
        
            
                
            
        

    
	МХЗЭ-ИЙН ТӨВ ХОРООНЫ ХЭВЛЭЛ

	 

	Б. ЖАМД

	 

	ЦАРС МИНЬ ЦЭЦЭГЛЭЖ БАЙГ

	(Уран нийтлэл, тэмдэглэл)

	 

	“УЛСЫН ХЭВЛЭЛИЙН ХЭРЭГ ЭРХЛЭХ ХОРОО” Улаанбаатар хотноо 1965 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

	ЦАХИМ НОМЫН САН: www.e-nom.mn

	 


⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ЗОХИОГЧООС

	1964 оны есдүгээр сард Москва хотноо болсон дэлхий дахины залуучууд оюутны чуулга уулзалтад миний бие сурвалжлагчаар оролцож уг үйл явдлын тухай цаг тухайд нь бичиж, төвийн хэвлэлд мэдээ, сурвалжилга нийтлүүлсэн билээ. Учир иймд энэ бяцхан номд чуулга уулзалтын явцыг бичихийг эс зорин харин тэр чухал үйл хэргийн үзэл санааны дагуу хэдэн нийтлэл, Зөвлөлт Социалист Бүгд Найрамдах Литва Улсад зочилсон тухай товч тэмдэглэл хийснээ эмхэтгэв.

	Түүнчлэн тус чуулга уулзалтын өргөтгөсөн хуралдаан дээр манай төлөөлөгчдийн тэргүүн Ч. Пүрэвжавын тавьсан илтгэлийн агуулгын дагуу нийтлэл өгүүлэл бичсэнээ оруулав.

	Энэ бяцхан ном манай орны залуусаас дэлхийн олон орны залуустай эв найрыг бэхжүүлэхэд өчүүхэн ч гэсэн тус хүргэвэл гялайх нь тэр.

	 

	1964 оны ес, аравдугаар сар.

	Тусгаар тогтнол

	Эрх чөлөө

	Энх тайван

	
НАЦАГДОРЖИЙН МӨРӨӨР

	1964 оны есдүгээр сарын 14-ний өглөө тэнгэр цэлмэг, агаар тунгалаг, Улаанбаатарын нисэх онгоцны буудал хөл хөдөлгөөн ихтэй, гадаадын хүмүүс олон харагдаж байв.

	Москва хотноо болох Дэлхийн залуучууд оюутны II чуулга уулзалтад оролцохоор Москвад очоод байсан Ч. Пүрэвжав, Ч. Хунжав, А. Цогт нарын хойноос Л. Гүндэгмаа, Г. Дашзэвэг, Н. Итгэл, Б. Жодов бидний хэдэн хүн нисэх онгоцонд суув. Улаанбаатараас Эрхүү хотын чиглэлд нисэх тэнгэрийн хурдан хөлөг өндөр авлаа. Биднийг үдсэн нөхөд ч бөртийн бөртийсөөр хоцорч хэдхэн хором өнгөрөхөд л нийслэлийн бараа тасрав.

	Хөлөг маань хэчнээн хурдан бэ! Бидний эцэг дээдэс жирийн малчин иргэд мориноос хурдан унаа уналгүй наснаас нөгчиж байсан бол манай үеийн хувьтай залуус машин, галт тэрэг, орчин цагийн тийрэлтэт нисэх онгоц зэрэг салхи шиг хурдан хөлгөөр наснаасаа хэд дахин олон удаа аян замд гарч жилийн жилд Москва, Нью-Йорк, Бээжин, Токио, Берлин, Парис, Прага зэрэг хотоор зорчдог болов.

	Бидний эцэг эх, өвөг дээдсийг хуучин нийгэм шарын шашны хуурмаг номоор төөрүүлж, албан татвараар хоосруулж, эрүү шүүлтээр сүрдүүлж байсан билээ. Тэр цаг, тийм зовлон монгол газар ном судрын хуудаснаа үлдэж дээ гэж бодоод онгоцны цонхоор харвал төмөр замын өртөө сууринууд өнгөрч, галт тэрэгний урт цуваа Улаанбаатар хотын чигт хурдалж явлаа. Энэ тэрийг ажин эрт эдүгээгийн явдлыг харьцуулан бодож байтал

	 

	Тэр өдөр явахыг завдаад

	Энэ тэртэй баярлалцан ёслолцов

	Өртөөний улааг дуудан хүлээлгэсэн бөгөөд 

	Морин тэргэнд сууж баруун хойд зүг замнав

	 

	гэсэн бадаг шүлэг сэтгэлд орж ирэв. 1926 онд шинэ цагийн ууган зохиолч их Нацагдорж Герман орны Берлин хотноо сурахаар одохдоо замын тэмдэглэл шүлэглэн бичсэн юм. 

	Монгол улсын шилдэг сэхээтний нэг тэр цагт алс Европ хүрэх аянд морин тэргээр гарч байсан бол бид харьшгүй хүч, цуцашгүй хурдтай агаарын хөлгөөр нисэж явна. Ингээд бодоход монгол улсын хөгжил хувьсгалын эхэн үед морины хурдтай байсан бол сүүлийн үед нисэх онгоцны хурдтай болсон нь илт. 

	 

	Бороо голын хажуугаар өгсөн явахад

	Буудай тариалан үргэлжилсэн нь сонирхолтой бөгөөд

	Бидний монголын тариалангийн газар энэ орчим бөгөөд

	Улмаар хөгжүүлбэл ардын амьдралд тустай нь магад

	 

	гэж ард түмэн, эх орондоо чин үнэн хайрт яруу найрагч бичиж байжээ. 

	Яруу найрагч минь сэрүүн тунгалаг сан бол одоогийн монголын тариалангийн тухай юу гэж бичих бол. Нацагдоржийн хүслэн биелэв. Бидний монголын тариалангийн талбай «энэхэн орчим» бус харин уудам нутгийн минь зүг зүгт хараа сунган тэлжээ. Зүүн зүг Халх голын сав уудам тал, урд зүг говь Хар Азаргын нурууны бэл, умар зүг Шишгэд голын хөндий, баруун зүг Турууны үржилт нутаг, ер монгол орны дөрвөн зүг найман зовхис аялбал тариалангийн талбай үзэж, атрын үр тарианы сангийн аж ахуйгаар зорчиж болно. 

	Ийнхүү элдвийг эргэцүүлэн бодож явтал минь агаарын аяны нэг нөхөр сэтгүүлч Зундуй гуай намайг дуудлаа. 

	Дэргэд нь очвол тэр:

	— Чи энэ их тариалангийн талбайг хар даа. Би чам шиг залуу байхдаа үүгээр бишгүй л явж байсан юм. Тэгэхэд дандаа л зэлүүд газар дайралддаг байж бил ээ! Ийм их газрыг нэлэнхийд нь хагалаад тариа тарьж байвал хавтайяа гэж бидний хэдэн оюутан ярилцаж байсан сан. Тэр мөрөөдөл аль хэдийн биелжээ. Чи хар даа! Энэ уудам газар дандаа тариалангийн талбай шүү гэсэн билээ. 

	Алаг цоог үүлтэй тэнгэрийн агаар зүсэн нисэж яваа хөлгийн далавчин доогуур тарианы газар сугаран хоцорч, уулын бэл, хээрийн бэлчээрт сүрэг мал налайна. Хөвчийн модны оройд будан манан өлгөөстэй юм шиг үзэгдэх агаад шар алаг ой буцах цагийн шинжийг эрхгүйеэ илтгэнэ. Манай хөлөгт сууж явсан Польш улсын эртний судлагч эрдэмтэн мэргэжилтэн хэдэн хүн онгоцны цонхоор монгол нутгийн байгалийг сонирхож нүд салгалгүй ширтэн явна. 

	Бидний дээгүүр нь нисэж яваа энэ нутагт түм буман сүрэг, тариалангийн өргөн талбайгаас гадна шинэ хот суурин, үйлдвэрийн газар харагдана. Манай онгоц спиртийн томоохон завод, хөдөө аж ахуйн туршлага станцтай Зүүнхараа хотын дээгүүр өнгөрлөө. Энэ нутагт бас Ерөөгийн модны үйлдвэр бий. Эх орны нэг баялаг ой модыг монгол хүн үйлдвэрийнхээ газар боловсруулж байна. Үүгээр нисэхдээ би төрийн шагналт зураач Л. Намхайцэрэнгийн нэг бүтээлийг саналаа. Тэр зурагт Дулаанхааны модны заводод ажиллаж буй хүмүүсийг дүрсэлсэн байдаг юм. 

	Намхайцэрэн гуай ярихдаа:

	— Дулаанхааны модны үйлдвэр үзэж сэтгэл догдлоод энэ зургийг зурсан юм. Урьд нь би Зөвлөлт, Герман мэт хөгжилтэй оронд модны үйлдвэр бишгүй үзэж байсан. Харин өөрийнхөө модны үйлдвэрийг ийм хүчирхэг гэж санаагүй. Манай модны үйлдвэр гадаадын ойн том үйлдвэрээс дутахааргүй болж шүү гэж ярьж билээ. Манайх хүн хүчний бололцоотой сон бол ойгоо цэвэрлэж байвал зүгээр юм сан гэж бид ярилцаж явлаа.

	Хөлгийн минь дүүлэх хөх тэнгэрийн дор Найрамдлын Дархан хот өндийн босож байна. Хэдхэн жилийн өмнө Бурхантын хөндий зэрлэг ургамалтай зэлүүд нутаг байлаа. Харин сүүлийн жилүүдэд хөдөлмөрч ардын минь гараар тэндэх нутаг хувьссан юм. Тэнд монголын төмөр замын нэгэн зангилгаа төвлөж, сангийн аж ахуй, шувуу үржүүлэх газар, үр тарианы агуулах, засварын газар, гарааш байгуулагдав.

	Ялангуяа сүүлийн гурван жилд Дарханы нүүр царай танигдахгүй болтол өөрчлөгдөв. Дарханы орчин тойронд үеийн үед хуримталсан эрдэнийн нууцын түлхүүрийг хөдөлмөрч түмэн гартаа авч зам харилцааны ашигтай энэ газар үйлдвэрийн хот барьж эхэлсэн юм. Шинэ хотын суурь тавихаас эхлээд Зөвлөлт, Польш, Чехословак улсын мэргэжилтнүүд монгол нөхөдтэйгөө хамтарч ажилласан учир шинэ хотоо манай ард олон «Найрамдлын Дархан» гэж нэрлэсэн билээ. Олон үндэстэн ардын барьж байгаа энэ хотод эдүгээ төмөр бетоны завод, дулааны эрчим хүчний цахилгаан станц, тарианы асар том агуулах, цагаан тоосгоны болон цементийн завод зэрэг орчин цагийн хүчирхэг үйлдвэрийн газар байгуулагдаад олонх нь ашиглалтад оров. 

	1970 он болоход ус сорогчийн завод, мах комбинат, сүүний завод, хүнсний комбинат, шувуу үржүүлэх газар зэрэг орчин үеийн тоног төхөөрөмжтэй үйлдвэрийн газар шинээр босно. Ирэх онд Дарханд дулааны эрчим хүчний цахилгаан станц ашиглалтад ормогц тэр халуун судас Улаанбаатар, Сүхбаатар хотод дамжин лугших болно. Энэ шинэ хотод дөрвөн давхар барилга хур бороо элбэгтэй жилийн мөөг шиг өндийн босно. Орон сууцны барилгыг үйлдвэрийн төвөөс таван км зайтай барьж эхлэв. Хот босгогчид Дархан хотод суух хүмүүсийн эрүүл ахуйн байдлыг бодож орчны нь байгалийг өөрчлөх юм. Дархан босож буй нутаг ойгоос 25—30 км зайтай учир агаар нь хуурай, салхи ихтэй байгалийн «зан» ширүүвтэр билээ. Бас урин улиралд бороо хур элбэг. Учир иймд дарханыхан усны үерээс хотоо хамгаалах суваг татав. Мөн тавь орчим га газар ус шингээж, далан хоёр га, торгон элстэй газрын хөрсөнд мод, бутархаг ургамал суулгах ажээ. Дархан хотыг усаар хангахын тулд Хараа голоос хоногт дөчин мянган шоо метр ус гаргах тавиас далан метр гүн усан хоолой барьж байгаа юм. Ийнхүү Дарханы орчин тойрны эмнэг онгон байгаль хүний эрхэнд орж, өдөр бүр тэнд шив шинэ барилга байгууламж босож хот тэлж байна.

	Бид Сүхбаатар, Алтанбулаг хотын дээгүүр нисэж өнгөрлөө. Ардын журамт цэргийн ган сэлэм гялалзаж агсан Тужийн нарсны хэлтэрхий Сүхбаатар хотын үйлдвэрт чүдэнз болж гардаг юм. Сүхбаатар хотынхон манай хөдөлмөрчдөд чанар сайтай гурил бэлэглэдэг. 

	Хэдэн минут ниссэний дараа нисэх хөлөг манан дундуур орлоо.

	 

	Сэнст хөлөг жигүүр дэлгэн

	Сэрүүн будан дундуур шумбана 

	Түргэн хөгжлийн өлгий нутаг 

	Түүний доогуур сугаран хоцорно

	 

	Тэнхээт хөлгийн хурд гайхам 

	Тэнүүн нутгийн үзэмж ялдам 

	Зоригт нисэгчийн зам урт

	Золтой бидний хувь их

	 

	Хөлгийн минь сэнсний эргэх нь 

	Хөлгийн минь зүрхний цохилох нь 

	Хөвчин монголын дуу буюу 

	Хөдөлмөрч ардын суу буюу

	 

	Алтан дэлхийд өргөх дуутай 

	Агуу орны минь сүр яндашгүй 

	Ард бүхэнтэй эв найртай 

	Аяа монголын хүч хэмжээлшгүй

	 

	гэж миний бие тэмдэглэлийнхээ дэвтэрт бичжээ. 

	Монгол нутгийн минь ой хөвч, тунгалаг гол мөрөн хараа булааж, эх орны хөгжил сэтгэл баясгахын зэрэгцээ аян замын анд нөхдийн маань ажил үйлс сонирхол татаж байв. Зорчигчдын дунд хамгийн ахмад хүний нэг нь Гомбосүрэн гуай байлаа. Эдүгээ монголын биеийн тамир спортын хороонд ажилладаг юм. Тэр залуу насандаа Монгол Зөвлөлтийн хилээр олон удаа нэвтрэн зорчиж байжээ. Мөн одоогоос арав шахам жилийн өмнө дэлхийн залуучуудын Лондон хотноо болсон бага хуралд монголын залуучуудын нэрийн өмнөөс оролцсон байна. Бидний суусан онгоцыг Ёндон гэдэг нисэгч жолоодож яваа гэхийг сонсмогц манай найз Ринчен надад түүнийг сайн нисэгч гэж ярьдаг нь санаанд орж түүнтэй уулзвал урьд нь олон үзсэн зүс таних хүн байв. Нисэгч Ж. Ёндоны даргалсан энэ онгоцны жолоодлогын бүхээгт туслах нисэгч Б. Түгж, нислэгийн механик Базаррагчаа, холбоочин Заяат гэдэг залуу явлаа. 

	— Та агаарт аль хэр олон цаг нисэж байна гэвэл чацлаг өндөр биетэй хүрэн бор царайтай, тайван байрын тэр хүн

	— 4200 гаруй цаг агаарт өнгөрөөв шив дээ гэвэл 

	— Энэ хугацаанд хэчнээн хэмжээний зам туул аа бол?

	— 1 сая 400 000 гаруй км явсан гэв.

	Ямар ч хүн өөрийнхөө дуртай ажил мэргэжлийн тухай ярих сонирхолтой байдаг. Ёндон гуай надад нисэх хөлгийнхөө залуурын ажиллагааг хүссэн ёсоор минь ярьж өглөө. Тэгээд тэр нисэгч «ИЛ-14» онгоцоо найдвартай сайн хөлөг юм шүү гэлээ. 11 цаг 10 минут болоход бид Байгал нуурын дээгүүр нисэж явлаа. Үүлэн сиймхийгээр нуурын ус харлаж, долгио ирвэлзэн харагдана. Усны мандалд тэнгэрийн үүл унасан юм шиг үзэгдэх нь соньхон. Байгалийн эрэг дагуу жижиг дүнзэн байшин элбэгтэй тосгон суурин харагдлаа. 

	Биднийг Эрхүү хотноо үдлэхэд тэнгэрт хөх саарал үүл хуурвигнан нүүж, салхи хөдлөөд дулаан хувцас үгүйлэгдэм байлаа. Удалгүй бид цааш нисэж Омск хотын нисэх хүчний буудалд буувал бүгчим халуун агаад гадуур цамц дах шиг хүндрэв. Бид тэнд удсангүй агаарт гарлаа. Бидний суусан онгоцыг зөвлөлтийн нисэгч жолоодож явна. Мөнгөлөг цагаан бие дээрээ «42462» гэсэн дугаартай «Ту-104» онгоцны дарга М. П. Чувилькинтэй миний бие хэдэн үг солив. Бахим хүчирхэг хөлгийн бүхээгт нислэг эрхлэх таван хүн, үйлчилгээний гурван хүн явдаг ажээ. Нисэгч Чувилькин Шерметьевийн нисэх хүчний буудлын хотхонд суудаг гэнэ. Тэр 35 настай агаад агаарт 9000 цаг нисжээ. 

	Манай онгоц цагт дунджаар 850 км-ийн хурдтай явлаа. Цасан хөнжил нөмөрсөн дорнод монголын тал шиг хөвөн цагаан үүлэн дээгүүр нисэж явсан хөлөг маань үүлнээс гарч дорогшлон дорогшилсоор бөмбөгөн дугуй нь газар шүргэж, шувуу шиг гүйв. Бид Шерметьевийн нисэх хүчний буудлын олон улс хоорондын нислэгийн талбайд буужээ. Онгоцноос буухад тэнгэр цэлмэг чийглэг сэрүүвтэр байв. Бидний буусан энэ буудал өвч шинэ тоног төхөөрөмж тавьсан учир юм болгон нь нүд булааж байлаа. Дэлхийн залуучууд оюутны эв санааны нэгдлийн чуулга уулзалтад оролцох монголын төлөөлөгчдийг Москва хотын Куйбышевын районы коммунист залуучуудын эвлэлийн хорооны нэгдүгээр нарийн бичгийн дарга Жени Галкин, Москва хот дахь ХЗЭ-ийн хорооны дарга Цэвэгдорж нар болон Бүх Холбоотын Лениний коммунист залуучуудын эвлэлийн гишүүн хэдэн хүүхэн цэцэг барин угтлаа. 

	
ЭВ ХАМТЫН ОРНЫ ЗҮРХ 

	(Уран нийтлэл)

	 

	Эв хамтын орны зүрх хүчтэй цохилж байна. Энэ зүрх алс огторгуйн гүний хийгээд уудам дэлхийн дөрвөн зүг найман зовхисын үйлсийг мэдрэх судастай билээ. 

	— Энэ зүрх эв хамтын бүтээн байгуулалтын эрүүл цусаар лугшиж байна. 

	— Энэ зүрх хүний амийг халуун хүйтэн зэвсгээр хөнөөх вий гэж түгшиж байна. 

	Тийм ч учраас Москва гэдэг үгийг сонсмогц эв найрамдал, аз жаргалын тухай ойлголт хүний оюун ухаанд аяндаа төрдөг юм. Тэнд буман хэлний авиа сонсогдоно. Тэнд түмэн мөрний цутгалан мэт их хөлийн замын уулзвар бий. 

	Эрин цагийн хүн нийгмийн хөгжил, газрын хол усны урт гэдэг ойлголтыг халж байна. Хүчирхэг хөлөг жилийн газрыг сараар, сарын газрыг өдрөөр товчилж түмэн уул, буман мөрний цаана бие биеэсээ алс орших хүмүүсийг эв найрамдал уулзуулж байна. Тийнхүү газар газрын хүн тавтай уулзан золгодог их хот Москва!

	Далдуу модны сүүдэрт манго жимс амталж суудаг хүүхнүүд, Сахарын цөлд ус бэдрэгч, наран мандах зүгт цагаан будаа таригч, мөнх цаст Төв Азийн уулын орны малчин, Канадын уурхайн өрөмдөгч, Балтийн тэнгисийн далайчин ер хэн боловч Москвад баясгалан төгс уулзан учирч сэтгэлийнхээ үгийг ярилцдаг. Тэдний олонх нь залуучууд билээ.

	Москвагийн дэлхийд нэртэй зартай сургууль, номын сан, үзвэрийн газар, биеийн тамирын цэнгэлдэх хүрээлэн, зочид буудлын хаалга тив тивийн залуу үеийнхний ариун хэрэг үйлсийн төлөө ямагт нээлттэй байдаг. 

	Москвад залуус хэрхэн суралцаж, амьдарч байгааг та бүхэн мэдэх биз ээ! Хар, шар, цагаан арьстан залуус жинхэнэ тэгш эрхээ эдэлж буй газар Москва!

	Тачирхан буржгар үстэй гялалзсан хар залуус нийгэм журмын гэгээн туяанд умбаж Москвад шинжлэх ухааны шим хүртэж байна. Ази, Африк, Латин Америкийн буурай орны залуучуудын багш нь Москвагийн хүн байдагт гайхах юмгүй. Олон орны залууст шинжлэх ухааны танин мэдэхийн баяслыг амсуулдаг хот Москва!

	Кремлийн цагны хангинах, метроны цахилгаан тэрэгний хурдаар салхи сэвэлзэх, Москва голын үл мэдэг атираатах мандлаар зугаалагчдын хөлөг хөвөх нь зуу зуун орны залуусын сэтгэлд бат хоногшжээ. Дэлхий ертөнцөд олон сайхан хот бий. Тэдгээрийн дотроос хүний хүсэл булаасан хотын нэг нь Москва юм. Москваг үзэх сэн, Москвад эргэж очих сон гэж хүсэж яваа хүн газар сайгүй байдаг. 

	— Москва яагаад хүний хүсэл булаана вэ? Оросын яруу найрагчдын бичиж байсанчлан орос орны гоо бүсгүй Москвад дурлана уу? 

	— Москваг хүн яагаад мөрөөдөж байдгийг тоочиж яахан барах вэ. Товчхон хэлбэл аз жаргалд дургүй хэн байх билээ. 

	Кремлийн ордон сүндэрлэн харагдана. Тэнд Зөвлөлт улсын нам, төрийн зүтгэлтэн нар хүн төрөлхтний амин чухал хэрэг үйлсийг зөв шийдвэрлэх сэн хэмээн сэтгэж, бүх дэлхийн улс түмний ирээдүй, эв хамтын туяат оргил хүрэх замын бартааг зөвлөлтийн ард түмэн хэрхэн туулж, бусад ард түмэнд зам гаргаж өгөхийг тунгаан боловсруулж байна. 

	Униар татсан уулсын зүг харвал Ломоносовын нэрэмжит Москвагийн их сургуулийн ордон, зөвлөлтийн шинжлэх ухааны хөгжлийн өндрийг дүрслэх мэт хөх тэнгэр өөд цоройн тэмүүлж байх шиг санагдана. 

	Москвагийн юм бүхэн урагшаа тэмүүлж байна. Хүчирхэг пуужин, хосгүй хөлөг огторгуйд дүүлэх гэж байгааг дүрслэн үзүүлсэн баримал нүднээ тусна. Тэр бүгдийн тэмүүллийн чигт Карл Маркс, Александр Пушкин, Максим Горький, Владимир Маяковский нарын хөшөө ч амилан дүүлэх гэж байгаа мэт үзэгдэнэ. 

	Үйлдвэрийн тасагт тос даасан хувцастай ажилчин маргаашийнхаа ажлыг төлөвлөн бодонгуут хүчирхэг машины хүрд эргүүлж байна. Сургуулийн бяцхан жаал огторгуйд нисэхийг зөгнөн мөрөөдөж сарны зүг нисэж яваа хөлөг зурж байна. Тэр жаал цаас авч урдаа дэлгээд:

	 

	«Огторгуйн нислэгийн албаны дарга Юрий Гагаринд: Би хэд дэх ээлжид огторгуйд нисэх вэ? Би ганцаараа нисэх үү? Хүнтэй хамт явах уу?» 

	Москвагийн ... дугаар сургуулийн ... ангийн сурагч ... 

	 

	гэж бичлээ. 

	Москвад хэн бүхэн урагшаа тэмүүлж байна. Цонхоор гадагш харвал өглөөний нарны улбар шаргал туяа их хотын барилга байшингийн хананд тусжээ. Гудамж талбайгаар янз янзын загварын машин цувах нь монгол айлын мал сүрэг наран ургах үеэр хотноосоо бэлчиж байхын адил буюу. 

	Нарны гэрлийн дор усны урсгал шиг хөл хөдөлгөөн... Хүн бүхэн ажил, сургуулийн зүг яарчээ. Алтан шаргал үстэй цэнхэр нүдэн хүүхнүүдийн цовоо алхаа, цагаан эрээн хувцас өмссөн хар хар хүний алхаа, магнай дээрээ хуруу дарам энгэсэгтэй бов борхон хүүхнүүдийн алхаа, тас хар сахал хөмсөгтэй цагаан залуусын алхаа, томоохон хайрцгийн чинээ ширэн цүнх барьж нүднийхээ шилэн доогуур харц доошлуулан бодлогошрох эрдэмтний алхаа, дорнын дөмөг ганган дээлтэй залуусын алхаа, Москвад оршин суугчдын алхаа! Хүн бүхэн чөлөөтэй алхалж байна. 

	Зуу зуун үндэстэн ястны тэгш амьдрал дэлгэрсэн Москваг хараад эв хамтын төгс ялалтын үеийг төсөөлөн бодном. Улс улсын хил хязгаар устаж төр мөхөхийн цагт манай дэлхий бүхлээрээ өнөөгийн Москва шиг болж газар газрын янз бүрийн үндэстэн эрх эн чацуу алхалж байх болно. 

	Москва - ирээдүйн ертөнцийн өнөөгийн дүр зураг. Жанжин малгайны орой шиг өндөр харшийн элэгнээс би Москваг ширтнэм. Ертөнцийн хүнийг саруул өдөртэй золгуулдаг гэрэлт халуун бөмбөрцөг даян дэлхийн залуус Москвад цуглан ирсэнд хоргодсон мэт тэнгэр баганадсан ордны орой дээр уяатай юм шиг байсаар алгуурхан шингэв. Нарны туяаг Москвагийн гэрэл халж авлаа. Их хотын томоохон зочид буудлын нүүрэн тал, гудамж талбай хийгээд энд тэндхийн ордон харшийн ханыг даян дэлхийн залуучууд оюутны эв санааны нэгдлийн чуулга уулзалтын тэмдэг, өнгө өнгийн туг далбаа, уриа, лоозонгоор чимсэн байлаа. 

	 

	Эрин үе минь

	Энэ дэлхийн ухаант хүмүүс минь

	Уран барилга босгодог бидний гар

	 

	Уулын цэцэг түүж явах ёстой 

	Улаан гол, шиг хайртай үрээ тэвэрч өсгөх учиртай

	Ус мөрний урсгалыг элсэн цөл рүү залах ерөөлтэй 

	 

	гэж Москвагийн тэнгэрт залуусын дуу цуурайтаж байна. Монголын залуус тэр дууг түрж байна.

	Москвагийн үдэш хөхиүн хийгээд намуухан, ямар ч хүний бодлын үзүүрт сүүмэлзэх гуниг уйтгарыг эрхгүйеэ мартуулам. Цэнгэлийн хөгжим хангинаж залуус бүжиглэнэ. Цэцэрлэгийн модны навчис хүний баясалд хөөрөх мэт найган ганхана. 

	Москва - ирээдүйн ертөнцийн өнөөгийн дүр зураг. 

	
ЭВИЙН ӨЛГИЙН ЭЗЭД

	(Сурвалжилга)

	 

	1964 оны есдүгээр сарын 16-ны арван долоон цагийг дэлхий ертөнцийн дөрвөн зүг найман зовхисоос ирсэн залуучуудын төлөөлөгчид тэсэж ядан хүлээж байлаа. Чухамхүү тэрхэн мөч хүн төрөлхтний залуу үеийнхний түүхэнд нэгэн шинэ хуудас нээх юм гэдгийг хэн бүхэн ойлгож байв.

	Дэвшилт хэрэг үйлс бүхэн хүний сэтгэлд баяр хөөр төрүүлдэг учир энэ дэлхийн эгэл жирийн хүмүүс санан сарвайж байдаг залуу үеийнхнийхээ түүхт учралд сайн сайхан бүхнийг ерөөж байв. Залуу нас хүнд бэрх бүхний өмнө цээж тэлж байдаг цаг. Залуу нас хүсэл дурлал, зорилго, мөрөөдлөөр баян байдаг үе! Аль нэгэн орны хөгжлийн гол хүч нь залуучууд билээ. Хүнд хүчир ажлыг залуусын гар нугалдаг. Хүн нийгмийн хөгжлийн ирээдүйн сайхныг гартаа баригч залуу үедээ эх орон ард түмэн нь хатуу даалгавар өгч, тэсвэр зоригийг нь шалган, тэмцэлд хатаасан болд шиг байхыг сургадаг юм. 

	Хүний дайсан империализм, колоничлол, шинэ колоничлолын эсрэг ариун тэмцэлд өнөөгийн залуус бид нягтарч, өвгөд дээдсийнхээ бүтээснийг ч орчин үеийн хүний барин босгож байгааг ч хамгаалан манах үүрэгтэй. 

	Тэгээд ч даян дэлхийн залуусыг төлөөлсөн мянга мянган хөвгүүд, охид үндэсний тусгаар тогтнол, эрх чөлөө, энх тайвны төлөө эв санаагаа нэгтгэхээр цугласан юм.

	 

	[image: Image]

	 

	Дэлхий дахины залуучууд, оюутны эв санааны нэгдлийн чуулга уулзалт Кремлийн ордны Их хурлын танхимд нээгдэж байгаа нь

	 

	 

	Кремлийн цагийн зүү арван долоон цаг дөхөж байгааг зааж дохио өгч уянгалан дуугарсаар... Кремлийн ордны их хурлын танхимд таван тивийн залуучуудыг төлөөлөн ирсэн нөхөд хуран цугларсаар байв. Их танхимд хөгжим эгшиглэж, үг хэл, үсний өнгө өөр өөр боловч хэтийн үйлс зорилго нэгтэй залуу нөхөд нэгэн үе «Энх тайван», «Найрамдал» гэж хоолой нийлүүлэн ура хашхирч алга ташаад, нэгэн үе аз жаргалын бэлгэ дэмбэрэлт дуу дуулцгааж байлаа. Танхим дүүрэн хөгжилдөгч нөхдийгөө ажиглавал өгөөмөр зуны дэлгэр цагт монгол нутгийн ой хөвч, тэнүүн талаар ургадаг цэцэгсийн их хүрээлэн санаанд буув. Үнэхээр ч хүн төрөлхтний амьдралын хавар шинэ цэцэг болсон хөвгүүд, охид энэ танхимд цуглажээ. 

	Их танхимын тайзны гүнд залсан Ильич Лениний гэгээн дүр залуусын хөгжөөнд баясан мишээх мэт харагдана. Энэ танхимд хүн нийгмийн түүхнээ анх түрүүн коммунизм байгуулах аугаа их программ баталсан ЗХУКН-ын ХХII их хурал хуралдсан юм. Коммунистууд орчин үеийн гайхамшигт баримт бичгийг батлан гар өргөж байсан тэдгээр суудлын заримыг монголын залуучуудыг төлөөлсөн бидний хэдэн хүн эзэлж газар газрын үеийн нөхдийн дунд

	 

	Үндэстэн олны хүүхдүүд 

	Үүрд нэг санаагаар амьдарна 

	 

	гэж дуулан зогслоо. Танхимд орж ирэгсдийн тоо олширсоор... Хөл хөгжөөн улам ихэссээр... Нэг хэсэг залуус төгөлдөр баян хуур хөгжмийн аялгуунд «Москва орчмын үдэш» гэдэг дуу дуулав.

	 

	Мөнгөн сарны саруулхан туяанд 

	Мөрөн гол урсах шиг, үгүй шиг 

	Дөлгөөн сайхан зуны үдэш 

	Дуу эгшиг дуулдах шиг, үгүй шиг

	 

	Намуун тайван байдалд аль ч газрын хүний үрс айж эмээх юмгүй, амраг сэтгэлээ нээлцэн, хэтийн амьдралаа ярьж байгаасай гэж хүсэх минь. 

	Кремлийн цагийн дохио хангинан арван долоон цаг болсныг зарлаж байх тэр хоромд хуралдааны тэргүүлэгчид байраа эзэлж, их танхимын баруун жигүүрийн тагт дээр Зөвлөлт Холбоот Улсын нам, төрийн удирдагчид гарч ирлээ.

	Залуус бүгдээр суудлаас босож, гар дээр өргөн алга ташиж «Даян дэлхийд энх тайван мандтугай!», «Империализм сөнөтүгэй!» гэж уриа хашхирлаа. Залуусын дуу хоолой нэг хүнийх шиг нийлж байгаа нь тэдний үзэл санаа нэгдмэл байгааг илтгэн үзүүлэх мэт ажээ. Баяр хөөртэй залуус дуу дуулан бие биесийн зүг цэцэг шидэн хөгжилдөж байсан учир нэг мэдэхэд бидний суудал гялтганасан өнгөтэй цаасаар хайчилсан цасан ширхэг, өнгө өнгийн цэцгээр дүүрсэн байв. 

	Чуулга уулзалтыг нээхийн өмнөх мөч бүхэн залуу хүний баяр хөөр, цог золбоо, өнгө жавхааг илтгэн өнгөрч байлаа. 

	Өнгөрсөн нэг ч мөч эргэн ирэхгүй. Энэ уулзалт дахин үл давтагдана. Гэвч бидний амьдралд үүнээс ч илүү баяр хөөрөөр бялхам өдөр бишгүй ирэх болно. Цаг эрин улирч л байна. Хугацаат хоног өнгөрсөөр л байна. Бидэнд залуу нас дахин ирэхгүй. Тийм ч учир залуу зандан насныхаа гал дөлийг бадарч байх энэ үед бүгдээрээ оюун ухааны чадлыг эрдмээр сорин уралдъя. Бие бялдрынхаа тэнхээ шөрмөсийг тамираар сорин уралдъя. Овсгоо самбаагаа ажлаар сорин уралдъя гэж бидний хэн нь ч гэсэн хүсэж байна.

	 

	[image: Image]

	Чуулга уулзалт нээх үед манай төлөөлөгчдийн тэргүүн Ч. Пүрэвжав Зөвлөлтийн болоод бусад улсын төлөөлөгчдийн тэргүүн дэлхийн залуучуудын байгууллагын хүндэт зочин нөхдийн дунд байгаа нь

	 

	 

	Бид эрэгтэй, эмэгтэй үеийн залуу нөхөд билээ. Анхныхаа үрийг саяхан тэвэрсэн эцэг хүн зогсож байна. Эхийн намба төрх орж яваа бүсгүй бас мишээж байна. Эргэх дөрвөн улиралтай нутгийн хүн, мөнх ногоон ойтой орны хүн, тэнгисийн уур амьсгалтай чийглэг газрын хүн энд цуглан иржээ. Наргиан дарвианы үед олон минут өнгөрснийг хэн ч мэдсэнгүй. 

	Үндэсний тусгаар тогтнол, эрх чөлөө, энх тайвны төлөө тэмцэлд эв санаагаа нэгтгэх даян дэлхийн залуучууд оюутны II чуулга уулзалтыг Кубийн Коммунист Залуучуудын Холбооны Үндэсний удирдлагын гишүүн Альдо Альварес үг хэлж нээсэн юм. Тэр хэлсэн үгэндээ их танхимд 121 орны 900 гаруй төлөөлөгчөөс гадна олон улсын байгууллагын төлөөлөгч, хүндэт зочин, сэтгүүлч нийтдээ зургаан мянган хүн цугласныг мэдээлэв. Энэ олон зуун хүн энх тайван, найрамдлын хэрэг үйлсэд хувь нэмэр оруулах гэж иржээ.

	 

	Зургаан мянган зүс царай

	Зургаан мянган аавын хүү

	Зулай дээр минь бөмбөг бүү тэсрэг

	Зуны цэцэг шиг шинэ амьдрал дэлгэрэг 

	 

	гэж хүсэж байна.

	Залуус бид хий мөрөөдөгч бус, энэ ертөнцийг эвийн өлгий, энхийн дэлхий болгоход шийдвэрлэх хүчин билээ. Боолын гинжинд боомлуулсан нөхдөө суллан тавья. Шоронд хоригдсон нөхдөө наранд гаргая, мөр улаан, гэдэс өлсгөлөн тэмцэж яваа нөхөдтэйгөө ололт амжилтынхаа дээжийг хуваая гэж эв санаагаа улам нягтруулан тэмцэх зориг шулуун бид их хэргийг хэлэлцэж эхлэв.

	Тэмцэл ялна. 


ХӨХ ТЭНГЭРИЙН НАРНЫ ДОР

	(Уран нийтлэл)

	 

	Эх дэлхий минь уудам билээ. Эрс тэс уур амьсгал бүхий зургаан тивтэй билээ. Тив тивийн хүн адил бус байгаль орчинд өрх гэр үүсгэн гал голомтоо бадраажээ. 

	Хүн төрөлхтөн эх дэлхийдээ тархан суурьшиж, нарийн төвөгтэй урт удаан хөгжлийн зам туулахдаа отог омгоороо, үндэс угсаагаараа өөр өөр хэлтэй, дор бүрдээ өвөрмөц хэв заншилтай аж төрж, бүтээлч сэтгэхүй, ажилч гараараа нийтийн нэг гэр - дэлхий ертөнцийн нүүр царайг засаж, хил хязгаартай улс улсаа хөгжүүлж ирэв. Харин улс түмэн жигд хөгжсөнгүй. Нэг нь түрүүлж нөгөө нь сүүлджээ. Хүчин илүү улсын дээдэс эвэр нум агсаж, галт зэвсэг шагайж, нөгөө улсын хил рүү дайлаар орсон түүхтэй. Орчлонд тэр цагаас хүчтэй нэгэн улс нөгөө улсыг өлмий дороо гишгэж буурай түмэн буун сумын дор амь зууж, боолчлолын төмөр гинжээр боомлуулж байв. 

	Түрэмгий улсын язгууртан дээдэс буурай орны ажилчин тариачин олны хөлс асган хийж бүтээснийг тонон дээрэмдэж, газар нутгийн нь арвин сангийн түлхүүрийг булаан авч, эд баялгийг нь малтуулан зөөсөн юм. Цатгалан эзэн таргалах тутам ядуу ард өлссөөр л, үгүйрсээр л байсан юм. Африк тив бүхлээрээ колонийн гинжинд, Ази, Латин Америкийн буурай орны ард түмэн төмөр дөнгөнд эмгэнэж байлаа. Ертөнцийн хаана л бол гашуудалт дууны эгшиг сонсогдож, баяд ноёд эзэлсэн орныхоо ард түмний хилэнгийн дөлийг тэдгээр орны хамаг байдгийг цөлмөж ширээсэн зэвсгээрээ цохин унтраадаг байлаа. 

	Тэгэвч бүрэг харанхуйн энд тэнд тэмцлийн гал сүүмэлзсээр нэг мэдэхэд сүрт түүдэг дүрэлзсэн юм. Тэр үед, яг тэр цагт умар зүгт цэнхэр Невийн хөвөөнөөс Аврорын буун дуу сонсогдов. Аврорын дууг орчлон эцэг сонсоод баясан инээж, урьхан салхиараа дамжуулан Төв Ази, Хар Африк, Латин Америкт хүргэхэд өлсгөлөн зовлонд ядран үүрэглэсэн түмэн сэрж, тэмцлийн түүдэг үдшийн огторгуйд түгэх од шиг олширсоор хоцрогдсон буурай оронд партизан цэргийн буун дуу тасхийж, хөрөнгөтөн ноёдыг суудлаас нь огцроосон юм. 

	Октябрийн туяа эгэл түмний магнайд тусч, зүрхэнд нэвтэрч, Лениний үг хөдөлмөрч хүний оюунд зул болж, гарт зэвсэг болж Оросын ялсан пролетари, бусад орны ажилчин тариачин ард дуу дуугаа авалцсан юм. Тэгээд ч колонийн ёс үндсээрээ ганхан нурж, оронд нь тусгаар тогтносон шинэ залуу улсууд гарч ирээд газрын зургийн цөөн өнгийг олшруулж, таван тивийн тэнгэрт улс улсын төрийн дуулал хадаж, өөр өөр өнгийн далбаа намирах болов. Колоничлох ёсны гинжийг хөгшин империализм дахин залгахыг оролдовч шүлт давсанд төмөр идэгдэхийн адил түмний тэмцэлд тэнхэл нь мөхөстөж, улам улам суларсаар байна. 

	Зол жаргал - түмэн ардын хүсэл. Түүнийг эрх чөлөө залж ирнэ, эрх чөлөөг тусгаар тогтнол «урьж» ирнэ гэдгийг энэ дэлхийн шударга залуус ойлгож, колоничлол, шинэ колоничлолын эсрэг эв, хүчээ нягтруулан колонийн дарлалаас чөлөөлөгдсөн улс орнуудад шинэ амьдралыг цогцлон байгуулагчдын тэргүүн эгнээнд явж байгаа билээ.

	— Асгарсан цус талаар болохгүй, хойч үе, төрөлх эх орон, ард түмнийхээ зол жаргалын төлөө бидний үеийнхэн бум түмэн зүрхээ зориулах учиртай гэж дэлхийн залуучууд оюутны эв санааны нэгдлийн чуулга уулзалтад оролцогчид нэгэн түрлэгээр өгүүлж байв. 

	Энэ үгс. Ногоон хошууны арал, Гивиан, Родези, Пуэрто Рико, Конго, Боливи зэрэг тусгаар тогтнолынхоо төлөө тэмцэж буй орны залуусын чин зоригийг улам улам чангалж байна.

	«Африк, Ази, Латин Америкийн өдий төдий оронд олон сая хүн колоничлолын савар дор түмэн зовлон амсаж байгааг орон бүхний ард түмэн, залуучууд цаашид тэвчиж суухаа болилоо. Колони ёсны эцсийн түшиг тулгуур луу нийтийн хавчилт шахалтаа улам хүчилцгээе» гэж Москвагийн чуулга уулзалтаас уриалсан юм. Энэ уриа дор залуусын тэмцэл зүү орох зайгүй нягтарсаар байна. Ингээд бодоход бүх дэлхийн газар шорооноос колоничлох ёсны ул мөр тонилон арилах цаг холгүй болж байгаа бус уу. Тэгэвч тэр цагийг гар хумхин хүлээж тэмцлийг алгуурлах учиргүй юм. 

	Одоо өмнөд Вьетнам, Умард Калимантани, Арабын хойг, Имений өмнөд хэсэг, Конго, Камерун, Ангол, Мозамбик, Португалийн гэгдэгч Гвинейн арлын эрэлхэг тэмцэгч залуус эх орныхоо тусгаар тогтнолын төлөө цус асгаруулж байна.

	Хүнд хэцүү нөхцөлд үндэснийхээ тусгаар тогтнолыг бэхжүүлэн, империализмд цохилт өгч байгаа Куба, Алжирын эх оронч эрэлхэг хөвгүүд, охидын жишээ орон бүхний тэмцэгчдийн итгэл зоригийг улам бадрааж байна. Үндэснийхээ тусгаар тогтнолын төлөө тэмцэж байгаа нөхдийн маань тэмцэл бидний тэмцэл гэж дэлхий дахины дэвшилт залуус үздэг билээ. Үнэндээ ч тэднийг дэмжигч нөхөд монгол улсад барилга босгож, Москва хотноо огторгуйн шинэ аяны бэлтгэл хийж, эрх чөлөөний аралд хувьсгалын дуу дуулж, Африк, Японд энх тайвны уриа өргөж байна. 

	Бусдын эрхэнд амь зуух, боолчлолын талхинд зовох гэдэг юу болохыг амсаж мэдсэн ард түмнийхээ баатарлаг уламжлалын жишээгээр хүмүүжиж ирсэн Монголын залуус эх орноо цусны эцсийн дусал дуустал хамгаалж явсан Жанжин Сүхбаатар, Хатанбаатар Магсаржав, Манлай баатар Дамдинсүрэн нарын туурайг хатааж, үндэснийхээ тусгаар тогтнолын төлөө тэмцэхдээ энэ дэлхийн хаа нэг газар үеийнхээ нөхдийн зовж байгааг мартаж яваагүй юм. 

	 

	Дөлгөөн нуурт хуран чуулах

	Хун, галуу шиг олон андтай

	Дөчин жилд төрөө бадруулсан 

	Хувьсган хөгжөөхийн баян туршлагатай 

	Дайрч ирсэн дайсны омгийг

	Дархан хилдээ дарж няцаасан 

	Ургах нар шиг нийгэм журмаар

	Угтах эв хамтын өдрийг залсан

	 

	Эх орондоо Монголын залуучууд бид жинхэнэ эзэн нь байдгийн адил хаа газрын залуус өөр өөрийн эх орны газар шороо, бүх баялгийг эзэмшиж, шинэ зам засаж, шинэ хот, цэцэрлэг барьж байгуулж яваасай гэж бид бүхэн хүсдэг. Энэ хүсэл биелж ч байна, биелэх ч юм. 

	Өнөөдөр үндэсний тусгаар тогтнолын төлөө буу барин тэмцэж байгаа залуус бол маргааш нийвий барин нийгэм журмын барилга босгох хувь тавилантай улс. 

	Толгой дээр цэлийх хөх тэнгэрийн алтан нарны доорх бүх орон тэгш бүрэн эрх дарх байх учиртай. 

	
АЛТАН ХАРААЦАЙ

	(Уран нийтлэл)

	Захгүй цэлмэг тэнгэр тунарч, хүний сэтгэл тэнийм уудам тал, амьсгалахад таатай өргөн хөндий амарлингуй тайван аа. Түүний дунд алтан хараацай эрх дураараа хөөрөн сүлжин ниснэ. Алтан хараацай тунгалаг агаар амьсгалж, тэнүүн ахуйн дунд нэг л золтой хөөртэй агаад хөхиүн цовоо харагдана. 

	Алтан хараацай хацар шүргэх шахам нисэж хүнд эрхлэх мэт санагдана.

	— Хараацай хүнд яагаад эрхлэх болсон юм бол?

	— Нэг домог байдаг юм. Урьд хангарди шувуу хэдгэнийг зарлага болгон илгээж «дэлхий дээр хамгийн амттай махтай амьтан юу болохыг мэдэж ир» гэж даалгажээ. Хэдгэнэ олон төрлийн амьтан хатгаж явсаар «хамгийн амттай махтай амьтан бол хүн юм» гэж үзээд эргэжээ. Хэдгэнийн замд алтан хараацай дайралдаж, Хараацай хэдгэнээс;

	— Чи ямар ажлаар хаагуур яваад ир ээ вэ? гэвэл

	— Би хангарди шувууны зарлиг биелүүлж хамгийн амттай махтай амьтан олоод буцаж явна гэхэд хараацай:

	— Тэгээд хамгийн амттай махтай амьтан юу юм бэ дээ? гэхэд хэдгэнэ:

	— Хүн юм гэж дээ. Тэгэхэд хараацай харамсаж:

	— Хоёулаа тоглоё гэхэд 

	— Яаж тоглох вэ?

	— Хэлээ хөхөлцөж тоглоё гэж, хэдгэнэ ч зөвшөөрчээ. Тэр хоёр хэлээ хөхөлцөж байгаад хараацай хэдгэнийн хэлийг суга татжээ. Хэдгэнэ дүнгэнэсээр хангарди шувуунд очиход хараацай мөн сэмхэн дагалдаж хүрч очив. 

	Хангарди:

	— Хамгийн амттай махтай юу байна гэхэд хэдгэнэ хүнгэнэвч хэлгүй учир «хүн» гэж хэлж эс чадав. 

	Тэгэхлээр хараацай хажуугаас нь: 

	— Хэдгэнэ хэлтэй байхдаа хамгийн амттай мах бүхий амьтан аварга могой юм л гэж явсан шүү дээ гэжээ. 

	Ийнхүү хараацай хүнд тус үзүүлсний хувьд эрх дарх болж бүр «эрхэлдэг» болсон гэлцдэг.

	Орчлон эцгийн хайрласан нийтийн нэг гэр - энэ дэлхийд залуу үеийнхэн бид алтан хараацай адил эрх дарх чөлөөтэй сайхан амьдрах учиртай. 

	Эрх төгс, урамтай, жаргалтай яваа хүн алтан хараацайн зоргоороо зорчин нисэхийг хараад сүүрс алдах нь үгүй биз.

	Харин хорих газрын өргөст торны цаана ч юм уу, харанхуй гяндангийн мухарт суугаа хүн, жигүүртний зорчин нисэхийг дурсан гиюүрч «эрх чөлөөтэй ч болоосой, өглөөний нарны алтан туяатай хараацай шувуу шиг золгох сон» гэж боддог буй заа. 

	Өглөөний нарны алтан туяаг найман настай балчраас наян настай буурал хүртэл дэлхий ертөнцийн ард зон тоглоомтой нь тоглоомоо, таягтай нь таягаа, хүрзтэй нь хүрзээ, шилбүүртэй нь шилбүүрээ, үзэгтэй нь үзгээ барин угтнам. 

	Өглөө, хүний дуртай хөдөлмөрийн өдрийг залж ирнэ. Өглөөний нарны туяанд монгол барилгачны босгож буй шинэхэн барилгын цонх эрүүл хүүхдийн хацар шиг улайна. Өглөөний нарны улбар шарга туяан дор түрүүгээ даамгүй ургасан тариалан нойрноос сэрж, хөдөө талд үхэрчин хүний дуулах сонсогдоно. Уурга барьсан адуучин уулын хөндий, голын хөвөөгөөр зорчин давхиж, онгоц жолоодсон нисэгч номин цэнхэр огторгуйд хөөрөн ниснэ.

	Гэтэл энэ дэлхийн өөр нэг нутагт өглөөний нарны туяа үзэхгүй, тэр ч байтугай үүрийн гэгээ, үдшийн бүрэнхий хоёрыг ялгахгүй тоот хоног өнгөрөөн амь зууж байгаа залуус бий. Өмнөд Родези, Умард Калимантанид ч юм уу, Мозамбикт ч юм уу эрх чөлөөний төлөө босон тэмцсэн залуус шоронгийн чулуун шалан дээр гартаа дөнгөтэй, өлсгөлөн хэвтэж байна. 

	Тэдний ард эх эцэг, эхнэр, хүүхэд нь зовж байна. Элгээ тэвэрсэн эх хүн олон шөнө нойргүй хонож зовхи нь хавагнасан нүдээр гадна талаараа өргөст төмөр тор татсан гүжир хар байшингийн зүг ширтэнэ. Тэр эх хүүгээ хэдэн минут нар үзүүлэх сэн гэж иржээ. Гэтэл тэр эхийн хөхөн дээр, жадны үзүүр тулж, зэвхий ногоон хувцастай хянагч үл ойлгогдох хэлээр хашхичин хөмхий зууж зандрав. Эх хэд ухарч, 

	— Чи хаа газрын хүний үр вэ! Чи эх оронтой юу!Миний хүү бол эх оронтой. Эх орныхоо эрх чөлөөний төлөө тэмцэж яваад тэр минь баригдсан юм гэнэ. Тэгснээ дахиад:

	— Хаа газрын хүний үр вэ? Чи эх оронтой юу? гэж эх үглэн ухарна. Харийн тэр хянагч жадны үзүүрээр эхийн цээжийг сүлбэчихээ шахна. Хүүгийнхээ суугаа гянданг нүд цавчилгүй ширтэн ухарсаар буй эхийн толгой дээгүүрээ нөмөрсөн том нэхмэл алчуур доош унахад үс нь цав цагаан харагдана. Эхийн үс гэнэт ингээд цайчихжээ. 

	... Өргөст төмөр торны цаана наанаас дөрвөн нүд эсрэг ширтэлцсээр ойртоно. Харь орны колонийн хэрэм нураахад оролцсон эрэлхэг эрийн галтай хоёр нүд цонхийсон царайд нь сүр оруулна.

	Түүний зүрх түмэн ардын жаргалын төлөө түг түг цохилно. Шархадсан биеэ ай чуу дааж байгаа бол уу гэмээр доголж яваа нөхрийнхөө хөлийг хармагц эхнэрийн нь шаналж зовсон алаг нүднээс нулимс бөмбөрнө. 

	Торны цаана наана хоёр талд хос зүрх жаргал мөрөөдөн цохилж байна. Тэд ч торны хоёр талаас бие биедээ ойртсоор.

	Ийм нэг зураг энэ ертөнцийн энд тэнд бий. Тэгэвч тэмцэгчдийн хилэнгийн дөл намхраагүй. Патрис Люмумбын зүрх Африкийн цээжинд эрх чөлөөний мөнх бамбар болон гэрэл цацруулж байна. 

	— Конгийн ард түмний үнэнч хүү Антуан Гизенгийг сулла гэсэн түмэн олны хилэнт дуу империалист хөлсний ноёдын ордон харшийг доргион чичрүүлж байна. 

	Испани, Португали, Өмнөд Африк, Өмнөд Вьетнам, Кипр, Бразилын ардын шударга хөвгүүд охидын эх оронч зүрх рүү харгис хүчний шагайсан бууны дуу, тэднийг цагдан хорьсон гяндангийн цоожны чимээ, фашист хянагчийн хашхирах мэтэс нь бидний чихнээ сонсогдож байна. 

	Эрх дураараа болоосой, алтан хараацай шиг зоргоороо нисэх сэн гэж тэд хүснэ.

	Шархадсан бүргэдийг эмнэн эдгээх сэн, торонд орсон бялзуухайг суллан тавих сан гэж бид хүснэ. 

	Гав гинж, банз шаахай, өргөст торны оронд хүүхэд тоглох олс, инжаан дархны алх, мал сүргийн хашаа хэрэгтэйеэ.

	Алтан хараацай шиг дур зоргоороо амьдрахдаа бид бяцхан бялзуухай харцганаас зугтан гэрийн тооноор нисэн орж ирээд түмбэлзтэл амьсгалж байхыг өрөвднөм.

	Бяцхан бялзуухай харцагын эсрэг тулалдаж байхыг бид харан бахархаад амьдралын төлөө тэмцлийг нь үнэлж тус хүргэхээр ухасхийнэм. 

	Бид алтан хараацай шиг дураараа зорчиж, орон газар үзэж, аз жаргалын тухай дуу хөгжим сонсном. Сонссон тэр дуу хөгжмийнхөө уянгалаг намуун аялгуугаар тарчлан зовсон нөхрөө бүүвэйлэн амраахыг хүснэм. 

	Бид орчлонгийн өнгө сүүдрийг ялганам. Амандаа бал бурам түрхээд, зүрхэндээ хутга нуухыг мэднэм. Хүн хангайн буга шиг урамдах ажээ. Тэндээс баян хөрөнгөтөн «урамдаж» байна. «Капитализм - энх диваажин» хэмээн урамдаж байна. «Чөлөөт ертөнц - Америк» гэж урамдаж байна. 

	Гэтэл тэндхийн нуруу бөгтөр нэгэн негр өвгөн төрийн сонгуульд санал хураалгаж байгаа цагаан хүмүүсийг ажиглан зогсоод:

	— Энэ сонгуульд нэг ордог заяа байдаг болоосой гэж бодно.

	18 настай залуу сонгуулийн эрхийн хуудас олоогүйдээ харамсан зогсоно. Тэр бээр төр улсын хэрэгт оролцох гэж үнэнхүү чармайгаад чадсангүй.

	Тэр нь АНУ-ын 50 муж улсын 46-д нь 18—20 насны залуус сонгуульд оролцох эрхгүй байдгийн нэг билээ. 

	Бид жигүүртэн шувуу шиг зорчин нисэж, хорвоогийн гэрэл сүүдрийг ялган харнам. 

	Империалистуудын «урамдах нь» хөвөнд хутга нуусан хэрэг гэдгийг бид мэднэ. 

	Уулын буга, усны загас шиг чөлөөтэй амьдралыг хүсэн тэмцэгч нөхдийн минь дуу хоолой - бидний дуу хоолой, тэдний зовлон - бидний зовлон, тэдний тэмцэл - бидний тэмцэл.

	Таван тивийн залуус Москвад уулзаад эв нэгдлийн сүрлэг «дуу» зохиосон юм. 

	Тэр дуу «Тунхаглал» гэсэн гарчигтай. 

	— Бид ардчилсан үзэлтнүүд, эх орончдыг мөрдөхийг зогсоож

	... Тэднийг шорон гяндангаас суллахыг шаардаж байна. 

	— Бид грекийн шоронгуудад байгаа улс төрийн хоригдлуудыг нэн даруй суллан тавьж, Грекийн улс төрийн хэрэгтэн, дүрвэн гарагсдыг эх оронд нь ямар ч шахалт болзолгүйгээр буцах боломж олгохыг шаардаж байна гэж энэ дуунд дуулж байна. 

	Энэ дууг дэлхийн таван тивийн залуу үе түрэн цуурайтуулж байна.

	Тэмцэл ялалтыг үзэж эрх чөлөө, жаргалыг залж ирнэ.

	Сахал нь бавайтал ургасан, өндөр нуруутай хүн жижиг хүүдийтэй юм үүрч торт хашааны төмөр хаалгаар тайвуухан алхан гарч ирээд сүүрс алдан, нүдэндээ баярын нулимс гүйлгэнүүлж ургах нарны зүг алхлаа. Түмэн ард нь, эрх чөлөөгөө байлдан авсан эх нутгийн нь нар түүнийг мишээн угтаж алтан шар цацраг - гараараа тэвэрч авлаа.

	Эрх чөлөөт тусгаар тогтносон улс тунхаглах баяр болох гээд байшин барилгын оройд улаан туг намирч байхад эцгийгээ шоронгоос суллагдсаныг мэдээгүй хэдэн хүүхэд

	— Ээж ээ! Аав минь хэзээ ирэх вэ? гэж асуухад

	— Аав нь удахгүй ирнэ. Бид элбэг хоолтой болно. Маргаашаас эхлэн бүх хүн эрх чөлөөтэй, мэдэв үү, миний хүү! Эрх чөлөөтэй! Амтат хоол, гоё хувцас, хөөрхөн тоглоом бүх хүүхдэд олддог болгох гэж та нарын аав, та нарын найз олон хүүхдийн аав явсан. Одоо тэд удахгүй ирнэ гэж хэлэв. Суллагдсан хоригдол гэрийнхээ барааг хараад улам түргэлэн алхлаа. Алтан хараацай түүний дэргэдүүр хөөрөн ниснэ. Хүн зовох нэг өдөр байхад жаргах нэг өдөр бий. 

	Империализм, колоничлох ёс хүний залуу насыг бүрэлгэх зэвсэг давтавч хаа газрын залуус шархдах, зовох, өлсөх, нүцгэрэхийг даван туулж ард түмнээ жаргалд хүргэх бартаат замыг засаж байна. 

	Хүний эрх чөлөөний төлөө түм буман залуус хөлөө, гараа, амиа өгч ялалтын туг өргөж байна. 

	Куба, Алжирын залуу үеийнхний баатарлаг тэмцэл тэдний ялалт эдүгээ ард түмэн нь колонийн талхин дор, империалистуудын бөмбөгөн дор амь зууж байгаа орон бүхний тэмцэгчдэд үлгэр жишээ үзүүллээ. 

	Алтан хараацай чөлөөтэй зорчин нисэхдээ

	— Империалистуудын хорт хэлийг сугалдаг хүн олон болжээ. Та нарын тэмцэл ялж эрх чөлөөний наран даян дэлхийд үүрд мандах цаг холгүй. Та нарын ялалтад би баярлаж байна гэж баясан шулганаж байна. 

	Тэмцэлгүй бол зол заяагүй. Тэмцэл хатуу бэрхийг нугална. Тэмцлээр эрх чөлөөг олно гэж орон бүхний залуус итгэж байна. 

	 

	
СҮҮНИЙ ДЭЭЖ

	(Уран нийтлэл)

	 

	I

	Нар дээш хөөрлөө. Мөнгөн буурал толгойтой авгай цагаан гэрийнхээ гадна зогсоод хөөрүүлсэн сүүний дээжийг наран зүг цацлаа.

	— «Өнөөдөр тэнгэр цэлмэг сайхан байна аа, хөөрхий хүү минь Москва хотын зүг нисэж яваа байх даа. Тэнд энэ дэлхийн олон хэлийн хүний үрс цуглах юм гэнэ лээ. Хөөрхөс, хаа газрын хүний үр элэг бүтэн, энх амгалан амьдрах болтугай...» гэж ерөөгөөд эх сүүний дээж өргөлөө.

	Эхийн нүдний өмнө уужим хөндий, уулын суга хунираагаар цэнхэр униар татаад түүний наана торойн харагдах хадат толгойн шил сэтлэн зурайсан зам үзэгдэнэ. Их хүү нь цэрэгт мордохдоо тэр замаар одсон. Тэгээд эргэж ирээгүй. Тэр хүү эх нутагтаа өнгөлзсөн японы самуурайн бууны сумыг ханхар цээжээрээ халхалж яваад амь үрэгдсэн юм. 

	Эх ууган хүүгээ санаж, элгээ хаттал эхэр татан уйлсан авч хүү нь яахан амь орох билээ. 

	Гэтэл өнөө болоход отгон хүү нь даян дэлхийн залуучуудын эв санааны нэгдлийн чуулга уулзалтад оролцохоор тийнхүү одсон нь эхийн зүрхний шархыг хөндөж ууган хүүгээ цэрэгт мордуулж байсан үеийн дуртгалыг сэргээв.

	Гэвч отгон хүү нь галт зэвсэг мөрлөж, тулалдааны талбараас эргэж ирэх эсэхээ мэдэхгүй яваа бус харин үзэг барьж, энх тайвны төлөө тэмцлийн тунхагт үсэг зурахаар яваа юм. 

	Тэрээр ахыгаа дайн хөнөөснийг мэддэг. Эхийнхээ гаслан тарчилж уйтгарлахын зовлонг хуваалцдаг юм. 

	Онгоцонд яваа хүү ном дэлгэн уншлаа. 

	... XX зуун ... атом цөмийн эрин үе өнөөгийн хүн атом цөмийн зэвсэгтэй хамт амь зууж байна. Дэлхийн нэгдүгээр дайнд арван сая, хоёрдугаар дайнд тавин сая хүний амь хохирчээ гэсэн үг өгүүлбэр дайралдана. 60 сая хүн, амьд явж хөдөлмөр хийж хүний дундаж нас насалсан бол хэчнээн олон уран барилга босгож, энэ дэлхийн халуун ам бүлд хэчнээн сая хүн нэмэх байсан бол. Монголын ард түмэн сая хүрэхгүй тоотой байхаасаа социализм байгуулж, эх орноо хувьсган шинэчилснийг бодоод үзэхэд 60 сая хүн юу бүтээж чадах байсан нь илэрхийеэ гэж зорчигч залуу бодож явлаа. 

	 

	 

	II

	Дорнын уулын цаанаас нар мандлаа. Ургах нарны гэрэлд гуулин шанага гялсхийж, буурал эх цайныхаа дээжийг өргөхдөө,

	— Цаг сайн, хүн амьтан амгалан байх болтугай гэж залбирлаа. 

	Яг энэ үед зөвлөлүүдийн ордны баганат танхимд таван тивийн залуус нойроо хасан хуралдаж, сайх эхийн отгон хүү япон залуугийн индэр дээрээс хэлсэн үгийг тэмдэглэж суув. 

	1945 оны наймдугаар сар Зүүн Азийн дээгүүр атомын үүл нүүж, Хирошима, Нагасакийн тэнгэрт мөөг хэлбэрт атомын утаа хөшиглөн татаж, үй олон хүний мах арьс хоромхон зуур шувтран унаж, цагаан яс нь цухуйсан үе билээ. 

	Хүн төрөлхтний түүхэнд гараагүй гунигт дуу японы тэнгэрт гиншиж билээ. Тэр гутамшигт явдлыг Америкийн империалистууд Трумэний тушаалаар үйлджээ. Аюулт тэсрэлтийн дараа бараг 200 мянган хүн цацраг идэвхт бодист хордон өвчилж, Хирошима тэр аяар үнс чандруу болж билээ.

	Хүн төрөлхтөн энэ гутамшигт өдрийг түүхэндээ хэзээ ч бүү үзээсэй гэж хүсдэг юм. Сөнөсөн хотын нурам дээр өлсгөлөн хүүхдийн чарлах дуу сонсохыг хэн хүсэх бил ээ? Дүүжлүүрийн талбарт эх хүний үрээ амлуулах ариун цагаан сүү, цустай холилдон урсаж байхыг үзэхийг хэн хүсэх бил ээ? 

	Тийм «илбийг» гитлерчүүд, трумэнчүүд үзүүлсэн юм. Бухенвальд... Освенцим... гэгч аймшигт шорон гяндан фашистуудын ялт хэргийн баримт болон үлджээ. Дэлхийн II дайны үед фашистуудын байгуулсан мянга орчим хорих газрын хамгийн том нь Освенцим юм. Тэнд дөрвөн сая хүн тамлуулан амь алджээ.

	Гутамшгийн баганад хүлүүлж, халуун төмрөөр хайруулж, үсээ ширхэг ширхгээр нь зулгаалгаж, эрүүл саруул биеийнхээ үе мөчийг тайруулж, мах шөрмөсөө огтлуулж, тэнд, эгэл жирийн хүмүүс үрэгджээ.

	Тэгээд ч Европын гол мөрөн хүний нулимсанд шорвог болж хот тосгон шархалсан юм. 

	Дайн гэдэг... хүний цус ус шиг урсахын нэр. Дайн гэдэг хүний бие эрэмдэг болохын нэр. Тэр дундаас атом цөмийн дайн гэдэг хүн төрөлхтөн үе улиран зовж зүдэрч бүтээсэн барилга, техниктэйгээ үнсэн товрог болохын нэр. 

	Хүн төрөлхтөн хувьсган шинэчилж ирсэн эх дэлхийдээ хайртай.

	Цэцэг, хүүхэд, цалгих тэнгис, халиурсан тариалан, үүл өөд цоройх яндант үйлдвэр, атомын хүчирхэг хөлөг, уудам дэлхий чамаасаа хагацахыг хэн хүсэх вэ!

	«ЭНХ ТАЙВАН» гэдэг үг туг дээр, газар дэлхийн хөрсөн дээр, усан онгоцны магнай дээр, уулын элгэн хадан дээр, барилгын ханан дээр, сүүдэр зургийн дэлгэц дээр, номын хуудаснаа, хүний зүрхнээ бичээстэй байна. 

	 

	III

	Нар ургалаа. Монгол эх цацлын есөн нүдийг цагаан сүүгээр дүүргэж, ургах нарыг угтуулан цацахдаа, хүүгийн минь үйлс, хүний үрсийн үйлс бүтэх болтугай гэв. 

	Энэ үед зөвлөлүүдийн ордны танхимд энх тайван мандтугай! гэж уриа цуурайтлаа. Энэ уриаг Москвад тив тивийн залуус дуу хоолой нийлүүлэн түрлээ. 

	Сэтгэл нийлбэл дуу нийлдэг. Бидний дуу нэг хүнийх шиг өнгө нийлж нэгдмэл түмний хүсэл мөрөөдлийг илтгэж дайны хэнээтний зүрх чичрэм, далайх мэсийн нь ир мохом хангиналаа.

	Уриа дууны цаана сая сая хүн байна. 

	Эвийн мөрөнд Азиас, Африкаас, алс Америкаас хурын үер мэт урсгал нийлсээр байна. Энэ дэлхийн хүн эв хүчээ нэгтгэж цөмийн зэвсэг туршихыг эсэргүүцэж, зэвсэглэлийг бүх нийтээр бүрэн хураахын төлөө бат зогсон Боннын хонзогногч Америкийн түрэмгийлэгч аль газрын дайнчдыг зэвсгээ тавь! хэмээн шаардаж байна.

	Нэг улсын нутгаас нөгөө улс руу нэвтрэх агаарын замд шуудангийн онгоц л явж байдаг. Хурдан бууны цэцнийг шалгах болбол олимпын талбай, тэмцээний танхим, ой талын ан гөрөөнд л үзэж байхыг энэ дэлхийн шударга залуус хүсэж байна. 

	Москвагийн чуулга уулзалтын тунхаг бидний өмнө дэлгээстэй байна. Энэ тунхгийн цаана сая сая залуус энх тайвны төлөө жагсаалд нийлэн жигдэрсээр авай. 

	— Империализм бол улс түмнүүдийн аюулгүй байдал энх тайвны байнгын заналхийлэл мөн. 

	Чуулга уулзалтад оролцогч бид халуун цөмийн дайны сүйрлийг зайлуулах, сулруулахад хүргэх олон улсын шинэ шинэ гэрээ хэлэлцээр хийлгэх, милитарист, атомын хэнээтнүүдийг хазаарлан барьж байхын төлөө тэмцэлд хүчээ үл хайрлахыг дэлхийн залуучууд оюутан та нарт хандан уриалж байна. 

	Одоогийн нөхцөлд цөмийн зэвсэггүй бүс байгуулах, бүх туршилтыг зогсоож, цөмийн зэвсгийг тараахгүй байх, бүрмөсөн хориглох, бусдын нутагт байгаа цэргийн баазуудыг устган хөлсний цэргүүдийг хөөн гаргах... нь чухал байна. 

	Энх тайвны төлөө тэмцэл бол империализмын харгис хүчинтэй хийх ширүүн тулалдаан юм. Энэ тулалдаан их зориг тэвчээр шаардана. Хойч бүх үеийнхний амьдралын төлөө мятаршгүй энэ тэмцэлд шийдэмгий хатуужил зоригтой байхыг дэлхийн залуучуудад чуулган уулзалт уриалж байна гэсэн нь тив тивийн газар сайгүй хэл хэлээр хэвлэлийн хуудсаар, радио хоолойгоор дамжиж шударга залуусын сонорт хүрлээ. Энэ уриаг сонсоод Вьетнамын партизан, Колумбийн эх оронч, Өмнөд Африкийн баатар ер тэмцэгч хэн бүхэн хань нөхөд олонтой, түших тулах хүч зузаантай болохоо улам гүнзгий ухамсарч, төмөр гинжийг боловч тасар татам хүч нэмж, дайсны зүрхийг боловч суга татам хилэгнэж байна.

	Таван тивийн хаана ч энх тайвны хүч нягтран зузаарч байна.

	
МОСКВА, ФОРУМ, САЙН

	(Уран нийтлэл)

	 

	1. Бахдам ирээдүй бидний гарт

	«Москва», «форум», «сайн» гэдэг үгс тив дэлхийн газар сайгүй сонсогдов. 

	Зөвлөлүүдийн ордны баганат танхимд даян дэлхийн залуучуудын их армийн байлдагчид колонийн ёс цаашаа, тусгаар тогтнол наашаа, шоронгийн харанхуй цаашаа, нарны гэрэл наашаа, бууны ам цаашаа, будаа тариа наашаа гэж нэгэн түрлэгээр өгүүлж байв. 

	Тэд чуулга уулзалтын индэр дээрээс нийтийн дайсан империализмын «улаан нүүрийг урж», «угийн нүүрийг нь ил гаргаж» түүний эсрэг тэмцэх эв нэгдлээ улам нягтруулах арга замыг хэрхэн сүвэгчлэхийг хэлэлцсэн юм.

	Кубын Коммунист залуучуудын холбооны үндэсний удирдлагын гишүүн Альдо Альварес чуулга уулзалт нээж хэлсэн үгэндээ:

	— Ард түмэн фашист дарангуйлан захирах ёсны эсрэг баатарлаг тэмцэлд босож империализм, шинэ колоничлолын эсрэг, ардчилал энх тайвны төлөө тэмцэж байгаа нь хүн төрөлхтний мянга мянган сайн үйлстний халуун дэмжлэгээр хөгжин бадарч байгаа юм. Тэдгээрийн дотор газар дэлхийд эрх чөлөө жаргал залан ирэхийн төлөө эрэлхгээр амь үрэгдэгсэд олон бий гээд, — Тэдгээр баатрын бахдалт гэгээн дурсгал хэзээд мөнх байг. Тэдний ноцоосон эрх чөлөөний нар үүрд мандаж байг. Тэдний жишээ ариун тэмцэлд биднийг ямагт зоригжуулж байг гэсэн нь залуусын сэтгэл зүрхнээ хадагдсан билээ. 

	Эгэл түмэн ардын гарт эрх чөлөөний бамбар бариулах гэж энэ ертөнцийн газар шороон дээр хөгжлийн цэцэг тарих гэж тулалдаж яваад амь үрэгдсэн баатар эр нөхрөө дурсан уйлж байгаа бүсгүйн гашуун нулимс, эрэлхэг эрсийн шороонд тунарч хатсан цусан дээр дусан дэвтээж байна. 

	Амь үрэгдсэн баатрын хүү эхийнхээ хэвлийд өсөж мянга мянган тэмцэгчид бойжсоор эцэг дээдийн туурайг хатаахаар өндийн босож залуу насандаа, зовлон үзсэн эхийн зүрхэнд тэмцлийн дөл бадарч, төрөөгүй үрээ гал халуун эх оронч болгон хүмүүжүүлэхийг зорьж дайчин ном цуглуулж байна. 

	Хүн төрөлхтөн капитализмаас социализмд шилжиж буй манай эрин үе нь хатуу ширүүн хийгээд хавтай бахтай эрин үе гэдгийг даян дэлхийн залуус гүнээ ойлгожээ. Энэ их тэмцэлд залуусын хувь нэмэр яндашгүй агаад бахдам сайхан ирээдүй, залуус бидний гарт байна. Тийм ч учраас бахдам ирээдүйг тэмцэл хөдөлмөрөөр хэрхэн цогцлохыг агуулсан «Москва», «форум», «Сайн» гэдэг үг даян дэлхийд үлэмжийн сүртэй цуурайтсан юм. 

	 

	2. Итгэлтэй нөхөд

	Бүгд Найрамдах Кени улсын төлөөлөгч Эноко Опили хэлсэн үгэндээ өөрсдийн хөдөлмөр, үйл ажиллагаагаар үндсээ чөлөөлөх хөдөлгөөн, даян дэлхийд энх тайвныг бэхжүүлэх үйлсэд гайхамшигтай хувь нэмэр оруулсан Зөвлөлтийн яруу алдарт залуучуудын төлөөлөгчдөд онцлон баяр хүргэсэн нь учиртай.

	Зөвлөлтийн хүмүүс өнчрөл, өлсгөлөн, ядрал, дайн, ялалт амжилт гэж юу байдгийг үзэж, коммунизмын барилга босгох хувьтай үйлсийг дэлхийд анх түрүүн бүтээж байна. Тэдний жишээ бусдад үлгэртэй билээ. Тийм ард түмний залуу үеийнхэн эх орныхоо нийслэлд өөрсдийн гараар барьж бүтээсэн хийгээд бүтээж байгааг үзүүлж дэлхий ертөнцийн мянга мянган нөхдөө тавтай сайхан уулзуулах гэж унтах нойроо хасаж, уух цайныхаа цагийг богиносгож үйлчилсэн юм. 

	Энэ нь Москва, Форум, сайн гэдэг үг даян дэлхийд түгэн цуурайтах нэгэн үндэс билээ.

	ЗСБНХУ-ын залуучуудын байгууллагын хорооны дарга Петр Решетов хэлэхдээ:

	— Бидний хувьд эв нэгдэл гэдэг нь боолчлол, үндэсний дарлалын эсрэг тэмцлийн бүх хэлбэрийг шийдвэртэй дэмжих гэсэн үг, эдийн засаг соёлыг хөгжүүлэхийн төлөө тэмцэлд туслах, хамтран ажиллах гэсэн үг, бичиг үсэг үл мэдэх явдлыг устгах гэсэн хэрэг гээд соёл боловсролын талаар колонийн хийгээд империалист дарлалын үлдэгдэл нөлөөний эсрэг тэмцэлд Ази, Африк, Латин Америкийн орны залуучууд оюутны хүчин чармайлтыг дэмжиж баяр хүргэж байна.

	Бид сая тутам чөлөөлөгдсөн орны эдийн засгийн хөгжилд бүх талаар дэмжлэг үзүүлэхийг өөрийн ариун үүрэг гэж үздэг юм гэсэн билээ. 

	Алжирын залуустай эв санаагаа нэгтгэх их цуглаан дээр Алжирын эрх чөлөөний төлөө тулалдаж яваад хөлгүй болсон Зөвлөлтийн залуу Виктор Прядкогийн үг хэлэхэд алжир залуу Омар Шоу нулимс унаган тэвэрч авч байсныг бид мартахгүй. 

	Энэ дэлхийн залуус эгэл сайн нөхөд болохыг Виктор Прядкогийн үгнээс бид улам гүнзгий ойлгосон юм. Тэр залуу Алжирын ард түмний эрх чөлөөний төлөө тэмцэлд хөлөө өгөөд цэргийн эмнэлгийн газар хэвтжээ. Гэвч тэр хөлгүй болсондоо огтхон ч гутралгүй, харин Алжирын ард түмний эрхэм үйлсийн төлөө тэмцсэнээ бахдан ярилаа. 

	Тэр эрэлхэг хүүгийн зоримог байдал, хүнлэг ариун үзэл санаа, жинхэнэ Зөвлөлтийн хүн мөнийг илтгэж өнөр Москвагийн биеийн тамирын төв цэнгэлдэх хүрээлэн дүүрэн цугласан залуусын сэтгэлийг догдлуулж, заримын нь нүднээс нулимс унагаж байв. Тийм нулимс энэ дэлхийн залуу үеийнхэн бие биедээ хэчнээн хайртай байдгийн тэмдэг билээ. 

	БНМАУ-ын тусгаар тогтнол ард түмний өнөөгийн зол жаргалын төлөө Зөвлөлтийн олон шилдэг хөвгүүд амиа өгсөн юм. Тэдний гэгээн дурсгалыг Халхын гол, Дорнод Монголын тал хадгалж байна.

	Тэнд 90 баатрын хөшөө сүндэрлэн буй. Хамт байлдаж агсан нөхдийн нь оюун ухаан, монголын ард түмний зүрх сэтгэлд тэдний гэгээн дүр мөнхөд үлдсэн юм.

	Дэлхийн хоёрдугаар дайны өргөн талбарт чөлөөлөгч улаан цэрэг зөвлөлтийн залуус юуны төлөө цус урсгалаа.

	Өнөөгийн бид бүхний жаргал, өнөөгийн социалист шинэ улс, гайхамшигт бүтээн байгуулалтын төлөө, энэ дэлхийн эгэл түмний амьдрал, аз жаргалын төлөө цус урсгасан юм. 

	— Яагаад Зөвлөлтийн залуус тэмцэл бүхэндээ ялдаг юм бэ?

	— Үнэн хэргийн төлөө тэдний тэмцэл бүх дэлхийн шударга түмний дэмжлэгтэй байдаг. Тийм ч учир Зөвлөлтийн залуу үеийнхэнд дэлхийн бүх тивийн шударга залуус итгэдэг юм. «Москва», «Форум», «Сайн» гэж залуус нэгэн дуугаар уухайлж, чуулга уулзалтыг бэлтгэн зохион байгуулсан Зөвлөлт Холбоот Улсын залууст сайн нөхөд нь хуралдааны индэр дээрээс баяр хүргэж талархал дэвшүүлж байлаа. 

	 

	3. Ялалтын баяр холгүй

	Өнөөдөр империализм колоничлолын эсрэг цуст тэмцэл зогсоогүй байна. Бидний үеийн нөхдийн зарим нь зэвсэг барьж тулалдааны талбарт шархадсан нөхдөө үүрч явна.

	Өмнөд Вьетнам, Кипр, Венесуэл, Гватемал, Чили, Колумби зэрэг орны хөвгүүд, охид залуу насаа эх орныхоо эрх чөлөөний төлөө тэмцэлд зориулж байна. 

	Өмнөд Вьетнамаас Москвагийн II чуулга уулзалтад очсон төлөөлөгчдийн тэргүүн эмэгтэй Нгуен Тхи Бинь хуралдааны индэр дээр гарч ирснийг тодхон сананам. Өмнөд Вьетнамын эх оронч охины дуу хоолой даян дэлхийн энд тэндээс цугласан залуу нөхдийнхөө чихэнд хоногшжээ. 

	— Дэлхий дээр хамгийн аюулт цуст дайн эдүгээ манай оронд болж байна. Энэ дайн нь өмнөд Вьетнамаас хэдэн арван мянган километрийн алс орших оронтой холбоо бүхий юм. 

	Америкийн нэгдсэн улсын империалистууд энэ зэрлэг балмад явдал үйлдэхдээ өдөр бүр 2 сая доллар үрж байна гэж Нгуен Тхи Бинь хэлж байж билээ. 

	Дайснууд Өмнөд Вьетнамын амгалан тосгоныг бөмбөгдөж, бактериологийн зэвсгээр тариалангийн талбай устгаж, хорт бодисоор энгийн номхон иргэдийг үр хүүхдийн нь хамт хордуулж байгаа ажээ. Ийм нөхцөлд мянга мянган эх оронч хөвгүүд, охид тэмцэхийн тулд сургууль номоо орхиж үндсээ чөлөөлөх бахдам хөдөлгөөн нь тэдэнд чухам л их сургууль болж байна.

	Залуус шинэ амьдрал зохиох, цоо шинэ барилга байшин, хот, цэцэрлэг барьж босгох, тэндээ найртай амьдарч наргин цэнгэх хүсэлтэй. Тийм ч учраас, Өмнөд Вьетнамын төлөөлөгч өөрийн орны нутгийн дөрөвний гурван хувь ардын гарт байгаа агаад тэнд залуус шинэ амьдрал зохиож буй тухай өгүүлэхэд чуулга уулзалтын төлөөлөгчид алга ташин баярлацгааж байсан юм. 

	Чуулга уулзалтын үеэр Өмнөд Вьетнамын залуучуудын баатарлаг тулааныг дэмжих цуглаан болов. «Америкчууд Өмнөд Вьетнамаас савраа тат!» гэсэн залуучуудын дуу танхим доргиож, дайсан этгээдийн бол зүрхийг чичрүүлэм дуурьсаж байлаа.

	Энэ цуглааны үеэр танхимын дотор тавьсан самбарыг сонирхон үзвэл Өмнөд Вьетнамын амар тайван тосгоныг америк цэрэг вертолётын бүхээгээс буудаж байгаа нь ч юм уу, амь үрэгдсэн хүүхэд, шархадсан, сандарсан бүсгүйчүүл нүдэнд тусна. Самбарын зураг, үзсэн кино Америкийн империализмыг яллах мэт санагдана.

	Тэр цуглаан дээр Өмнөд Вьетнамын төлөөлөгч эмэгтэй Нгуен Тхи Бинийг үг хэлсний дараа Ардчилсан Вьетнамын төлөөлөгч Ле-бинь индэр дээр гарч ирсэн юм. Тэгэхэд танхим дүүрэн алга ташилт нижигнэж, залуусын хөл хөгжөөн ихсэв. Яагаад тэр билээ гэвэл дэвшилт залуучууд хоёр Вьетнам дуу хоолой нэгтэй, нэгдмэл нэг улс байх учиртай гэж бодсоных биз.

	Тонкиний буланд Америкчууд заналхийлж Ардчилсан Вьетнам улсын хувь заяанд зүй бус халдсаныг дэлхийн залуучуудын төлөөлөгчид эсэргүүцэж:

	— Янкууд Вьетнам орны дотоод хэрэгт бүү оролц. Вьетнамаас зайл гэж шаардаж байлаа. Вьетнамын залуустай эв санаа нэгтэй байгаагаа илтгэсэн үгс залуучуудын чуулга уулзалтын өдөр бүр сонсогдож байв.

	Вьетнамын залуустай эв санаагаа нэгтгэх тэр цуглаан дээр Лаос, Камбож, Алжир, Францын төлөөлөгч үг хэлсэн юм. Тэдний дотроос Францын төлөөлөгч Анри Мартэн үг хэлсэн нь хүмүүсийн сонирхлыг гойд татав.

	Тэр залуу ард түмний тусгаар тогтнолын тӨлөө тэмцлээрээ алдаршжээ. 

	Францын империалистууд Өмнөд Вьетнам руу довтлон байлдах цэрэг илгээхэд Анри Мартэний нэр орсон юм. Тэр залуу бусдын нутаг руу түрэмгийлж жирийн ард түмний цус урсгахыг үзэн ядсан учир Өмнөд Вьетнам руу дайлаар мордохоос эрс татгалзжээ. Тийм ч учраас тэр, гурван жил шоронд хоригдсон юм. Анри Мартэн шоронд сууснаа олзуурхдаг ажээ. Яагаад гэвэл Вьетнамын ард түмний цус урсгасанд орвол шоронд тамлуулах ч түүний хувьд зовлон биш байжээ. 

	Анри Мартэн францын залуучуудын өмнөөс Өмнөд Вьетнамын эх орончдод баяр хүргэж тэдний тэмцлийг бүрэн дүүрэн дэмжиж байгаагаа сэтгэл бахтай илэрхийлсэн нь хөрөнгөтөн орны дэвшилт залуус империалистуудын эсрэг зогсоход бэлэн болсон манай үеийн залуусын тэмцлийн нэгэн шинж чанар мөн.

	Алжирын төлөөлөгч хэлэхдээ:

	— Вьетнам, Алжир нэгэн дайсны эсрэг тэмцэлд нэгдэн бие биеэ ямагт дэмжиж байдаг. Алжирын тариачин олны амь хороосон сум, онгоц, бөмбөгөөр Америкчууд эдүгээ Өмнөд Вьетнамын оршин суугчдыг хядан сүйтгэж байна. Тэгэвч зэвсэг ч тэр, сая сая доллар ч гэсэн эрх чөлөөнд дуртай ард түмнийг өвдөг сөхрүүлж чадахгүй. Алжирын залуучууд бид Өмнөд Вьетнамд янкуудын орсныг шийдвэртэй шүүн эсэргүүцэж байна гэсэн билээ.

	Ийнхүү газар газрын залуус эрх чөлөөний төлөө ариун тэмцэлд санал нэгтэй байгаа нь бахтайяа!

	Залуучуудын сэтгэлийн эв нэгдэл нь хүч чадлын эв нэгдэл, ялалтын баяраа хамт хийх хувь тавилан билээ. Ийнхүү орон орны залуус ойртож сэтгэлийнхээ үгийг хэлэлцэн бие биеийнхээ тэмцлийг дэмжихээр амласан нь Москвагийн чуулга уулзалтын ач тус! Тиймээс ч «Москва», «форум», «Сайн» гэдэг үг энэ дэлхийн газар сайгүй цуурайтсан юм.

	Чуулга уулзалтад дэлхий ертөнцийн шударга залуус сургуулийн танхимаас, цэргийн хуарангаас, шоронгийн мухраас ч гэсэн баяр хүргэж байлаа. 

	Колумбын Коммунист Залуучуудын Эвлэлийн Төв Хорооны ерөнхий нарийн бичгийн дарга Мануэль Сепеда түүний хамт зүтгэгч Алехандро Гомес (Куба-си, Янки-но гэдэг алдарт дуу зохиогч) нар шоронгоос захидал бичиж, дэлхийн залуучууд оюутны эв санааны нэгдлийн чуулга уулзалтад оролцогч нөхдөдөө илгээжээ. 

	Эх оронч хоёр залуу захидалдаа өөрийнхөө орныг үндэсний чөлөөлөх хөдөлгөөний шинэ шатанд орсныг бахархан дурдаад

	— Империализмын эсрэг нэгдмэл фронтын үйл ажиллагаа Колумбад өрнөж байна. Бид зэвсэгт эсэргүүцлээс эхлээд парламентын өмнө тайван жагсаал хийх хүртэл тэмцлийн бүх хэлбэрийг ашиглаж байна.

	Бидний тэмцэл Колумбын ард түмний үнэт мөрөөдөл - социализм байгуулах эрмэлзэлтэй салшгүй холбоотой юм. Түүнчлэн Кубийн алдарт хувьсгалын нөлөөний дор бүх Латин Америк сэрж байна.

	... Бид хүчирхэг социалист лагерь байгуулагдаж, олон улсын ажилчны хөдөлгөөн бэхжиж, улс түмний үндэсний эрх чөлөөний хөдөлгөөн өсөж өрнөн буй аугаа их эрин үед амьдарч байна.

	... Бид бүхий л хүчээрээ нийгмийн янз бүрийн байгуулалтай улс орон энх тайван зэрэгцэн орших, бүх дэлхийд энх тайвныг сахих бодлогыг дэмжиж байна гэж бичсэн билээ. 

	Тэд шоронгийн мухраас хэчнээн бадрангуй үг бичнэ вэ! Энэ чинь л чухамхүү ард түмэн өөрсдийн хүч ирээдүйдээ бат итгэсний шинж юм. 

	Бас Колумбийн уулархаг Маркеталийн партизан нар даян дэлхийн залуучуудын эв санааны нэгдлийн чуулга уулзалтад оролцогсдод захиа илгээсэн. Тэд захидалдаа эрх чөлөөг эрмэлзэн тэмцэж байгаа Өмнөд Вьетнам, Кипр, Венесуэл, Гватемал, Чили болоод бусад бүх ард түмний залуу үеийнхний эх оронч, амь хайргүй тэмцлийг анхааралтай ширтэн байдгаа бичээд колоничлол, империализмын эсрэг шударга тэмцэл хийж буй ард түмнийг дэмждэг Зөвлөлт Холбоот Улс, бүх социалист орны хүчин чармайлтад сэтгэл ханамжтай байдгаа дурджээ. 

	Тэндхийн партизан нар хүнд байдалд амь зууж тэмцэл хийхдээ арван жилд хэдэн мянган нөхдөө алуулан эмгэнэж агсан авч шургуу тэмцлийн үрээр Маркеталийд хөдөлмөр эрхлэх боломж олжээ. Тэдний тайван хөдөлмөр Маркеталийг хувьсгав. 

	Дайн амьдрал бус харин үхэл юм. 

	Дайсан тэнд бөмбөг дэлбэлж, пулемёт буугаар шүршиж, хорт бодис хаяж аашилж байгаа нь Өмнөд Вьетнамд болж буй явдалтай адил аж. Тэгэвч партизан нар «Дайснууд биднийг зэрэмдэглэхийг хичээвч бид өвдөг сөхрөхгүй» гэж тангараглан тэмцэж байна. 

	— Энэ бүхэн юу харуулна вэ. 

	— Бидний үеийн нөхөд эх орноо хамгаалах ариун тэмцэлд нүд цавчилгүй тулалдаж явааг гэрчилнэ. 

	Үеийн нөхдийн тэмцэл бид бүгдийн сэтгэл санааг хөдөлгөн, дэмжих туслах хүсэл ундруулж байна.

	Империалистууд энэ дэлхийн ариун санаат ээжийн үрсийг дайны талбарт үрэхийг зорьж байна. Дэлхийн II дайнд Зөвлөлт орны 20 сая хүний амь хохирсон. Тэгэвч Зөвлөлтийн ард түмэн, Зөвлөлтийн эх эцэг төрүүлж өсгөсөн үрээ бусад ард түмний эрх чөлөөний төлөө тэмцэлд оролц, амь биеийг хайрлалгүй байлд гэж тулалдааны талбарт илгээдэг юм. 

	Эх хүн үрдээ хайртай авч өөрийн ижил нэг эх өлсөж, зовж байхад үрээ энхрийлэн дэргэдээ суулгаж байж чаддаггүй юм. Шударга залуус ч бусдын зовж байхад өөрсдөө жаргаж суухыг огтхон ч хүсдэггүй билээ. 

	Москвагийн чуулга уулзалт бидний зоригийг хөвчилж, эв нэгдлийг зузаатгаж, тэмцлийн замыг гэрэлтүүлэн зааж өгсөн юм. Тийм ч учраас «Москва», «форум», «сайн» гэдэг үг даян дэлхийн залуу үеийнхний дуу хоолой болж байна. 

	«Москва», «форум», «сайн». 

	
ШУДАРГА ШҮҮЛТ

	— Хар, шар, цагаан ямар ч зүс царайтай байлаа гэсэн хүн энэ дэлхийн тэгш эрхт эзэн байх ёстой бус уу? гэж орон орны дэвшилт залуус асууж байна. 

	— Тийм ээ, тэгэх учиртай. Хар, шар, цагаан арьсны цаана ав адил судас лугшина, ив ижил зүрх цохилно гэж даян дэлхийн залуучуудын эв санааны нэгдлийн чуулга уулзалтын үзэл санаа харуулж байна. Энэ дэлхийн нэг хэсэг Өмнөд Африкийн Бүгд Найрамдах Улсад арьсны өнгөөр ялгаварлах ичгүүрт дэглэм ноёрхож, цагаан хүн хар арьстны цусаар гар угааж байна. Тэр орны газар нутгийн 13 хувийг арван сая үндсэн хүн ам нь эзэмшиж байхад 87 хувийг нь гурван сая, «нутагшсан» цагаан арьстан эзэмшиж байгаа ажээ.

	ӨАБНУ-д соёл нийгэм, хангамж унаж Африкийн хүн ам боловсролтой болно гэдэг далайн ёроол руу шидсэн цом бэдрэн олж ирэхтэй адил хүнд хэрэг болжээ. Албан ёсны мэдээгээр үзвэл Африкийн оршин суугчдын сургуулийн насны хүүхдийн дөнгөж дөрөв орчим хувь нь анхан шатны боловсрол олж байна. 

	Тус улсын анхдугаар үндсэн хуульд «Шашин төрийн хэрэгт оролцоход хар, цагаан арьстны хооронд ямар ч тэгш эрх байх ёсгүй» гэж заажээ. 

	Одоо Өмнөд Африкийн Бүгд Найрамдах Улсад хар арьстан хүнийг цагаан хүн буудах, мах арьсыг нь шивж дүүжлэх нь ерийн хэрэг болж, хар арьстнуудыг өлсгөн тамлахыг юмны тоонд бодохгүй болжээ. Тийм ч учир хар арьстнууд алагдахаас гадна амьдралын ёроолд ороод өвчлөн, өлсөн үхэж үрэгдэж байна. Одоо Өмнөд Африкийн Бүгд Найрамдах Улсад «Өнгөт» арьстнууд дунджаар 34,4 жил насалж байхад цагаан хүмүүс 66 насалж байна. НҮБ-ын тусгай хорооны мэдээлснээр Африкийн оршин суугчдын дунд хүүхэд хамгийн олноороо үхэж байгаа газрын нэг нь ӨАБНУ юм. Тэнд эдүгээ мянган хүүхэд тутмаас 300—400 нь үхэж байна.

	ӨАБНУ-ын үндсэн хүн амын амьдралд өдөр тутам заналхийлэл учруулж буй хэргийн гол эзэн нь тус орны засгийн газрын тэргүүн Гендрик Френш Фервурд юм. Тэрээр Амстердам хотод 1901 онд төрсөн хүн. 1948 оноос сенатын гишүүн, 1950—1958 онд нутгийн хүмүүсийн хэрэг эрхлэх сайд, 1958 оноос ерөнхий сайд болжээ. Фервурд нь сүсэг бишрэлт, арьсны өнгөөр ялгаварлах харгис ёсыг дэвжээгч, фашизмыг өмөөрөгч хүн юм. Тэр «Африканер бродер бонд» гэдэг фашист нууц холбооны гишүүнээр 25 жил илүү ажиллаж ирсний дээр дэлхийн II дайны жилүүдэд «Ди Трансвалер» гэдэг сонины ерөнхий эрхлэгчийн үүргийг гартаа авч, нацист суртал нэвтрүүлэг хийж, уг сониныг Өмнөд Африк дахь нацистуудын зэвсэг болгон хувиргаж байв. Энэ үеэс Фервурд нацизмын зэрлэг үзэл санааны хамгийн идэвхтэй суртал нэвтрүүлэгч болсноор түүний яргачин чанар бүр ч даамжирчээ.

	XX зууны үеийн боолчлолын шинж чанарыг бүрэн агуулсан Фервурдийн засгийн газрын балмад ажиллагаа нь империализмын хүнийг үзэн ядагч шинж чанартай «цусан төрөл» бөгөөд арьсны өнгөөр ялгаварлах үндэсний дарлал төдийгүй колоничлох ёсны онцгой хэлбэр гэж даян дэлхийн залуучуудын чуулга уулзалтын төлөөлөгчид үзэж Фервурдийн хэргийг шүүхийг нэгэн дуугаар сайшаасан юм. 

	Арьсны өнгөөр гадуурхах Фервурдийн үзэл санаа нь гитлерийн фашизмын харгислалын нэг адил учир түүний хэргийг дэлхий даяар шүүн яллахыг нийтийн эрх ашиг ч мөн нэгэн адил шаардсан юм. 

	1964 оны есдүгээр сарын 21-ний өдөр билээ. Фервурдийн ялт хэргийг шүүх олон улсын хорооны өргөтгөсөн хуралдаан Зөвлөлүүдийн ордны баганат танхимд болж 126 орны залуу үеийнхнийг төлөөлсөн шударга хөвгүүд, охид оролцсон юм. Тэр хуралдаанд бас Өмнөд Африкийн Бүгд Найрамдах Улсын нэртэй хуульч, нийгмийн зүтгэлтэн Маивандиле Пилисо оролцжээ. 

	НҮБ-ын Ерөнхий Ассамблейн баталсан хүний эрхийн тунхгийг Фервурдийн засгийн газар үл хайхран, колонийн орон ард түмэнд тусгаар тогтнол олгох НҮБ-ын тунхаглалыг ичгүүргүй үгүйсгэж байгааг хуралдааныхан илрүүлэн шүүсэн юм.

	Өргөтгөсөн хуралдаан дээр зөвлөлтийн олон нийтийн ерөнхий шүүгч ЗСБНХУ-ын шинжлэх Ухааны Академийн сурвалжлагч гишүүн профессор В. М. Чхиквадзе-гийн хэлсэн үг хүмүүсийн сонирхлыг гойд татав. 

	— Фервурдийн ялт хэргийн олон тооны эд мөрийн баримт, нотолгоо судалж үзмэгц миний бие, манай коллеги хилэгнэн жигшсэн юм гээд В. М. Чхиквадзе, ӨАБНУ-д ноёрхож байгаа арьсны өнгөөр ялгаварлах харгис дэглэм нь хамгийн илэрхий фашист диктатур, цагаан арьстан цөөнхийн засаг төр нь колоничлох ёсны онцгой аюулт хэлбэр болох хийгээд Өмнөд Африкийн Бүгд Найрамдах Улсад арьсны өнгөөр ялгаварлах дэглэмийг бүрдүүлж байгаа улс төрийн суурь дэвсгэр нь Африк тивд харгислал, түрэмгийллийн голомт болж байгааг тэмдэглэсэн юм. Арьсны өнгөөр ялгаварлах харгис дэглэмийг үнэн голоосоо жигших хилэнг Чхиквадзе-гийн хэлсэн үг хэн бүхний зүрх сэтгэлд өөрийн эрхгүй төрүүлж байлаа.

	Фервурдийн хэргийг шүүх олон улсын байгууллагад, Зөвлөлт Холбоот Улс, Англи, Энэтхэг, Алжир, Өмнөд Африкийн Бүгд Найрамдах Улс яллагчаар, бусад 27 орон гишүүнээр оролцож байгаа юм. Олон улсын мөрдөн шүүх хорооны мөрдөн байцаах ажил Москва, Дели, Каирт болсны дараа 1965 онд Алжир хотноо дэлхий ертөнцийн залуу үеийнхэн ээлжит их наадамд цуглахдаа Фервурдийн хэргийг шүүсний эцсийн дүнг гарган зарлана. 

	Ийнхүү арьсны өнгөөр ялгаварлан гадуурхах фашист дэглэмийг нураан булшлахад тус хүргэх шударга шүүлт эхэлсэн нь дэлхийн залуучууд оюутны эв санааны нэгдлийн чуулга уулзалтын нэг чухал ач холбогдол билээ.

	Одоо орон орны залуус Фервурдийн хэргийг шүүх шинэ хэрэглэгдэхүүн сэлт цуглуулан судлаад олон улсын мөрдөн байцаах хороонд илгээж байна. Даян дэлхийн шударга хөвгүүд, охид арьсны өнгөөр ялгаварлах үзэлтэй хэзээ ч эвлэрэхгүй. 

	Хар, шар, цагаан арьсны цаана ав адил судас лугшина, ив ижил зүрх цохилно.

	Хар, шар, цагаан арьстны алинд нь ч ертөнцийг хувьсгах, түүхийг бүтээх хүч чадал, оюун билиг төгс бий. 

	 

	* * *

	 

	БНМАУ-ын хөгжлийн ололт амжилтыг олон орны залуучууд бахархсан нь

	Есдүгээр сарын 19-нд МОСКВА-гаас мэдээлсэн минь: Өнөөдөр Зөвлөлүүдийн ордны баганат танхимд дэлхий Дахины залуучуудын чуулга уулзалтын ажиллагаа үргэлжлэв.

	Оройн хуралдаан дээр МАХН-ын Төв Хорооны нэгдүгээр нарийн бичгийн дарга, БНМАУ-ын Сайд нарын Зөвлөлийн дарга Юмжаагийн Цэдэнбалаас дэлхий дахины залуучуудын чуулга уулзалтад оролцогчдод илгээсэн цахилгаан утсыг монголын залуучуудын төлөөлөгч, Монголын Залуучуудын байгууллагын хорооны дарга Ч. Хунжавын уншин сонсгоход танхим дүүрэн алга нижигнүүлэн ташиж халуун угтлаа. Нөхөр Ю. Цэдэнбалын илгээсэн цахилгаан утсыг дор сийрүүлбэл: 

	 

	МОСКВА

	 

	ДЭЛХИЙН ЗАЛУУЧУУД ОЮУТНЫ ЭВ САНААНЫ НЭГДЛИЙН ЧУУЛГА УУЛЗАЛТАД ОРОЛЦОГСДОД

	 

	Хайрт нөхөд өө!

	Дэлхий дахины залуучууд оюутны эв санааны нэгдлийн чуулга уулзалтад оролцож байгаа та бүхэнд болон та нарыг энэ уулзалтад илгээсэн дэлхийн олон орны охид, хөвгүүдэд хамгийн дотно сэтгэлийн халуун баяр хүргэж, тус чуулга уулзалтын ажиллагаанд амжилт хүсье!

	Ертөнц дахины залуу үеийнхний сонирхож байгаа чухал асуудлыг хамтран хэлэлцэхээр олон үндэстний охид, хөвгүүд та нар ингэж хуран чуулж байгаа нь маш сайхан хэрэг ээ!

	Та нарын энэ чуулга уулзалт бол энх тайван хөдөлмөр, зол жаргал, ах дүүсэг ёс болон үндэснийхээ тусгаар тогтнолын төлөө империализм колонит ёсны эсрэг тэмцэж байгаа даян дэлхийн залуучуудын нэгдлийг цаашид улам бэхжүүлэх хэрэгт бас нэг том үйл явдал болж байна.

	Та бүхэн империализмын ноёрхол колонит ёсны уршиг болсон өлсгөлөн гуйланчлал, өвчин зовлон, бичиг үсэг үл мэдэх явдал, нийгмийн аливаа тэгш бус байдлыг устгахын төлөө бүхнийг хийж гэрэлт ирээдүйнхээ төлөө тэмцэлд шийдвэр төгс байгааг илэрхийлэн энх тайван үндэсний тусгаар тогтнол үндэстнээ чөлөөлөхтэй холбогдсон асуудлыг чөлөөт өргөн шүүмжлэлийн журмаар харилцан нөхөрсөг байдалд илэн далангүй шүүн хэлэлцэж байгааг дэлхий дахины шударга хүмүүс сайшаан талархаж байна.

	Энх тайван ардчилал дэвшил харилцан ойлголцохын төлөөний шударга тэмцэлд тив бүрийн оюутан залуучуудын бүх хүчийг улам нэгтгэх үйлсэд энэ чуулга уулзалт үлэмж хувь нэмэр болно гэдэгт миний бие итгэл төгс байна. 

	 

	Залуу нөхөд өө!

	Та бүхнийг чин сэтгэлээсээ дахин мэндчилж аз жаргал амжилт бүтээл хамгийн сайн сайхан бүхнийг хүсэн ерөөе!

	Ю. Цэдэнбал 

	 

	1964 они есдүгээр сарын 16 

	УЛААНБААТАР 

	 

	гэжээ.

	Дараа нь дэлхий дахины залуучууд оюутны эв санааны нэгдлийн чуулга уулзалтад оролцож байгаа монголын залуучуудын төлөөлөгчдийн тэргүүн МХЗЭ-ийн Төв Хорооны нэгдүгээр нарийн бичгийн дарга Ч. Пүрэвжав олон түмний улс төрийн ухамсар идэвхийг өрнүүлэхэд залуу үеийнхний үүрэг хариуцлагын тухай илтгэл тавилаа. 

	Энэ илтгэлд феодализмаас хөгжлийн капиталист шатыг алгасан социализм амжилттай байгуулж байгаа БНМАУ-ын туршлага ололтын зарим асуудал ялангуяа соёлын хувьсгалын амжилт социализм байгуулахад залуу үеийнхний идэвх оролцооны тухай онцлон өгүүлэв. Тусгаар тогтносон улсын хувьд түүхэнд эн тэргүүн капиталист бус хөгжлийн замаар замнан социализм байгуулж байгаа Монголын ард түмний үндсэн гол бахархлыг тусгаж нөхөр Ч. Пүрэвжавын тавьсан илтгэлийг дэлхий дахины залуучууд оюутны чуулга уулзалтад оролцож буй төлөөлөгч нөхөд, хүндэт зочид маш анхааралтай сонсож дахин дахин алга ташиж баяр хүргэв. 

	БНМАУ-ын залуучуудын төлөөлөгчдийн тэргүүний тавьсан илтгэл нь тун чухал агуулга ач холбогдолтой зүйл болж дэлхий дахины залуучууд оюутны чуулга уулзалтын ажилд ихээхэн хувь нэмэр оруулав гэж хуралдааны дарга цохон тэмдэглэхэд хуралдагсад танхим дүүрэн алга нижигнүүлэн ташлаа. Энэ нь улс орноо капиталист бус замаар хөгжүүлэн социализмын материал - техникийн бааз гүнзгийрүүлэн байгуулж байгаа манай нам, монголын ард түмний туршлагыг дэлхий дахины олон орны залуучууд оюутан бахархан үнэлж буйн тод жишээ юм. 

	БНМАУ-ын залуучууд оюутны төлөөлөгчдийн тэргүүний тавьсан илтгэл тус чуулга уулзалтад оролцогсдын сэтгэл булааж сонирхол татсан нь тусгаар тогтносон шинэ залуу улсууд БНМАУ-ын туршлагыг үнэлдэг хийгээд тэдгээр орны ард түмэн залуучууд эх орноо социализмын замаар хөгжүүлэхийг эрмэлзэн тэмүүлж байдгийн нэгэн жишээ юм. 

	Монголын хөдөлмөрч түмэн түүхийн ахар богино хугацаанд олон зуун жилийн хоцрогдлыг арилгаж эдийн засаг соёлын талаар бахдам амжилт олсон нь ялсан пролетарийн орны ард түмний сэтгэл харамгүй тусламж нийгэм журамт их гэр бүлийн орнуудын жинхэнэ интернационалч хамтын ажиллагааны үр шимтэй шууд холбоо бүхий юм гэдгийг нийгмийн янз бүрийн байгуулалттай улс орны залуус сайн ойлгож байгаа нь илэрхий байв. 

	 

	* * *

	 

	Нөхөр Ч. Пүрэвжавын илтгэлийн агуулгыг нийтлэлийн хэлбэрээр найруулан бичихийг оролдмуу. 

	
ЭНХ ХӨГЖЛИЙН ТУЛГАР БАГАНА

	(Уран нийтлэл)

	 

	Урьдын цагт буурай Монгол орны хөгжил жингийн тэмээний алхаа шиг аажуухан байжээ. Түмэн ардын амьдрал өнчирч төөрсөн ботгоных шиг зүдүүхэн байжээ.

	Ган төмөр боловч галын илчинд уярна аа, хайлна аа. Удаан жилийн зовлон боловч тэмцлийн хүчинд элнэ ээ, арилна аа. 

	Хувьсгалын үүр цайгаад Монголын хөх манхан тэнгэрт эрх чөлөөний нар мандсан юм. Тэр нараа бид үндсэн хууль гэж нэрлэдэг. Энэ нарны гэрэлд эхлээд Монгол орны «нүүр царайны» аялаг өнгө ч харагдсан юм. Арилгам сэвх ч үзэгдсэн юм. Үндсэн хуулийн нарны цацрал эрх чөлөөндөө баяссан ард түмний зүрх сэтгэлд дайснаа бүрэн дарахын ухааныг улам бадрааж нөхрөө танин ханилахын зүйг улам нээгдүүлж билээ.

	Тэгээд ч монголын ард түмэн үе улиран оршсон мөнх цаст Алтайгаасаа Халхын гол, Баян цагаан хүртэл, хангал буга урамдсан Хөвсгөлийн уулс, Тагна Саяны нуруунаас Галба Шаргын говь хүртэл асар уудам нутгийнхаа энд тэнд үүрлэж байсан феодал ноёдын омгийг дарж илдийг нь зэврүүлж энхрий Монгол орондоо халдан ирсэн харийн дайсны элэг зүрхэнд сум «шагнаж» үлдсэнийг нь үтэр түргэн хөөн зайлуулж ирсэн түүхтэй. Энэ тэмцэл нь шулуун толигор замаар хөнгөн тэргээр довтолгохтой адил амар төсөр биш байлаа. Ширүүн тулалдааны талбар бартаат замын дунд шархадсан нөхрөө ганхахад сайн нөхөр нь тулан түшин авахын адил монголын ард түмний зовох цагт өмөг түшиг болж шалгарсан нөхөр нь Зөвлөлтийн ард түмэн билээ. Алсыг харах ухаантан аймшиггүй чин зоригт Сүхбаатарын «Манай Монгол улсын тогтнож мандахад дотоодын хүч нь ард түмэн бөгөөд гадаад байдал дээр түшиг тулгуур нь Зөвлөлт улс мөн» гэсэн мэргэн үг монголын ард түмний урагш давших замдаа хэлбэрэлтгүй даган мөрдөх тунхаг болсон юм. 

	Мохож цуцашгүй монголын ард түмэн өвгөд дээдсээс өвлөн авсан багагүй хүдрээс шижрийг нь тунгаан авч шилдгийг нь нандигнан арвисгаж, хогийг нь хаяж хоцорсныг нь гээж гар хумхилгүй ганц алхам ухралгүй ажиллахдаа, давшихдаа хөрөнгөтний бус хөгжлийн замыг сонгон ирээдүйгээ барих чиг болгож Маркс - Лениний сургаалыг замаа гэрэлтүүлэх луужин болгосон юм. Тэгээд ч улс орны маань «Нүүр царайны» сэвх арилж унаган нутгийн минь хөрс шорооноо хөгжлийн тулгар багана бослоо. Тэдгээрийн нэгийг үйлдвэрийн яндан гэж бид нэрлэдэг. Энэ багана уугуул нутгийн минь хөрс хөх тэнгэр хоёрыг холболоо. Өөхөн дэнгийн гэрэлд зүү сүвэгчилж нэхий дээл нөхөж эхэлсэн бүсгүй өнөр баян үйлдвэрийн цахилгаан гэрэлд хүчирхэг суурь машины оньс дарж монгол хонины ноосоор даавуу нэхэх болов.

	Богцонд хүнс хийж ганзагалаад, Богд гэгээнд мөргөх гэж эцэг өвгөдийн хэдэн сарын аян хийдэг байсан замыг улсын нийслэлд болох зөвлөгөөн чуулганд оролцох малчин ард тэнгэрийн хөлөг хөлөглөн цаг хэдэн минутад туулах болжээ.

	«Зээрээс өөр эзэнгүй, зэрэглээ униараас өөр бараагүй» агсан нутагт ч ган зам зурайж монгол хүний үрс жолоодсон галт тэрэгнийхээ хүч хурдыг шалгаж байна. Зун намрын улиралд манай уудам тэнэгэр нутгийн үүгээр түүгээр аялахад тариалангийн талбай хүрэнтэн тариан түрүү найгаж харагдана. Тэнд зочин гийчин хэн ч морь хөллөсөн модон анжис үзэхгүй харин тариан тэнгисийн дунд трактор комбайн сэлэх нь зэгсэн дунд яваа ан амьтан шиг харагдах бий.

	— Чи манай нутагт малаа юунд оруулав! Танай хэдэн турсагыг нутгийнхаа өвсөөр тэжээж чадахгүй гэж аагтай нэгэн баян эгэл ядмаг ардыг хөмхий зууж занаад зарцаа уурга бариулан мордуулж мал сүрэг элдэн хөөлгөдөг байсан нь хууч яриа болжээ. Барьсан гэрийг нь ч харсан баян ядуугаараа ялгардаг байсан үе өнгөрлөө. Урьдын юм ул болж шинэ юм зул болж амьдрал хувьсан ард олон хамтын том ж ахуйн элэгсэг халуун ам бүлд зол жаргалтай аж төрж байна.

	Нэгийнхээ төлөө хамт олон нь, нийтийнхээ төлөө нэг нь санаа тавьж хүн хүндээ журмын сайн нөхөд болов. Ард түмэн ч энхжин хүн амын цэвэр өсөлт 31,7 хувь болж өдөр тутам манай халуун ам бүлд зуу зуун шинэ хүн нэмэгдэж байна. 

	Хөрөнгөтний нийгмийн дээгүүр харцага шонхор адил халин дүүлээд социалист хөгжлийн барианаас эргэн харахад бурангуй феодализм бараагүй болсон байгаад монголын ард түмэн баясан бахархдаг. Манай бахархал бид бүхэнд гар сунган тусалсан Октябрийн өлгий орны ард түмэн нийгэм журамт гэр бүлийнхний баясгалан, хоцрогдсон буурай орны ард түмэнд үлгэр жишээ юм.

	Дөчин хэдэн жил гэдэг урт настай буурал түүхийн ахархан хугацаа! Дөчин хэдэн жил гэдэг хөдөлмөрт дуртай манай ардын бахархам хугацаа! Өлмий бат төрийн минь сүр сүлдний өршөөлд хүн нь эрдэм соёлтой, хүлэг нь улам хурдтай, байгуулсан нь арвин, бахархал нь баян болсон БНМАУ дэлхий дахинаа мандаж НҮБ-ын хүндэт суудалд заларлаа. 

	Ган төмөр боловч галын илчинд уярдаг билээ, хайлдаг билээ. Удаан жилийн хоцрогдол боловч тэмцлийн хүчинд элдэг юм аа! Арилдаг юм аа! Шинэ монгол орны хөгжил нисэх хөлгийн адил хурдан боллоо. Эрх төгс ардын маань амьдрал цэцэг дэлгэрэх улирлын адил өнөр чинээлэг боллоо. 

	Социализмын төгс ялалт өөд урагшилж байна. Шаламгайлж байна. Эв хамтын цамхаг ойртож байна. Гэрэлтэж байна. Тэр гэрэлд манай соёлын мөнх цэцэг дэлбээлж байна аа. Дэлгэрч байна аа. 

	
ХОНХНЫ ДУУ

	(Уран нийтлэл)

	 

	Уудам монгол нутагт хонхны дуу өнө эртнээс сонсогдсон юм. Хонх малчин ардын ерийн амьдралын хэрэгцээнд тустай байжээ. Нялх балчир хүүхдэд жижиг хонх зүүж өгдөг нь тэднийг энхрийлэн өхөөрдөхийн сацуу малын хөлд орчихоос хамгаалан сэргийлсэн хэрэг юм. Жаварт тэнгэрийн жирэв журавхийх оддын дор нүд алдам цаст талын дунд жинчний хөсгийн сүүлийн тэмээний хүзүүнд зүүлттэй хонх хонгинон жингэнэн сонсогдож, тэмээ хөсөг сууж хоцорвол дохио тасарч, аянчин жинчинд тус болдог билээ. 

	Түүнчлэн хувраг гэлэнгийн хонхны дуу тасардаггүй үе байлаа. Сайхан сэтгэлт ардын минь амьдралд шашны суртал гай гамшиг учруулж байсан юм. Лам хүн хонх цохин, шашны ном уншихад сүсэгтэн хүний сэтгэл түрхэн хууртах авч зовлон гуниг арилахгүй, харин сүүдэр шиг дагасан хэвээр байв. Хувраг гэлэнгийн хонхны дуунаар ард түмэн бурханд мөргөн, байгалийн сүр хүчинд биширч, оюун санаа гэгээрүүлэх эрдэмгүй, олонх нь малын бэлчээрээс цааш юу байдгийг мэдэхгүй амь зуудаг байжээ. Ардын хувьсгал ялахын өмнө монголын эрчүүдийн бараг тэн хагас нь долоон зуу орчим сүм хийдэд шавилан сууж байлаа. Лам нарын зүгээр сууж бясалгал хийхэд ард түмэн хоол хувцсыг нь бэлтгэж өгдөг байв. Тэдний хурал номын зардал ямба ихсэх тутам монголын ард түмэн улам бүр үгүйрэн хоосорсоор байсан юм. Ядуу бүсгүй хүн төрүүлсэн үрээ тэжээж чадахгүйн учир хүрдэнд тавьдаг байжээ. Монголын ухаан сэргэлэн хөвгүүд хулсан үзгээр чичүүлж, суран ташуурын «амт үзэж» ламын боол, гэрийн зарц болж байлаа. 

	Бурхан буддад залбиран, энэ хойд насны үйл ланчгийг «арилгана» хэмээн бясалгагч лам нарын гарт эх орны алаг сайхан үрсийн амь ч үрэгдэж байсан удаатай. Шавь банди нарын зарим нь ламын гэрээс зайлах гэж оргоод хөлдөх юм уу, чоно нохойн идэш болдог байсан байхад нэг хэсэг нь «багшийнхаа» зодуурыг даахгүй, гэр орон, эцэг эх, ах дүүгээ санах сэтгэлийн зовлон эдэлсээр өнгөрдөг байжээ. 

	1921 оны өмнө манай нийт хүн амын 90 хувь бичиг үсэг мэдэхгүй байлаа. Ийнхүү санваартан, лам нарын хонхны дуунд монголын өсвөр залуу үе бурангуй байжээ. 

	Гагцхүү хувьсгалын туяа тэр бүрхэг баргар байдлыг сүүлэн бичиг үсэг, эрдэм боловсрол дэлгэрч, манай ахмад үеийнхэн гэгээн өдөр хоол хомс, харанхуй шөнө нойр хагас морин өртөө улаагаар зүтгэн, хүн ардад таниулга хийж, хүүхдийг нь хошуу сумын сургуульд арай чуу элсүүлэн авдаг байжээ. Лам нар, «улааны ном үзэж толгойдоо арандаг хурааж, шулам болно» гэж сүсэгтэн хүмүүст итгэтэл ятгаж байсан учир малчин ардын олонх нь үр хүүхдээ сургуульд оруулахыг үл хүсдэг байлаа. 

	Тэгвэл манай өнөөгийн хөдөлмөрчид жил жилийн наймдугаар сарын 25-нд хүүхдээ сургуульд бүртгүүлэх гэж яарч байх болов. Лам хуврагийн хонхны дууны оронд эдүгээ ардын сургуулийн цахилгаан хонх хангинан, манай сайхан оронд олон ястан үндэстний үрс үнэ төлбөргүй суралцаж, орчин цагийн шинжлэх ухааныг танин мэдэхийн баяслыг амсан цэнгэж байна. Манай улс Ази тивийн улс орны дотроос, 8—12 насны бүх хүүхдэдээ ерөнхий боловсролын анхан шатны мэдлэг эзэмшүүлсэн анхны орон юм. Одоо хот, томоохон суурин газрын нийт хүүхэд бүрэн биш дунд боловсролтой болж байна.

	Хувьсгал хүн ардын цус, тархинд шингэж, БНМАУ-ын нийт хүн ам бичиг үсэг мэддэг болсон нь бахтай яа. 

	Хүүхэд саатуулах газар, цэцэрлэг, бага, дунд сургуулиар дамжин хүмүүжсэн өсвөр залуу үеийнхэнд Монгол улсын төрөл бүрийн мэргэжлийн их, дээд сургуулийн хаалга нээлттэй байдаг.

	
ЭРДМИЙН ОРДОН

	Шударга үнэн ёс хэтийн ирээдүйдээ хүн ард ямагт итгэж байдаг юм. Түүний нэг жишээ нь монголын ард түүний түүхэнд гарсан нэгэн тэмдэглэлт үйлс билээ. 

	Гитлерчүүд хүн төрөлхтний соёлыг үнс чандруу болгохыг зориод, уулгалан довтолж ахуй цагт монголын ард түмэн өөрийн хийгээд гуйвшгүй өмөг түшиг Зөвлөлтийн ард түмэн, нийт шударга хүн төрөлхтний хүчинд итгэж шинэ нийгэм үтэр түргэн байгуулахын тулд соёл шинжлэх ухааныг улам бадруулан хөгжүүлэх зорилгоор монгол улсын их сургууль нээх ёслолын тууз хайчилж байсан юм. Ийнхүү соёлын нэгэн мөнх цэцэг цоморлогоо дэлгэж монголын ард түмний түүхэнд нэгэн алтан хуудас нээжээ. 

	Манай ард түмэн нийтийн дайсан фашистын булаан эзлэгчдийг бут ниргэх хэрэгт хувь нэмэр оруулж байсан учир улс орны маань хүч тайван цагийн бүтээн босгох хөдөлмөрт бүрэн чиглэж чадахгүй байсан боловч нам, засаг, улсын их сургууль байгуулахад хүч хөрөнгө хайрласангүй. 

	Зөвлөлтийн ард түмэн эх орныхоо аж ахуй, соёлын гайхамшигт ололт, олон сайхан сургуулийнхаа заримыг гитлерийн дээрэмчдэд сүйтгүүлж, үй түмэн хүнээ дайны талбарт илгээж байсан авч манайд их сургууль байгуулах болсонд талархаж, эрдэмтэн багш илгээж чухал чухал тоног төхөөрөмж өгч байлаа. Зөвлөлтийн ард түмний өгөөмөр тэр тусламж угийн шимт хөрсөн дээр өндийн соёолсон амьд цэцэгт хур бороо шиг тустай байжээ. 

	1942 оны аравдугаар сарын 5-ны өглөө мянгаад жилийн соёлын түүхтэй монгол улсын хөх номин огторгуйн дор их сургуулийн оюутнуудын хичээлдээ орох анхны хонх хангинаснаас хойш 22 жил өнгөрчээ. Анх 95 оюутан, 11 багштай анагаах ухаан, багш, мал эмнэлгийн салбартай нээгдэж агсан энэ их сургууль хөгжлийнхөө замд хөдөө аж ахуй, эдийн засаг, анагаах ухааны дээд сургуулийг дотроосоо төрүүлэн «хөлийг нь дөрөөнд, гарыг нь ганзаганд» хүргэж өгчээ. 

	Энэ гурван дээд сургуулиас жилдээ хэдэн зуун дээд мэргэжилтэн гарч эх орныхоо ардын аж ахуй соёлын салбарыг хөгжүүлэхэд эрдэм мэдлэгээ зориулж байна. Монгол улсын Их сургуулийг тойроод дээд, дунд боловсролын олон сургууль байгуулагдаж Улаанбаатар хотын зүүн жигүүрийн нэг хэсэг сургуулийн хүрээлэн болж байна. 

	Их сургууль өргөжин тэлж, шинэ шинэ барилгатай болсонд оюутны нийтийн байр, номын сан, лекцийн өдий төдий танхим, 30 гаруй тэнхэм, туршлага сорилын дөч гаруй газар, амьтан ургамал байгаль бодисын музейнүүд байрлаж байгаа юм. 

	Уншигч та хэрэв их сургуулийн хаалгаар орвол буурал толгойтой профессор, олон арван эрдэмтэн багш нартай дайралдана. Манай их сургууль Азийн хамгийн залуу их сургууль учир олонх багш нь идэр настай билээ. Үндэсний мэргэжилтэн багш 178 ажиллаж байгаагаас хорь гаруй нь эрдмийн зэрэг цолтой юм. Академич Б. Ринчен, Ц. Дамдинсүрэн, Ш. Лувсанвандан, профессор А. Дашдорж, Дорж, Шинжлэх ухааны академийн сурвалжлагч гишүүн доцент Батсуурь нарын зэрэг улсдаа нэртэй эрдэмтэн мэргэд энэ их сургуульд хичээл зааж ирсний дээр Зөвлөлтийн эрдэмтэн багш нарын ач гавьяа яндашгүй. Тэдний дотроос дэд эрдэмтэн Виктор Иванович Гарин гэгч орос багшид оюутнууд илүү хайртай. Монгол сургуульд орос хэл бичиг заах талаар үр бүтээлтэй ажил хийсний нь хувьд түүнийг манай төр үнэлж «Алтан гадас» одонгоор шагнасан билээ.

	Бөмбөгөр шилэн цамхагтай ярайсан олон баганатай ордны хаалгыг сэтгэл догдлон нээнэ гэдэг нь манай хөвгүүд охидын бахархал юм. Монголын уудам нутгийн төв хязгаар хот тосгодоор явж үзвэл ардын үндэсний өлзий утас дэвсгэр бүхий үүлэн цэнхэр өнгөтэй ромбо хэлбэрт тэмдэг зүүсэн хүмүүстэй уулзана. Тэд их сургууль төгсгөөд хэрхэн юү бүтээснээ хийгээд хийж туурвин босгож барьж байгаагаа та бүхэнд үзүүлэн тайлбарлана. Тийм тэмдэгтэй хүмүүс 3570 бий учир тэр бүхэнтэй уншигч таныг танилцуулах аргагүй. Юуны өмнө Улсын их сургуулийн ректор Шинжлэх Ухааны Академийн сурвалжлагч гишүүн профессор Намсрайн Содном энэ сургуулийн тоо - физикийн анги төгссөнийг сонирхуулаад таныг доктор Ц. Тойвгоо, их эмч Дуламжав нартай танилцуулъя. 

	Манай улсын эрдмийн зэрэгтэй 170 шахам сэхээтний 130 орчим нь улсынхаа их сургуулийг төгсжээ. Тэдний нэг нь Тойвгоо юм. Тэр их сургууль төгссөнөөс хойш 18 жилийн хугацаанд биологийн ухааны дэд эрдэмтэн докторын зэрэг хамгаалж профессор, академич цол хүртжээ. Монгол үхрийн насны краниологи, үхрийн духны яс эврийн эх дотроо байх хийгээд эхээс гарснаас хойших үеийн хөгжил дэх насны хувьсалтын тухай Тойвгоогийн хийсэн эрдэм шинжилгээний ажил шинжлэх ухаанд чухал хувь нэмэр болсон гэж зөвлөлт монголын эрдэмтэд үнэлсэн юм.

	Одоо доктор Тойвгоо Монголын Шинжлэх ухааны Академийн Мал аж ахуйн хүрээлэнгийн орлогч захирлаар ажиллаж Монгол алтайн янгир ямааны краниологийн талаар эрдэм шинжилгээний үнэтэй цэнтэй бүтээл туурвиж, мал аж ахуйн ухааны нэр томьёо боловсруулж байна. 

	Дуламжав өвчтөнийг дахин үзвэл сав нь задарснаас зайлсангүй. Залуу эх, түүний хэвлий дэх үр хоёр үхлийн үүдэнд очоод байв. Эмч, эхийн биед цус сэлбэн хийгээд зүрх судасны нь ажиллагааг сэргээж мэс засал хийхээр шулууджээ. Ингэхээс өөр ямар ч арга байсангүй. Хот суурин газрын тохилог больницод бус Ховдын хязгаарын нэгэн айлд 1957 оны намар хийсэн тэр мэс засал эх үрийн амь аварсан юм. 

	Энэ мэт ерийн ажил үйлс манай их сургууль төгсөгчдийн амьдралд өдөр тутам тохиолддог. 

	 

	Зоригт монголын ач нар түмэн түмэн үрс

	Золбоот хөвүүд охид цог заль төгс

	Хүндэт нэрээ дуудуулсаар хойчийг залгамжлах залуус 

	Хөдөөгийн уул талаар соёлыг тарих хүмүүс

	 

	гэж шинэ цагийн ууган зохиолч Д. Нацагдоржийн магтан бичиж байсан сэхээтнийг төрүүлэгч голомт нь монголын их сургууль болжээ. 

	Улсын их сургуулийн физик математик, байгалийн ухаан, политехник, хэл бичиг, нийгмийн ухааны факультетад 1963—1964 оны хичээлийн жил 1700 гаруй оюутан суралцаж байснаас 222 нь энэ хавар диплом авлаа. 1946 онд их сургуулийн анхны төгсөлтөөр гурван төрлийн мэргэжлийн 35 хүн төгсөж байсныг энүүхэн хооронд эргэн санацгаая. 

	Долоодугаар сарын 3-ны өдөр их сургуулийн хавь тойрон ер бишийн хөл хөгжөөнтэй байв. Сургуулийнхаа ордны өмнөх цэцэрлэгт төгсөгч оюутнууд патиар татуулж, зарим нь дипломоо үзэж, хөвсөргөн сэтгэлтэй нэг нь дэгж дэрвэх дэгдээхэй шиг гүйж хөөрөх ажээ. Гэтэл зарим оюутан хайрт багш нараасаа сургамж даалгавар авч олон шөнийнхөө нойрыг хасан ном уншиж байсан шүлт бодисын үнэр шингэсэн танхимуудаасаа салж ядан байв. Бас доод ангийнхаа нэгэн бүсгүйд сэтгэлтэй болсон хархүү холын хязгаарт алба хаах томилолт аваад хайрт хүндээ итгэн байгаагаа хэлэх гэж догдолж байсан юм. 

	Төгсөгч оюутнуудын хөгжөөнт цайллага баяр хөөрийн дуу оюутны байранд таван жил хамт суусан нөхдийгөө үдэж мордуулахдаа нулимс унагаж байгаа хүүхнүүд мэтийг харсан хэн сэтгэл хөдлөхгүй байх билээ. 

	Сургуульдаа үлдэж буй оюутнууд түргэхэн төгсөх сөн гэж өөрийн эрхгүй яарна. Тэднийг төгсөгч анд нөхөдтэйгөө хөөрөлдөн хүүрнэж байтал их сургуулийн ордны үүдэнд ачааны тэрэг ирж зогсмогц жолооч нь «барилгын ажилд гарах оюутнууд суугаарай» гэв. Ажлын хувцас өмссөн тэднийг машин дээр гарахад төгсөгчид бас л нэг ёсны сонин үдэлт хийн салах ёс гүйцэтгэж байв. Их сургуулийн оюутнууд ийнхүү говь талд худаг гаргах, хадлан авч, тариа хураах ажилд жил бүр гардаг юм. Сүүлийн жилүүдэд манай нам бүх нийтийг барилгын ямар нэг мэргэжил эзэмшүүлэх зорилт дэвшүүлэн тавьсан учир хэн бүхний түрүүнд оюутнууд тэр уриалгыг уухайлан тослоо. Тэд энэ зун барилгын ажил эрхлэн хийв. Монгол улс барилгаа барих хүн хүчгүй ч биш юм шүү. Одоо манай ард, оюутан сэхээтэн, сурагч, цэрэг ер хэн бүхэн барилга барьж буй. Манай их сургууль зөвхөн үндэсний мэргэжилтэн бэлтгээд зогсохгүй ЗСБНХУ, БНБАУ, БНХАУ, БНПАУ, БНАСУ, БНУАУ, БНСЧУ, БНАВУ-ын оюутан залуусыг сургаж иржээ. Одоо ч ардын эрхт улсуудын оюутан залуус монгол хөвгүүд охидын хамт хичээлийн ширээнээ зэрэгцэн нэг тогооноос хооллож байна.

	Их сургуулийн оюутнууд суралцахын хажуугаар эрдэм шинжилгээний ажил хийж хээрийн хайгуулд явж, үйлдвэр, хөдөө аж ахуй, соёлын салбаруудад юм уу гадаадын улсад очиж дадлага хийдэг. 

	Оюутнуудын бичсэн эрдэм шинжилгээний бүтээл амжилттай хамгаалсан дипломын ажлыг хэвлэн нийтэлж нийтийн хүртээл болгодог юм. 

	Их сургуульд биеийн тамирын хичээл орж, уран сайхны төрөл бүрийн дугуйлан хичээллэдэг учир спортын мастер, зохиолч, яруу найрагч, дуу, хөгжим, бүжгийн уран чадвартан нар цөөнгүй төрж гарсаар байна. Тэндээс БНМАУ-ын спортын мастер 30 шахам төрөн гарчээ. Бас зохиолч Ч. Чимид, М. Гаадамба, С. Эрдэнэ, БНМАУ-ын гавьяат жүжигчин Л. Цогзолмаа нарын зэрэг утга зохиол урлагийн нэрд гарсан зүтгэлтэн энэ их сургуулийг төгссөн юм. 

	Монголын билиг төгс бичгийн их хүн Инжанаш 

	 

	«бие баатар бол нэгэн үеийн настай, бичиг баатар бол түмэн үеийн настай» 

	 

	гэж хэлсэн байдаг. 

	Шавхан баршгүй ундарга нөөцтэй эрдмийн их уурхай Монгол улсын их сургууль түмэн түмэн үеийн нас насалж эндээс төрүүлэн гаргадаг эрдэмтэн мэргэдийн тоо од шиг олон болох болтугай гэж ард түмэн ерөөдөг юм. Улсын их сургууль үнэхээр залуу оюуны шандас сунгах газар билээ. 

	
БИДНИЙ ШИНЭ ТАНИЛ

	Танилтай хүн талын чинээ

	Танилгүй хүн алгын чинээ

	(Монгол ардын цэцэн үг)

	 

	Дэлхийн залуучууд оюутны эв санааны нэгдлийн чуулга уулзалтын өдрүүдэд бид олон шинэ танилтай болов. 

	 

	Зуун адуутай явснаас

	Зургаан нөхөртэй явсан нь дээр

	 

	гэсэн манай ардын цэцэн үг бий. Тийм ч учир бид шинэ танил нөхөдтэй болсондоо баяртай байна. Бидний танил нөхөд тулга тойрсон явдлаар хөөцөлдөж амьдрагчид бус. Тэд энэ ертөнцийг бүхэлд нь хувьсган шинэчлэх их тэмцлийн халуун гал дунд шатахаас айхгүй, ухрахыг мэдэхгүй урагшилж яваа улс. Тэд империализмыг хазаарлаж, колонийн бузар ёс, шинэ колонийн харгис ёсыг үүрд устгаж, гинжийг нь тас хасуурдах золтой төрсөн өнөө үеийн хүмүүс!

	Өндөр нуруутай, буржгар хүрэн үстэй хар залуугийн царайд эргэлдсэн алаг нүд гайхам зохижээ. Тэр залуугийн зөөлөн инээмсэглэл, жавхаалаг хөдөлгөөн, хэний ч хүүгийн сэтгэлийг булаам ажгуу. 

	— Та аль газраас ирсэн бэ?

	— Өрнөд Африкаас

	— Нэр хэн бил ээ?

	— Дурс Махмадон Осман

	— Чуулга уулзалтын ажиллагааны талаар та ямар сэтгэгдэлтэй байна? 

	— Би нөхдийн адил сайхан сэтгэгдэлтэй байна. Ялангуяа бид энд социалист орны нөхөдтэй нүүр учирч тэдний зорилго эрмэлзлийг чихээр сонсож байгаа маань тун таатай. Манай тэр зүгт социалист орон, социализмыг муу зүйл гэж үзэх явдал бишгүй байсан. Одоо ч гэсэн мэр сэр бий. Тэр чинь капиталист, колони эзэмшигчид, тэдний гар хөл бологсдын л явуулгын гай хор шүү дээ. 

	Би нэлээд эрт социализмын тухай номоос уншсан. Гэвч сайн итгэдэггүй л байлаа. Харин сүүлийн үед социализмын тухай миний бодол шинэчлэгдэв. Куба улсад энэ жил сар хэртэй байсан. Куба орны хөгжил надад онц гайхалтай сайхан сэтгэгдэл төрүүлсэн. Энэ орон эрх чөлөөг байлдан олж, социализм байгуулахын сайхны үлгэр жишээ үзүүлж байна. Социализм гэж чухам юу байдгийг, тэнд ард түмэн яаж амьдарч ажиллаж, суралцаж байдгийг нүдээр үзнэ гэдэг ихээхэн золтой хувь зохиол юм. 

	Би бас Чехословакт очиж үзсэн. Ингээд ирэхээр надад нэг зүйл бодогдсон

	— Тэр чинь юу вэ, найз аа?

	— Ер нь социализм, коммунизмыг нүдээр үзэх л чухал. Иймээс тусгаар шинэ залуу улс, колонийн орны залуучууд социалист орноор аялж үзэх, түүний дотроос хоцрогдсон орон байгаад социализм байгуулсан Монгол улсыг үзэх бүр ч чухал гээд шинэ танил маань инээлээ. 

	Энэ залуу манай орныг үзэх гэж Шохоорхон буй нь илт.

	 

	2. Эр хүний замын хүзүү урт

	Есдүгээр сарын 20-ны өдөр Москвагийн тэнгэр цэлмэг таатай сайхан, зөвлөлүүдийн ордны танхимууд хөл хөөрцөг ихтэй хэвээр байв. Залуучууд хурлын завсар чөлөөгөөр газар газраас ирсэн нөхөдтэйгөө танилцаж хаяг сэлтээ солилцон, хамт гэрэл зураг авхуулж, өөр өөрийн бодож сэтгэж байгааг илэн далангүй ярилцаж байлаа. 

	Буржгар хүрэн үстэй бүргэд хамартай нүдэнд дулаахан залуутай хуралдааны завсарлага, энд тэнд болсон цуглаан дээр дайралдаж байсаар танилцлаа. Тэр алс Африк Мартиник улсаас иржээ. Тэр бээр францын колоничлолын эсрэг тэмцэгч Мартиникийн залуучуудын нэг юм. Шинэ танил Едоус маань өнгөрсөн жил шоронд байжээ. Ард түмний эрх чөлөө жаргалын төлөө амь бие үл хайрлан тэмцэж яваад энэ залуу нөхөр баривчлагджээ. 

	Хэдхэн сарын өмнө шоронгийн харанхуй тасалгаанд сууж байсан хүн эдүгээ эв хамтын орны нийслэлд хүрэлцэн ирээд даян дэлхийн залуу нөхөдтэйгөө учран золгож байгаа нь сонирхолтой. Эр хүний замын хүзүү урт гэдэг тэр дээ гэж миний бие бодож байлаа. Гяндангийн мухарт хэвтээ нөхөд маань ч гэсэн над шиг ингээд гараад ирнэ гэж тэр залуу итгэж явдаг ажээ. 

	Шинэ танил маань чуулга уулзалтын өргөтгөсөн хуралдаан дээр монголын залуучуудын төлөөлөгчдийн тэргүүн Ч. Пүрэвжавын тавьсан илтгэлийг анхааран сонссон тухайгаа бидэнд ярилаа. 

	— Энх тайван социализмын төлөө тэмцэж буй орны залуучуудын төлөөлөгчдийн хэн нь ч гэсэн танай илтгэлийг ихэд тааламжтай хүлээж авсан биз. Урьд өмнө тийм хоцрогдмол байсан танай орон ийм амжилтад хүрсэн нь миний хувьд гайхалтай сайхан санагдана.

	Танай илтгэл агуулгын хувьд гүнзгий ойлгомжтой болсон учир бидний сонирхон буй олон зүйлд хариу өглөө.

	Монголын залуучуудаас манай залуучуудын байгууллагад илгээлт явуулсныг бид баяртай хүлээж авсан.

	Манай орны тусгаар тогтнолын баярт үеэр танай засгийн газар утас ирүүлсэн. Тэгээд ч бид монгол орны тухай сайн мэдэж байна.

	Монгол Мартиникийн залуучууд империализм, колонит ёсны эсрэг, ард түмний зол жаргалын төлөө тэмцлийн их замд хэзээд хамт юм. 

	 

	3. Үзэг нэгтэй нөхөр

	Сэтгүүлч найзтайгаа уулзуулж өгөөч гэж японы шинэ танил Икуро Такагигаас миний бие хүслээ. Тэр надад нэг залуу нөхрийг зааж:

	— Энэ манай сэтгүүлч дээ гэв. Тэр хорь дөнгөж гарсан настай бол уу гэмээр хунгийнх шиг, хар нүдтэй, богино тайрсан гялалзсан хар халимагтай намхавтар нуруутай сэргэлэн төрхтэй залуу ажээ. 

	Би түүнтэй уулзахыг яарч байсан авч тэрээр нөхөдтэйгөө юм яриад зав багатайхан харагдав. 

	Икуро Такаги надаас;

	— Та манай сэтгүүлчийг хэдэн настай гэж бодож байна? гэж асуувал:

	— Хорь л дөнгөж гараа биз дээ гэхэд минь манай танил нүднийхээ шилийг засан инээж:

	— Үгүй шүү. Манай сэтгүүлч гучин тавтай хүн. Хүмүүс ер үнэмшихгүй. Хорин хэдтэй л гэж таамагладаг юм гэлээ.

	Бид тэр сэтгүүлчийн овор багатайг гайхан «тун цовоо чийрэг эр байна» гэцгээлээ. Японы төлөөлөгч залуучууд монголын залуустай ихээхэн төстэй юм. Европ, Америк, Африкийн залуус, хуралдааны танхимд ойролцоо суудалд суусан монгол японы залуучуудыг тун ч ялгахгүй байв. Тэгэхэд миний бие Чехословакийн хүн судлалын ухааны доктор Влечек монгол японы арьсны холбоо ойр гэж ярьсныг санаж байлаа.

	Бид японы социалист намын долоо хоногийн сонины сурвалжлагч Минори Окуматай нөхөрсөг ярилцав. 

	— Танай сонин нэг удаа хэдэн ширхэг хэвлэгддэг вэ?

	—150 мянган ширхэг

	— Олон ажилтантай юу?

	— 100 орчим ажилтантай гэв. 

	Энэ сонин улс төр, эдийн засаг, нийгэмлэг, соёл, спорт, шатар, олон улсын харилцааны зэрэг хэлтэс тасагтай ажээ. Бидний танилцсан сурвалжлагч улс төрийн бодлогын хэлтэст ажилладаг гэнэ. Харин тус сонины олон улсын харилцааны асуудлыг ганцхан хүн эрхэлж суудаг аж. Сонины 100 орчим сурвалжлагч 47 мужид суудаг юм байна. 

	— Танай сурвалжлагч нар гадаадын ямар хэлээр голчлон ярьдаг вэ? гэхэд

	— Олонх нь англи хэл мэддэг гэв. 

	— Төрөлх хэлээ аль хэр судалдаг вэ?

	— Япон хэлийг сэтгүүлчийн сургуульд шилдэг багш урин заалгаж нарийн судалдаг. 

	— Танай сэтгүүлчид өөр ямар шинжлэх ухаан голчлон үздэг вэ?

	— Марксизм, ленинизм, эдийн засаг нарийн судалж байна. Ялангуяа Карл Марксын «Капитал»-ыг сэтгүүлчид тун гүнзгий судлах шаардлагатай гэлээ.

	— Японы сэтгүүлчид гадаадын оронд суралцдаг уу?

	— Бараг үгүй. Цөөн хүн хааяа АНУ-д сэтгүүлчийн боловсрол олсон байдаг гэж ярилаа. Японоос ирсэн үзэг нэгтэй нөхөртэйгөө цөөн минут уулзсан минь энэ. 

	Японы социалист сэтгүүлчид эдийн засаг гүнзгий судалдаг нь учиртай. Аливаа чухал асуудал дэвшүүлэх, юмны гүнд орж бичье гэвэл сэтгүүлч хүнд эдийн засгийн мэдлэг үнэхээр тустай юм.

	Мөн тэр сонины сурвалжлагч бүр сайн гэрэл зурагчин байдаг учир гэрэл зургийн тусгай сурвалжлагч байхгүй ажээ. 

	Японы социалист намынхан марксизм - ленинизм судалж байгаа нь тун таатай санагдлаа. 

	Марксизм - ленинизм ертөнцийг хувьсгах аугаа их дайчин сургаал юм. Энэ сургаал бид бүхний ертөнцийг үзэх үзэл, хүн төрөлхтний тэмцлийн замыг заагч луужин билээ. Иймд японы дэвшилт сонин хэвлэл, марксизм - ленинизмийн сургаалаар амьсгалж японы залуучууд энэ гайхамшигт сургаалыг гүнзгий судалж байвал бид улам ойртож японы хөгжил, ололт зөв сайхан үйлсэд зориулагдана. Дэлхий ертөнцийн залуу үе нийтээрээ бид бүхний адил марксизм - ленинизмийг шамдан судлах бололцоотой ахул юутай таатай. Хөрөнгөтнүүд марксизм - ленинизмийн гэгээн сургаалыг залуучууд судлах вий гэхээс айдаг боловч хүн нийгмийн орчин үеийн хөгжил, нийгэм журамт их гэр бүлийн орны хөгжлийн баялаг туршлага, дэлхийн эв хамт намуудын дайчин үйлс тив тивийн залуу үеийнхэнд марксизм хэчнээн хэрэгтэй сургаал болохыг эрхгүйеэ бүрэн ойлгуулж байна. 

	Чуулга уулзалтын үеэр Японы төлөөлөгч залуучууд бидэнтэй ойр дотно байсныг мартах эрхгүй. 

	Тэд Азид цөмийн зэвсэггүй бүс байгуулах саналтай байсны дээр Хирошима, Нагасакийн гунигт явдлыг хүн төрөлхтний түүхэнд давтахгүй байхын тулд орон орны залуус эв хүчээ нэгтгэх түүний дотор Монгол - Японы залуучууд эв найртай байж эх орноо хөгжүүлэх их хэрэгт гар бие оролцохыг туйлаас хүсэж байгааг тэд цохон тэмдэглэж байлаа.

	
НЭГЭН УЧРАЛЫН ТУХАЙ ДУРСАМЖ

	Дэлхийн залуучуудын чуулга уулзалтад оролцсон бидний хэдэн хүн таван тивийн анд нөхөдтэйгөө элгэн дотно учирч сэтгэлийнхээ үгийг дэлгэж байсан юм. Тэр нөхдийнхөө тухай бид хэзээ ч дурсана. Тэдний нэг хэсэг нь японы залуус юм. Зэвсэг бариад тулалдаж явсан хүмүүс цэцэг бариад тэврэлдэн учрах цаг ирнэ гэж Монголын эртний мэргэд бичих дуртай байжээ. Тэдний хүсэл биелэх цаг ирлээ. 

	Даян дэлхийн залуучуудын эв нэгдлийн чуулга уулзалтын өлгий Москва хотын «Ленинград» гэдэг зочид буудлын нэг танхимд бид, японы залуучуудын төлөөлөгчидтэй ширээний ард зэрэгцэн суугаад нөхөрсөг дотно ярилцсан юм. 

	Монголын залуучуудын төлөөлөгчдийн тэргүүн

	Ч. Пүрэвжав тэр уулзалт дээр хэлэхдээ:

	— Японы ард түмэн түүхийн богино хугацаанд эх орондоо орчин цагийн үйлдвэр хөгжүүлж их амжилт олсонд монголын ард түмэн, залуучууд талархдаг. Харин Японы ард түмний бүтээн босгосон барилга байгууламжийг империалистууд бүрэлгэн сүйтгэх вий гэдэгт бид сэтгэл түгшдэг юм. 

	Японы нутагт Америкийн цэргийн бааз байгааг монголын ард түмэн эрс шийдвэртэй эсэргүүцэж байна. Японы ард түмэн тэдний үр хүүхэд Америкийн империалистуудын зэвсгийн бай болох ёсгүй.

	Манай хоёр орны нийгмийн байгуулалт өөр боловч энх тайван зэрэгцэн орших замаар хэлбэрэлтгүй замнавал тэр зөрүүтэй байдал арилах юм. 

	Дайн хийгээд хүний амь хороовол дахин амьдруулж болохгүй. Тиймээс ч ард түмэн нь дайны гамшгийг олон удаа амссан ЗХУ-ын гадаад бодлогыг монголын ард түмэн халуун дэмждэг шиг японы ард түмэн социалистууд дэвшилт хүчин дэмжиж байгаад бид баяртай байна. 

	Япон орон дахь капитализмын бэрхшээлийг ялахад Японы социалист нам, бүх социалистууд их амжилт олно гэдэгт манай залуучууд итгэж байдаг. Бид өнөөдөр биш ч болсон маргааш японы ард түмэн социализмын замд орлоо гэдгийг нар мандах зүгээс сонсох болно. Энэ их хэргийн баярт өдрийг наашлуулахад залуучуудын эв нэгдэл ихээхэн нэмэр хандив оруулах юм. Хэн олон нөхөртэй бол талын чинээ, хэн нөхөргүй бол алгын чинээ. Тиймээс монгол японы залуучууд талын чинээ байх учиртай гэж билээ. 

	Японы төлөөлөгчдийн тэргүүн энэ уулзалт дээр үг хэлэхдээ «Бид монголын тухай сайн мэднэ. Эртний түүхэнд гардаг Чингис, Хубилай, Бат хааныг мэддэг юм. Тэгвэл Чингэс хаан социализм байгуулаагүй. Монголын ард түмэн социализм байгуулж байна. 

	Монгол бол үнэхээр социалист орон юм. Танай орон эдийн засаг, соёлын талаар сайхан амжилтад хүрсэнд бид баяртай байна гэж билээ. 

	Ард түмэн байгаа цагт хүч чадал тэнд бий. Хаа ч газрын эгэл жирийн хүмүүс, бие биеийнхээ жаргал зовлонг ойлгодог. Японы ард түмэнд хөрөнгөтний нийгэм, гаднын харгис хүчний учруулж ирсэн гай гамшгийг монголын ард түмэн гүнзгий ойлгож сэтгэл санаагаараа хуваалцдаг юм.

	Хирошима, Нагасакийн гунигт явдлыг санацгаая. Японы ард түмэн үй түмээрээ үхэж үрэгдэж, эрэмдэг зэрэмдэг болж байхад урьд нь японы булаан эзлэгчдийн эсрэг дайнд хүүгээ алдсан монгол эх нулимс унагаж байлаа. Япон зураачийн бүтээлээс хэвлэлийн хуудаснаас Хирошимагийн гунигт явдлыг үзээд монголын иргэн бүр империалистуудыг үнэн голоосоо жигшдэг юм. 

	Хорьдугаар зууны ард түмэн, залуучууд бид атом, устөрөгчийн бөмбөгний дэргэд аж төрж байна. Тэгэвч бөмбөгийг хүн хийнэ. Бөмбөгийг ард түмэн тэслэхгүй. Ард түмэн гэдэг чинь энэ дэлхий бараг бүхлээрээ гэсэн үг!

	Монгол хүн хөлөг морио үнэнч хань гэж үздэг юм. Тийм ч учраас ард олныхоо бэлгэ дэмбэрэлтэй сайхан сэтгэлийг илтгэсэн эмээлтэй морины шаазан баримлыг нөхөр Ч. Пүрэвжав японы төлөөлөгчийн тэргүүнд гардуулав.

	Монголын ард түмэн эгэл нөхрөө сархдынхаа охиор дайлдаг. Манай төлөөлөгчдийн тэргүүн Ч. Пүрэвжав амсар бялхам монгол сархадтай хундага өргөж:

	— Энэ хундагыг японы нутгаас Америкийн цэргийн баазыг бүрмөсөн зайлуулахын төлөө тогтооё гэхэд цөм хундагаа тогтоов.

	Манай төлөөлөгчдийн тэргүүний үгийг Японы залуучуудын төлөөлөгчид ихэд талархан хүлээж авсан юм. Монгол Японы залуучууд бидний уулзсан тэр орой сэтгэлд мөнх үлдэнэ. 

	Эв найрамдал л биднийг ойртуулж байна. Монгол - японы залуучууд энх тайвны төлөө нэг зорилготой. Энх тайван зэрэгцэн оршиж, барьж бүтээсээр бид коммунизмын нэгэн гэр бүлд амьдрах цаг мөдхөн!

	
ЗОЧДЫН СЭТГЭЛ ХАНГАЛУУН

	Дэлхий дахины залуучууд оюутны II чуулга уулзалтад оролцсон Ч. Пүрэвжав тэргүүтэй манай төлөөлөгчид чуулга уулзалт нээхийн өмнө буюу өргөтгөсөн хийгээд комиссын хуралдааны чөлөөгөөр Энэтхэг, Мартиник, Сири, Мали, Индонез, Япон зэрэг арваад улсын залуучуудын төлөөлөгчидтэй уулзаж, орчин үеийн дэлхий дахины амин чухал асуудлаар санал солилцсон юм. 

	Манай төлөөлөгчдийн уулзсан нөхөд цөм үндэсний тусгаар тогтнол, эрх чөлөө, энх тайвныг бэхжүүлэх үйлсэд олон орны залуус эв санаагаа нэгтгэх нь чухал гэж үзэж байлаа.

	Мөн тэд бие биеийнхээ тэмцэл, хөгжлийн ололт амжилтыг нүдээр үзэхийг хүсэж байсан юм. Тийм ч учир Манай төлөөлөгчид Энэтхэг, Япон, Цейлоны төлөөлөгчдөөс эх орондоо хүрэлцэн ирэхийг урьсан билээ. 

	Урилга ёсоор Жаудри тэргүүтэй Энэтхэгийн Залуучуудын конгрессын төлөөлөгчид, Тамижи Такучи тэргүүтэй Японы социалист Залуучуудын Холбооны төлөөлөгчид, Цейлоны Оюутны Үндэсний Холбооны ерөнхий нарийн бичгийн дарга Ража Коллиур тэргүүтэй Цейлоны залуучуудын төлөөлөгчид 1964 оны ес, аравдугаар сард манай оронд найрсаг зочлов. 

	Тэд Монгол оронд зочлох хугацаандаа хөгжин дэгжиж буй нийслэл Улаанбаатарын Аж үйлдвэрийн комбинат зэрэг үйлдвэрийн газар, сангийн аж ахуй, хөдөө аж ахуй нэгдлээр явж, монгол кино, жүжиг, хэд хэдэн музей үзэж, манай социалист байгуулалтын ололттой танилцав.

	Тэднийг манай оронд зочилж байх хугацаанд олон мянган оюутан залуус алсаас ирсэн тэдэнтэй уулзалт хийж, нөхөрлөл энх тайвныг бэхжүүлэх талаар сэтгэлийнхээ үгийг ярилцсан юм. Аравдугаар сарын долоонд Багшийн дээд сургуулийн оюутнууд Энэтхэгийн зочин үеийн нөхөдтэй уулзалт хийжээ. Уулзалтын цуглаан дээр Энэтхэгийн Залуучуудын Конгрессын төлөөлөгчдийн тэргүүн Жаудри үг хэлэхдээ:

	— Бид танай оронд долоо хоног тавтай зочиллоо. Москвагийн чуулга уулзалтад зуу гаруй улсын залуучуудын төлөөлөгчид оролцсоны дотроос олон орны залуус Энэтхэгийн төлөөлөгч биднийг эх орондоо айлчлахыг урьсан боловч бид юуны урьд танай оронд зочилж, Энэтхэгийн залуучуудын мэндчилгээг та бүхэнд уламжлахыг зорьсон юм. 

	Бид монгол улсад ирээд очсон газар болгондоо танай залуусын даруу төлөв зан, элгэн дотно сэтгэлийг бахдаж, ихэд баяртай явлаа гээд, бидний энэтхэгчүүд бас социализм байгуулж байгаа бөгөөд бусад улс гүрэнтэй энх тайван зэрэгцэн оршихыг танай орны нэгэн адил эрхэмлэдэг гэжээ. 

	Түүнчлэн манай оронд зочлохдоо үзсэн сонин сайхныг нутагтаа очоод Энэтхэгийн залууст үнэн зөв таниулах тухай төлөөлөгч Пахадиа, Датта нар тодорхой ярьсан байна.

	Бас японы залуу зочидтой уулзах нийслэлийн залуучуудын уулзалт дээр төлөөлөгчдийн тэргүүн Тамижи Такужи хэлэхдээ:

	— Нарт орчлонгийн залуу үеийнхэн бидэнд атом, устөрөгчийн аюулт зэвсэг хэзээ ч хэрэггүй гэж онцлон тэмдэглээд империалист колоничлолыг эсэргүүцэх талаар та бидний санаа зорилго нийлж байна. 

	Бид монгол оронд ирээд ардын нэгдэл, сургууль, соёл, үйлдвэрийн газраар аялан явж их зүйл үзэв. Эх орноо хөгжүүлэхэд танайхан шиг ийм нэгдмэл санаа сэтгэлээр тэмцдэг орныг би үзээгүй гэж болно. Танай ард түмний энэ шургуу хөдөлмөр тэмцэл эх орноо улам өндөр хөгжилтэй улс болгохын баталгаа юм. 

	Монголын элгэмсэг зочломтгой ард түмэнд баярлалаа гэжээ. 

	Энэтхэг, Японы залуучуудын төлөөлөгчдийг манай оронд зочилж байхад нь МАХН-ын Төв Хорооны Улс Улс Төрийн Товчооны гишүүн БНМАУ-ын Сайд нарын Зөвлөлийн нэгдүгээр орлогч дарга С. Лувсан хүлээн авч уулзсан байна. 

	Мөн түүнчлэн МХЗЭ-ийн Төв Хорооны нэгдүгээр нарийн бичгийн дарга Ч. Пүрэвжав залуу зочдыг хоёр удаа хүлээн авч нөхөрсөг ярилцжээ. Тэдгээр уулзалт дээр нөхөр Пүрэвжав социалист эх орныхоо хөгжил, ялангуяа хөдөлмөрт дуртай залуучуудынхаа амьдрал зориг, бахархал бүтээл, үйлсийн тухай ярьж өгч, зочин нөхөд ч манай эх орны хөгжлийг үзээд, сэтгэл хангалуун байгаагаа дахин дахин илэрхийлж хэлсэн байна. 

	Энэтхэгийн Залуучуудын конгрессын төлөөлөгчдийн тэргүүн Жаудри «Залуучуудын үнэн» сонины тусгай сурвалжлагчийн тавьсан асуултад хариулж ярихдаа:

	Юуны өмнө хэлэхэд танай орны залуус үүрэгт ажилдаа чин үнэнч хүмүүс байдаг юм байна. Танай орны үйлдвэрүүдээр ороход ажилчид нь идэвхтэй шалмаг, мэдлэг боловсролтой болох нь илт байна. Тэд бас оройн сургуульд суралцаж мэдлэг боловсролоо байнга дээшлүүлж байдаг нь сайхан сэтгэгдэл төрүүллээ... Бид энх тайван зэрэгцэн орших улс төрийн бодлого баримталдаг. Тиймээс ч бие биесийн амьдралтай танилцах нь Энэтхэг-Монголын залуусын найрсаг харилцааг өргөжүүлэх гол зам гэж бид үзэж байна. Үүний тулд төлөөлөгчдөө солилцох нь хамгийн зөв зам байх гэж бодож байна.

	Залуучууд оюутны саяын чуулга уулзалт мэт олон улсын чанартай хурал уулзалтын үеэр манай хоёр орны төлөөлөгчид уулзалдаж байх нь нөхөрсөг холбоо бэхжүүлэхэд тус дөхөм үзүүлэх юм. Бас хоёр ард түмний хэлийг харилцан сурч, ном хэвлэл солилцох нь харилцан ойлголцохын нэг чухал зам гэж үзэж байна гэсэн билээ. 

	Манай урилгаар ирсэн залуу зочин нөхөд эх орондоо сэтгэл хангалуун буцжээ. 

	 

	
«ЭВ ХАМТЫН ТУЯА» БИДНИЙ ИРЭЭДҮЙ

	Хорин нэгний өглөө. Украин зочид буудлын орчим хөл хөгжөөн ихтэй байлаа. Москва хот, түүний орчин тойрныг сонирхон үзэхээр залуучуудын сэтгэл догдолж байв. 

	— Бид хаашаа явах вэ? гэж Жени Галкин (бидэнд үйлчилж байсан)-аас асуувал;

	— Та нарт «Эв хамтын туяа»1 гэдэг сангийн аж ахуй үзүүлнэ гэлээ. 

	Түдэлгүй бид Австрали, Мадагаскар зэрэг хэдэн улсын төлөөлөгчдийн хамт нэгэн автобусанд сууж, ургах нарыг чиг барин хөдлөв. Москвагийн зах орчмыг сайн үзэхийн учир бид автобусны цонхноос нүд салгахгүй явлаа. Москва хот дөрвөн зүг найман зовхис тэлж байгаа нь илэрхий ажээ. Орон сууцны нэг загварын байшин олон харагдана. Хотын захын цэцэрлэгийн өтгөн, гоёмсог нь үнэхээр гайхам. Москва хотоос гарч ой хөвчийн дундуурх засмал замаар довтолгосоор «Эв хамтын туяа» гэдэг сангийн аж ахуйд ирэв. 

	Энэ нь Москвад бүтээгдэхүүн нийлүүлдэг мах, сүүний чиглэлийн аж ахуй юм байна. Долоон мянга гаруй үхэр, гурван мянга гаруй гахайтай гэнэ. Тус аж ахуй холмогор үүлдрийн хар алаг үхэр өсгөдөг аж. Үнээний байраар орж үзвэл үнээ идшилдэг, хэвтдэг, саадаг газар тус тус юм байна. Эдний үнээ өдөрт гурав саахад дунджаар 10—11 литр, дээд тал нь 18 литр сүү өгдөг гэнэ. 

	— Үнээг жилд хэдэн сар саадаг вэ гэвэл А. А. Гуманюк гэгч хүн,

	— Манай үнээ 300 хоног саалгадаг. 

	— Нэг үнээг цахилгаанаар хэдэн минутад саах вэ?

	— 6—15 минутад саана гэв. 

	Бүх үнээг зохиомол аргаар хээлтүүлж жилд 1—3 тугал авдаг ажээ. 

	Үнээ цахилгаанаар сааж сүү бэлтгэдэг газар бидний ороход саальчин сүүний дээж аягалан угтсан нь манай ард түмний заншлыг дагах мэт санагдлаа. Монгол хүний үрс бидэнд сүү шиг таатай ундаа ховор билээ. 

	Дараа нь бид сангийн аж ахуйн ажилчдын гэрээр зочлов. Миний бие хэдэн нөхдийн хамт механикч залуу В. А. Белянчевын гэгч айлд орлоо. Өрхийн тэргүүлэгч гуч дөхөж яваа бол уу гэмээр настай дунд зэргийн нуруутай залуу байна. Тэр эхнэр Лида, дөрвэн настай охин Галягийн хамт суудаг ажээ. Тохилог хоёр өрөө байшин, гэрийн доторх цэвэр цэмцгэр байдал, үнэт чамин тавилга, хивс, толь сэлт нь аргагүй л бэнчинтэй айлын байдлыг эрхгүйеэ илтгэнэ. 

	Энэ дэлхийн аль ч газрын залуучууд цөм ийм ахуй амьдралтай болох цагийг үзэх сэн гэж бид ярилцаж явлаа. 

	Үл нуршин өгүүлбэл энэ аж ахуйг тавтай үзээд буцахдаа миний бие чухамхүү «Эв хамтын туяа» гэдэг л энэ дээ гэж санаж явлаа. Ерөөс «Эв хамтын туяа» айл гэр, хүмүүсийн зүрх сэтгэл, оюун тархинд тусжээ. Тохитой жаргалант амьдрал, өндөр мэргэжлийн ажил эв хамтын туяа биш гэж үү. Үзэсгэлэнт бүсгүйн инээмсэглэл, хөөрхөн хүүхдийн хацар, ажилсаг эрийн бахархал юм бүхэнд эв хамтын туяа шингэжээ гэмээр. 

	— Эв хамтын туяа - бидний ирээдүй, Даян дэлхийн залуусын ирээдүй. 

	Амгалан амьдрал 

	Хүний баясгалан

	 


ЛИТВЫН АГААР

	Манай хөлөг тэнгэрийн үүлтэй өндөр булаацалдсаар удалгүй алс дээгүүр нь агаарын далайгаар шумбан нислээ. Хөөрөн дүүлэгч хөлгийн цонхоор харвал цагаан үүл нэгэн үе эсгий хийхээр зулсан ноос шиг, нэгэн үе цасан хучлагатай дорнод монголын тал мэт санагдаж, газар дэлхий мөсний нь захаар цан хүүрэг суусан өвлийн харз усны адил харлана. 

	Онгоцонд хар, бор, цагаан, шар янз бүрийн зүс царайтай залуу зорчигчид суужээ. Тэд цөм Москвад болсон дэлхийн залуучууд оюутны эв санааны нэгдлийн чуулга уулзалтад оролцоод тэндээсээ Литвын Бүгд Найрамдах Улсад уригдсан хүмүүс билээ. 

	«Нутаг газрын байдал харах сан, онгоц маань үүлнээс гарч доогуур нисээсэй» гэж байж ядан байтал миний саналыг нисэгч мэдсэн юм шиг онгоц үүлнээс гарлаа. Морины суман дэл шиг жигдхэн ойн зах, чөлөөгөөр хагалсан газар дөрвөлжлөн харагдаж, намрын нар салхинд хараахан онгоогүй хунираа нуга, булжим тохойгоор үхэр сүрэг бэлчээрлэн буйг үзэхэд төрсөн нутгийн минь ой хөвчийн чөлөө сэтгэлд бууж, түргэн урсгалт уулын голын шуугиан чихнээ сонсогдох шиг болж билээ. 

	Онгоц алгуур доошиллоо. Нэг жигдийн жижиг жижиг байшинтай тосгон, ногооны талбайд ажиллаж бүхий хүмүүс тодхон харагдав.

	Манай төлөөлөгчдийг Литвад айлчлахад даргалж явсан Монголын Оюутны Холбооны дарга Ч. Хунжав бусад нөхдийн хамт

	 

	 

	Улаачийн ташуур тас нясхийж хүндэт суудалд шигдэн суусан ноёны сүйх тэрэг түчигнэж байсан газар, танк мөлхөж фашист цэрэг улай үзсэн хон хэрээ шиг хашхичин, буурал эмгэний нүд, булбарай жаалын хацрыг жадны үзүүрээр хатгаж байсан газар эдүгээ тарианы түрүү салхин аясаар ганхаж, трактор мөлхөн, эмгэд өвгөд ургацын дээжийг тэврэн мишээж, хүүхэд багачууд өнгийн цэцэг түүж явах болжээ. 

	Энэ газрын хөрснөө хүний хөлсөөр тэжээгдсэн үр жимс ургадаг юм. Тэнгэр нь цэлмэг, агаар нь тунгалаг. 

	Эндхийн тэнгэрт нисэх хөлгийн чимээ гарвал эмээх айх цаг өнгөрчээ. Газарт онгоц буувал тив тивийн анд нөхдөө угтаж авдаг цаг иржээ.

	Бидний суусан хөлөг доошлон доошилсоор их талбай дээгүүр шувуу шиг гүйн дэгдэв. 

	Ази, Африк, Европын энд тэндээс ирсэн гийчин биднийг цагаан цамц өмсөж, улаан бүч зүүсэн хөвгүүд охид уралдааны морь унаад түрүүлсэн юм шиг баяртай угтах агаад мишээн баяссан цэнхэр нүдтэй, хонгор үстэй хүүхнүүд ялдам үнэрт цэцгийн баглаа барин тослоо. 

	Онгоцны буудалд цугласан хүмүүс бид бүхнийг хошууран дагав. Хөгжмийн эгшигт хөл хөнгөрч Литвын агаарыг цээж дүүрэн амьсгалав. Бид Литва газар алхав. 

	 

	 

	ХОЁР ГОЛЫН БЭЛЧИРТ

	Гол мөрөн урссаар л байна, урссаар л байна. Заримдаа үерлэнэ. Заримдаа татарна. Тэгэвч урссаар л байна. Гол мөрөн хүний түүхийг мэдэрдэг сэн бол яасан олон зүйлийг өгүүлэх бол! Хэрэв тэгдэг сэн бол түргэн урсгалт Нярис Вильняле хоёр гол Вильнюс хотын тухай Литвын ард түмний тэмцлийн тухай хүүрнэх сэн. Даан ч тэгдэггүй. Харин хүн өөрөө тэмцэлд босно, түүхээ бичнэ. Вильнюс - Зөвлөлт Социалист Бүгд Найрамдах Литва улсын нийслэл. Энэ хот - эртний хот! Залуу хот!

	— Аль эрт XIV зууны үед хоёр голын бэлчирт энэ хотын суурийг тавьсан бус уу. 

	— Тэгсэн, гэвч ой модон хүрэмтэй толгодын энгэр хормойн зүг хараач! Шинэ завод, шинэ орон сууц, шинэ ордон, шинэ цэцэрлэг!

	— Тийм ээ, үнэхээр Вильнюс эртний ч хот! Орчин цагийн ч хот. Энд эртний цамхаг, сүм сүндэрлэж байна. Гэтэл хамгийн сүүлийн үеийн гоёмсог барилга ч босож байна. Вильнюс ард түмний тэмцлийн түүхийн бодит зураг, мөнх шастир юм. 

	Дээр заларч байдаг бурхан суудалтыг унагааж ард олон тэгш жаргах учиртай гэж Литвын ард түмэн олон үеийн турш тэмцэлд босож үй түмэн хүн амь насаа үрсэн юм. Тэгээд ч тэмцлийн эцсийн дүнг үзэж 1918 оны арван хоёрдугаар сард зөвлөлт засаг тунхаглан зарласан бичиг уншиж ёсолсон танхим Вильнюст байдаг. Түүнийг Вильнюс хадгалж байна. 

	Хотын төвд цаг үргэлж хүн олны хөл хөгжөөн дүүрэн байдаг нэгэн талбай бий. Тэнд Зөвлөлтийн ард түмний эрэлхэг хүү И. Д. Черняховскийн гэгээн дурсгалын хөшөө байна. Энэ хөшөөг харсан нутгийн хүний сэтгэлд 1944 онд фашистын түрэмгийлэн эзлэгчдээс Вильнюс хотыг чөлөөлөхөд Зөвлөлт орны эрэлхэг хөвгүүд хэрхэн тулалдаж агсан нь эрхгүйеэ дүрслэгдэнэ. 

	Вильнюст Ленин, Дзержинский нар сууж байв. Хотын төвд Лениний хөшөөт гоёмсог талбай байна. 

	Хотын тэн хагас нь сүйдсэн цаг байлаа. Ус ч үгүй, гэрэл ч үгүй орон сууц, гүүр нь нурсан гол, манарсан утаа түүний дунд нялх хүүхдийн чарлах сонсогдож байсан цаг бий. Гитлерчүүд Вильнюсийн ойролцоо зөвлөлтийн болоод гадаадын 100 гаруй мянган иргэнийг буун сумаар шүршин устгаж байсан цаг бий. Энэ бүхнийг Вильнюсийн оршин суугчид сайн мэднэ. Тийм хүнд өдрүүдэд Литвын чөлөөлөгч партизан нар Зөвлөлтийн армийнхантай мөр зэрэгцэж, баатар Вильнюсээ хамгаалан тулалдаж цус урсгахыг хөлс гаргахтай адил бодож явсан юм. Тэдний нэг нь Ионос Ионович Вильжюнас. Энэ хүн одоо социалист Вильнюс хотын дарга. Түүний дуу сонсогдох шиг санагдана. Вильжюнасын өгүүлсэн нь:

	— 42 үндэстний 300 мянга шахам оршин суугч энэ хотод амьдарч байна. Хотын талбай 200 шахам хавтгай дөрвөлжин км. Бид хотдоо шинэ район барьсан. Тэнд эдүгээ 120 гаруй мянган хүн сууж байна. 

	Их хотынхоо захын тухай ойлголтыг оршин суугчид цаг үргэлж шинэчилж байх хэрэгтэй болдог. Нярис Вильняле голын ус Вильнюсийн барилгын нүүрээ харах толь болдог байсан бол одоо өөр болжээ. Өргөжсөн хотын тээ тэнд байгаа барилга яаж хоёр голын усанд тольдох билээ. Сүүлийн хэдэн жилд арав гаруй том үйлдвэрийн газар барьсан нь Вильнюсийн нүүр царайг хувьсгажээ. Эндхийн цахилгаанаар ширээсэн хэрэгслийн, цахилгаан тоолуурын, тооны машины, зурагт радиогийн, өнгөлөх болон өрөмдөх суурь машины үйлдвэрийн бүтээгдэхүүн зөвлөлт улсаар барахгүй гадаадын олон оронд гардаг болжээ. Мөн Европын хамгийн том хуванцрын үйлдвэр босож өргөжиж байна. 1962 онд Вильнюсийн үйлдвэрүүд дайны өмнөхөөс 27 дахин их бүтээгдэхүүн гаргажээ. Түүхт 20 жилд үйлдвэрлэлийн нийт бүтээгдэхүүн 8—9 дахин өсөх юм. 1961 оноос хамгийн хямд байгалийн хийг түлшинд хэрэглэж эхэлсэн нь хотын соёл аж байдалд их тус хүргэв.

	Вильнюсийн шинэ районд хүүхдийн цэцэрлэг, хүүхэд саатуулах газар, худалдаа, үйлчилгээний олон цэг барьжээ. Вильнюсийн хэтийн хөгжлийн зураг төсөл гаргах бүх холбоотын уралдаан зарласан байна. 

	 

	 

	ЗАЛУУСЫН БАРЬСАН ҮЙЛДВЭРТ

	Вильнюс хотын захыг тэлсэн нэг том үйлдвэр нь 1958 оны хоёрдугаар хагаст ашиглалтад орсон төмөр бетоны завод юм. Тэнд 980 хүн ажилладаг. Үйлдвэр өвч механикжсан учир нэг иж хэсгийг дөрөвхөн хүн ч ажиллуулж чаддаг гэнэ. Үйлдвэр таван том цехтэй. Энд олон давхар байшин, хэдэн арван мянган км урт бетон хоолойнууд, барилгын бие хэсэг үйлдвэрлэдэг. Заводын дарга Ш. И. Любецкис заводоо танилцуулахдаа ажилчдын ахуй амьдралын тухай гоцлон ярьж билээ. Любецкис өөрөө барилгын инженерийн мэргэжилтэй хүн. 1944 онд дайны талбараас эргэж иржээ. 

	— Манай үйлдвэрийг комсомолын гишүүн залуучууд барьсан юм. Манай залуус хийж бүтээгээд, зол жаргалтай амьдардаг улс. Тэд ажиллахын зэрэгцээгээр суралцаж, тусгай мэргэжлийн дээд сургуульд илгээлтээр шилждэг. Манай завод дээр ажилчин, ажилтан залуус хоорондоо гэр бүл болох сайхан уламжлал тогтсон гээд аюулгүйн техникийн инженер залуу, үйлдвэрийн нягтлан бүсгүй хоёрын хуримласныг цохон дурдаж билээ. 

	— Манай заводын залуус гадагшаа гэрлэх дургүй. Учир нь эдний үр хүүхэд бидний ажлыг залгаж, энэ үйлдвэрийг хөгжүүлэх учиртай гэж заводын даргын наргиантай өгүүлсэн нь санаанд тодхон байна. 

	Өнөөдөр ихийг хийнэ, маргааш түүнээс ихийг бүтээнэ гэдэг эрмэлзэл энэ үйлдвэрт ажилладаг хүн бүрийн сэтгэлд байна.

	Ажилчин хүн өдөрт долоон цаг ажиллаж, сард дунджаар 120—125 рублийн цалин авдаг ажээ. Ажилчны ээлжийн амралт 21—24 ажлын өдөр байдаг бөгөөд тэд тусгай урилгаар улсын амралт, рашаан сувиллын газар амардаг буюу зарим нь бусад бүгд найрамдах улс, гадаадын орноор ч зорчдог. Амралтын газар, ажилчин хүн өдөрт дээд зэргийн чанартай гучхан мөнгөний хоол унд хэрэглэдэг юм. 

	Ажилчдын сурч соёлжиход зориулсан төрөл бүрийн дугуйлан завод дээр ажилладаг. Заводын ажилчдын дундаас нэр хүндтэй тамирчин олон төрдөг гэнэ. Тус заводод гар бөмбөгийн шавхийсэн баг бий ажээ. Энэ заводын ажилчид уналгаар хангагджээ. Ажилчдад зориулсан тусгай троллейбус үйлчилдэг юм. 

	Энэ мэтчилэн Зөвлөлт Литва орны хаана ч очсон бүхнийг хүний сайн сайхны төлөө зориулж байдгийг нүдээр үзнэ. Ялангуяа залуучуудыг ажил амьдралын дөлөн дунд бойжуулж, тэднийг урьд үеийн баатарлаг хүмүүсийн жишээгээр хүмүүжүүлэхийг зорьж байна. 

	 

	 

	ОЮУНЫ ХӨДӨЛМӨРИЙГ МАШИН ХӨНГӨВЧИЛНӨ

	Биднийг тоо бодлогын машины завод үзэхээр автобусанд суух үеэр хотын орчим битүү манантай, ойр зуурын юм огт үзэгдэхгүй, нимгэн хувцастай явахад жихүүцэнгүй байлаа. Хэдэн минутын дараа орчин цагийн хэлбэртэй өндөр байшингууд манан дундаас тодрон гарч ирэв. Тэр нь Вильнюсийн томоохон үйлдвэрийн нэг тооллогын (тооцооны) машины завод ажээ. Хэдхэн жилийн өмнө машинаар тоо бодно гэдэг төсөөлөл хүний уураг тархинд төрөөгүй байсан сан. Гэтэл өнөөдөр төсөөллөөр барахгүй бодит байдал болоод, хүний оюун ухаан ядрааж, цаг хугацаа их зарах нүсэр хөдөлмөрийг хөнгөвчилж машинаар тоо «бодуулдаг» болжээ. 

	Үйлдвэрийн захиргааны дарга ерөнхий инженер нар үйлдвэрийнхээ тухай ярьж танилцуулсны дараа бид цех тасгаар нь орж сонирхов. 

	Ерөнхий инженерийн ярих нь:

	— Манай завод залуухан, байгуулагдаад гуравхан жил болж байна. Үйлдвэрийн ажилчид дунджаар 26 настай улс. Энд бүх бүтээгдэхүүнийг залуучууд гардан хийж байна. Манай завод гурван мянган ажилчинтай. Тэдний 35 хувь нь эмэгтэйчүүд, ойрын ирээдүйд ажилчдын тоо 7000 болно гэв. 

	— Тооллогын машин үйлдвэрлэдэг энэ нарийн мэргэжлийн ажилчдаа танайх хаана сургаж бэлтгэсэн бэ? гэхэд үйлдвэрийн захиргааны дарга Борис Иокубо:

	— Бүх мэргэжлийн ажилчнаа эндээ л бэлтгэсэн. Манай залуус зургаахан сарын дотор л энэ үйлдвэрт ажиллах мэргэжил олж авсан юм. Ер нь завод маань нэг талаар үйлдвэр, нөгөө талаар сургууль болж байна. Юмыг гардан хийж сурахаас илүү сургууль хаана байх вэ! гэж билээ. Үнэндээ ч тийм юм. Энд дунд сургуулийн дээд ангийн насны хүүхдийг ажлын дадлагатай болгох, нарийн шинжлэх ухааны багаж техник эзэмшүүлэн сургах зорилгоор өдөрт дөрвөн цаг ажиллуулдаг ажээ.

	Тэд үйлдвэрт тоо бодлогын нарийн багаж хэрэгслийг хэрхэн хийхээс эхлээд яаж ажиллуулахыг чадмаг сурдаг. Энэ нь сурах ажиллахыг хослуулсан сайн арга юм. 

	Бид үйлдвэрийн хамгийн нарийн зүйл хийдэг 18 дугаар хэсгээр орлоо. Энэ хэсгийн ахлах мастер Бабицкий Наум гэдэг залуу байна. Тэр одоо 24 настай бөгөөд үйлдвэрт ажиллахын зэрэгцээгээр политехникумийн тавдугаар ангид суралцдаг гэнэ. Тус үйлдвэрийн бусад залуус мөн нэг адил дуртай сургуульдаа суралцана. Заводын ажилчдын гурван хүний нэг нь сургуульд сурч байгаа. Ер нь Зөвлөлт Литвын аль ч үйлдвэр, аж ахуйн газар ажиллах сурахыг хосолж буй нь таатай.

	Энэ үйлдвэр тооллогын олон төрлийн машин үйлдвэрлэж бүтээгдэхүүнээ нийт социалист орон, бусад улсад гаргаж байгаа ажээ.

	Заводын нам, үйлдвэрчний эвлэлийн байгууллага ажилчдынхаа аж амьдралыг сайжруулахад байнга санаа тавьдаг. Эндхийн ажилчид сард дунджаар 100 рублийн цалин авч, жил бүр нийтээрээ амралтын газар амардаг юм.

	Үйлдвэрийн олонх ажилчин залуучууд учир биеийн тамирыг бүр ч илүү сонирхдог. Гар бөмбөг, сагсан бөмбөгийн баг байдгийн дээр бүх холбоотын спортын мастер ч хэд хэд байна. 

	Энэ завод, ажилчдын хүүхдэд зориулсан гурван сургуультай юм.

	Үйлдвэрийн бүтээгдэхүүнийг арвижуулан чанаржуулахад ажлын хэдэн цагт оноосон зүйлийг хийх нь хангалтгүй гэж тус заводын инженер техникч, ажилчин үзэж ажлынхаа чөлөө цагт зөв амрахын зэрэгцээгээр үйлдвэрийнхээ дотоод ажилд тустай гол гол саналыг хэлэлцэн боловсруулж заншжээ.

	Тооллогын машины энэ заводыг бүрэн үзье гэвэл ихээхэн цаг хугацаа, ухаан бодол зарцуулах юм. Энэ үйлдвэрийн бүтээгдэхүүн газар газрын нягтлан бодогч, тоо бүртгэгч, эдийн засагчийн ажлыг хөнгөвчлөх гайхамшигт багаж хүний ухаан бодлоор бүтсэн агаад түүний нэг хэсгийг орлох машин юм.

	Цаг улирч хөгжил урагшлах тутам, коммунизмын оргил наашлах тутам оюуны хөдөлмөрийн хүнд хүчрийг машин хөнгөвчилнө.

	 

	ОЮУН УХААНЫ ЧАДАЛ СОРИХ ГАЗАР

	Ширээ засаж амттан өрсөн танхимд биднийг Вильнюсийн их сургуулийн профессор, багш, оюутнууд хүлээн авлаа. Их сургуулийн ректор, тооны ухааны доктор академич И. Кубилюс сургуулийнхаа тухай ярив.

	Үе улиран Литвын идэр залуусын хүсэл мөрөөдөл болж ирсэн энэ их сургуулийн эрдмийн их хаалгыг оюун ухааны чадал сорихыг зорьсон хөвгүүд охид 1579 онд анх нээсэн түүхтэй. Вильнюсийн их сургуулийг ард түмэн их хувьсгалч коммунист В. Капкукасынхаа нэрэмжит болгосон юм. Эрдмийн энэ уурхайгаас түмнийг баясгагч ухаан эрдэм төгс мянга мянган хүн төрөн гарчээ. 

	Ялангуяа зөвлөлт засгийн жилүүдэд Литвын их сургуулийн бэлтгэн гаргасан мэргэжилтний тоо түргэн өсөж зөвхөн дайны дараах жилүүдэд, хөрөнгөтний Литвын бүх дээд сургуулийн 20 жилийн дотор бэлтгэсэн мэргэжилтнээс дөрөв илүү дахин олон мэргэжилтэн төгсгөн гарчээ. Их сургуулийн ректор ярихдаа:

	— Манай сургуулийн долоон факультетад эдүгээ 10187 оюутан суралцаж байна. Бүгд Найрамдах Улсын хэмжээний хамгийн нэртэй эрдэмтэн профессор, сурган хүмүүжүүлэгчид тус сургуульд багшилдаг. Бүх оюутан үнэ төлбөргүй суралцаж 70 хувь нь цалин авдаг гэлээ.

	Энэ сургуулийн хэдэн арван мэргэжлийн ангид 4—7 жил суралцдаг нь мэргэжлийг гүн нарийн эзэмших дүүрэн бололцоотой ажээ. 

	— Танай сургуулийн сургалтын төлөвлөгөө ямар янзтай зохиогддог вэ? гэж бидний хамт явсан итали залуугийн асуухад ректор:

	— Техник тодорхой шинжлэх ухааны хичээлүүд ерөнхий төлөвлөгөөнд голлох суурь эзэлж байгаа. Түүний зэрэгцээгээр марксизм - ленинизм, орос, англи, франц, герман зэрэг гадаадын олон хэл судалдаг гэв. Тус сургуульд гадаадын нэгээс хоёр хэлийг ямар ч мэргэжлийнхээ ангид судалдаг боловч бүх хичээл төрөлх литва хэлээр явдаг ажээ. Ер нь Литвад үндэснийхээ хэл бичгийг гүнзгий судлан хөгжүүлж бүх шатны сургууль төрөлх хэлээрээ хичээллэж ард түмэн нийтээрээ литва хэлээр ярьж байгааг бид үзлээ. Энэ нь социализм коммунизм үндэсний соёлыг улам бадруулан хөгжүүлэхээс биш боогдуулдаггүйн нэгэн баталгаа бөгөөд коммунист Зөвлөлтөд бүх үндэстнийг «оросчилж» байгаа мэт хөрөнгөтний ноёдын үзэж ирсэнд цохилт өгөх баримт юм. 

	Литвын Бүгд Найрамдах Улсын төрөл бүрийн мэргэжлийн дээд сургуульд оюутан элсүүлэхдээ тус орныхоо боловсон хүчний хэрэгцээ шаардлагыг урьдчилан сайтар судалдаг учир ямар мэргэжилд хэд хэчнээн хүн бэлтгэхийг үнэнхүү зөв нарийн тогтоож чаддаг ажээ. Тэр чанараараа ч хот, хөдөө улс орны үйлдвэр, хөдөө аж ахуй, соёл, шинжлэх ухааны салбарт ажилладаг мэргэжилтний хуваарь тоо жигд болжээ. 

	Оюутныг шалгаж шалгаруулан элсүүлдэг. Тэгэвч нийгмийн гарлын хувьд тэгш, сургуулийн бүх оюутны гуравны нэг хувь нь ажилчны хүүхэд байдаг бол тариачин сэхээтний хүүхэд тус тус мөн тийм хувь эзэлж байна. Манай дээд сургуулиудын оюутны нэг адил Литвын оюутнууд нийтийн байранд суудаг бөгөөд түүний хөлс гэж сард рубль 60 копейк төлдөг ажээ. Бүх оюутан гуравдугаар ангиасаа эхлэн жинхэнэ мэргэжлийн эрдэм дагнан судалж багш нарынхаа удирдлагаар эрдэм шинжилгээний ажил хийдэг ажээ. Дээд сургууль эрдэм шинжилгээний ажлын дадлагаас хөндий «үүлэн дээгүүр хөвж явж» болохгүй гэж Литвын сурган хүмүүжүүлэгчид үздэг учир төрөл бүрийн шинжлэх ухааны эх зохиол гүнзгий судалж, багаж техникийг эзэмшин хэрэглэхэд оюутнуудыг сургах зорилгоор хичээлээс гадуур мэргэжлийн дугуйлан байгуулан ажилладаг юм. 

	Эрдмийн дугуйланг ор нэр болголгүй, хичээлээс дутуугүй чанартай явуулдаг аж. Учир нь тийм дугуйлан дээр оюутнууд онолын үндсийг лекцийн журмаар сонсдоггүй, харин тэдгээрийг амьдрал ахуйн жишээгээр тайлбарлаж, маргаж, өөрсдөө дүгнэлт хийдгийн дээр эрдэм шинжилгээний ажлын дадлага туршлагатай багш нар удирддаг ажээ. 

	Мөн оюутнууд Зөвлөлтийн том хотуудын болон бусад Бүгд Найрамдах Улсын их сургуулийн эрдэм шинжилгээний ажлын туршлагаас байнга суралцаж зарим нь Москва, Ленинград, Минск, Воронеж гэх зэрэг газрын их сургуульд очиж ном үзэн дадлага хийдэг ажээ.

	Вильнюсийн их сургуулийн зарим багш Америк, Англи, Франц, зэрэг орны мэргэжилтэн эрдэмтэдтэй туршлага солилцож, БНАГУ, БНПАУ, БНСЧУ-д очин эрдмийн зэрэг хамгаалдаг юм байна. Мөн бусад бүгд найрамдах улсын эрдэм шинжилгээний хурал зөвлөгөөн, Олон улсын эрдэмтдийн бага хуралд байнга оролцож иржээ. Эрдэм шинжилгээний нь хөдөлмөр бүтээл гадаадын орнуудад хэвлэгдэн гарч нийтийн хүртээл болсон нэртэй эрдэмтэд энэ сургуульд цөөнгүй. Тэдний нэг нь ректор. И. Кубилюс юм. Тэр олон улсын чанартай эрдэм шинжилгээний хуралд олон удаа оролцож, бүтээл нь гадаадын орнуудад үнэлэгдсэн аж. 

	Их сургууль залууст зөвхөн эрдэм сургаж, мэргэжил олгоод зогсохгүй ертөнцийг үзэх тэргүүний үзэл хөдөлмөр, ёс суртахуун, гоо зүйн хүмүүжил олгохыг чухал зорилт болгодог. Тиймээс ч тус сургуулийн оюутнууд сангийн аж ахуй, хамтралд очиж ажилладгийн дээр сургуулийнхаа орчинд мод тарьж цэцэрлэгжүүлэх, бодисын зүй, хувилахуй ухааны сорилтын танхим, амьтан ургамлын музейгээ тохижуулах ажил хийдэг ажээ.

	Литвын их сургуульд эрдэм шинжилгээний дугуйлангаас гадна уран сайхан, биеийн тамирын дугуйлан тогтмол ажилладаг нь оюутны яруу сайхны хийгээд бие бялдрын хүмүүжилд их тус хүргэдэг. 

	Оюутнууд өөр өөрсдийн суралцдаг дугуйланг сайн дураараа байгуулж, цаг үргэлж өргөтгөн чанаржуулж байдаг ажээ. Тийм замаар сургуулийн дуу, бүжгийн чуулга бүрэлдэж ард олны дунд хүндтэй болсны дээр Чехословак, Польш зэрэг оронд бие даан концерт тоглож үнэлэгджээ.

	Их сургуулийн оюутан, багш нарын амьдралынхаа олон цагийг өнгөрөөдөг газар нь сургуулийн номын сан юм. Бид их сургуулийн номын сан үзэхдээ XVII—ХVIII зууны үеийн хүний урлан барьсан танхимаар орж, одоогоос 5—6 зуун жилийн өмнө литвын ард түмний хэвлэсэн ном, эртний бичгийн мэргэдийн гар бичмэл, орос Славяны анхны хэлзүй, Перс оросын хаан Польш улсыг хэрхэн хуваан авах тухай хүүрнэн суусан эрдэнийн чулуун шигтгээт гоёмсог ширээ, А. С. Пушкин, Т. Шевченко, Н. Огарев нарын зэрэг сонгодог яруу найрагчдын шүлэг зохиолын олон янзын хэвлэл, уйгуржин монголоор бичсэн ном мэтийг үзэж сонирхон явсаар оюутны уншлагын танхимд оров. Оюутнууд номдоо эзэн юм. Тэд сонгосон номоо өөрсдөө авч уншаад буцаан тавьдаг ажээ. Зөвхөн үүнээс ч үзсэн Вильнюсийн их сургуулийн оюутны хүмүүжлийн хэр хэмжээ өвтэгш болох нь илэрхий. 

	Олон үеийнхний дамжуулан уншиж ирсэн номыг аваад үзэхэд ч гэсэн цэвэр толигор байгаа нь уншигчдын соёлчийг гэрчилнэ.

	Уншлагын танхимд зөвхөн оюутанд зориулсан ойр зуурын хэрэгцээний ном байх юм. Түүнээс гадна багш нарын уншлагын танхим байна. 

	Энэ сургуулийн номын сан далай баян ажээ. Хамгийн наад зах нь зөвлөлтийн бүх хэвлэл дугаар дараалан тавьсан байх бөгөөд түүнийг хэзээ ч уншиж үзэж болдог юм байна.

	Олон ястан үндэстний үр хүүхэд тэгш эрх эдэлж, сонгож авсан мэргэжлээ өөрийн дураар улсынхаа хөрөнгөөр эзэмшдэг манай нийгэм журамт гэр бүлийнхний залуу үеийн хувь юутай их. 

	Гагцхүү бүх дэлхийн аль ч газрын залууст ийм эрх олгохын төлөө бид тэмцэл хийх үүрэгтэй. Бидний тэмцэл зогсдоггүйн нэгэн учир энэ!

	 

	ЦАРС МИНЬ ЦЭЦЭГЛЭЖ БАЙГ

	Вильнюсийн их сургуулийн профессор багш, оюутнуудтай өнгөрөөсөн хугацааг дурснам. Сургуулийн барилгын нэг талбайд бид цуглав. Бид гартаа хүрз барьж шимт хөрсний шороо утган залуу царс суулгалаа. Литвын залуучуудын эрдмийн уурхай их сургуулийн цэцэрлэгт урт наст мод суулгах завшаан олдсонд баяссан бид дор бүрдээ бэлгэ дэмбэрэлтэй зүйл бодсон байлаа. Шимт хөрсөнд царс мод урган төлжинө. Түүний адил эв найрамдал гэгч «шимт хөрснөө» олон орны залуус бидний амьдрал нэг бахим иш дээр зэрэгцэн ургасан цэцэг шиг дэлгэрнэ.

	Энэ дэлхий бидний эх орон амар жимэр байх болно. Тэгээд ч бид тарьсан модныхоо дэргэд учран золгох цаг ирнэ. 

	Намар болохоор хун галуу дуугаа нийлүүлээд яваад өгдөг бол хавар болохоор ганганаж донгодсоор буцаад ирдэг билээ. Бид эх нутагтаа ажил сургуульдаа одоо буцаж байна. Харин хэзээ нэг цагт литва оронд хаврын урин цагт найрамдлынхаа царсыг цэцэглэх үеэр эргэж ирнэ гэж бодож байлаа. Бахдам сайхан ирээдүй бидний гарт байна. 

	 

	ДАЙН ... ГЭЖ... 

	Үдэшлэг тармагц аяны автобусанд суугаад зочид буудлын зүг явж байхад нэг л зүйл санаанд орж ирж өрөвдөх сэтгэл төрүүлж байлаа. Үдэшлэг дээр хамгийн намхан харагдсан нэг хүнийг л бид хайрласан юм. Тэр хүн эхээс тийм төрөөгүй. 

	— Тэгээд яасан бэ?

	— Урган цэцэглэж буй залуу царс шиг тэр хүний дөрвөн мөчийг гитлерчүүд мухарлажээ. Тэр хүн литва ч юм уу, польш ч юм уу, белорус ч юм уу нэгэн эхээс мэндэлж, энэ дэлхийг хувьсгагч хөдөлмөрч түмний эгнээнд орж ирэхдээ ажил хийх эрхтэн бүтэн байсан. Тэр хүн баян гоёмсог ертөнцийг алаг нүднийхээ харцанд хадгалж, ариун шударга юманд итгэж өнгө жавхлан төгс бүхнийг хараад баясаж, өөрөө мөн тийм явахыг эрмэлзэж байсан буй заа!

	Тэр хүн сайн хүнтэй ханилж, сайхан амьдрахыг мөрөөдөн олон шөнө нойр хагас хонон, хүнд итгэж байсан даа!

	Түүнийг араатан зэрэмдэглэв үү?

	— Үгүй, түүнийг хүн... эхтэй, эцэгтэй хүн тэгж эрэмдэг болгосон ажээ!

	— Энэ чинь юу гэсэн үг вэ?

	— Хүн хүндээ дайсан болдгийн гэрч

	— Хэзээ, ямар үед хүн хүндээ чоно болдог вэ? 

	Империализм фашизмын үед хүний хөлс цусанд ханахаа больсон хэдэн ямбат дээдэс түмэн ардад чоно болдог ажээ. Вильнюс хотын даргаас:

	— Дайны уршгаар танайд эрэмдэг болсон хүн олон бий юу? Тэдний төлөө хэрхэн санаа тавьдаг вэ? гэж намайг асуухад:

	— Дайны гамшгаар эрэмдэг болсон 11000 хүн манай хотод амьдарч байна. Тэдэнд цаг үргэлж санаа тавьдаг. Тахир татуу хүмүүст улсаас тэтгэвэр өгч, орон сууцаар хангадаг. Тэднийг уналга, худалдаа, иргэний бүх үйлчилгээнд хамгийн түрүүн ээлжид дугааргүй үйлчилж байна гэв. 

	Европын дайны ул мөр бас л арилаагүй байна. Өдий төдий эрэмдэг хүн, өнчин хүн бий. Тэр бүхний сэтгэлд шарх сорви суугаагүй байх уу?

	— Шарх суусан байна. 

	— Тэр шарх бүрэн эдгэрсэн үү? 

	— Бас ч бүрэн эдгэрээгүй.

	Дайн... гэж... үүнээс илүү аймшиг төрүүлэх үг хүний хэлэнд байхгүй. 

	 

	 

	ТУУРГАНЫ ЗУРГИЙГ ҮЗВЭЛ

	Нар шингэхийн өмнөхөн бид ойн чөлөөнд орших Пирчюлис тосгонд хүрч ирлээ. Тэнгэрт үүл гарч жигдхэн ойн үзүүр сэрвэнг шүргэн байх мэт агаад оройн сэрүү унаж, салхины хүч үл мэдэг ихэслээ. Бидний бараанаар тосгоныхон хөшөөт талбайд цуглав. Дэргэд нь дөхөөд очвол тэр хөшөө хэвлэл номд зураг нь аль хэдийн гарч нүдэнд ижил дасал болсон, эхийн дүрт хөшөө байлаа.

	Энэ хөшөөг ажиглан зогсоход гитлерийн фашистуудын гарт амь үрэгдэгсдийн ар талд нулимс унаган үлдсэн хүмүүсийн сэтгэлийн гуниг зүрхэнд хуримтлах шиг санагдана, 5,5 метр өндөр энэ хөшөөгөөр литва эх, ард түмний зүрх сэтгэлийн гунигийг гайхам чадварлаг илтгэснийг бишрэм, уран барималч Г. Иокубонис (энэ бүтээлээрээ Лениний шагнал хүртсэн), уран барилгач В. Габрюнос нарын бүтээлч сэтгэхүй, билиг авьяасыг үнэхээр бахдам. 

	Хөшөөг 1960 оны долоодугаар сарын 24-нд Зөвлөлт Литвын хорин жилийн ойгоор баяр ёслол хийж нээсэн ажээ. 

	— Энэ «Эх» юунд ингэж гуниглан зогсоно вэ?

	— Товчхон хариулах нь: Аль эрт XVI зууны үеэс судар бичигт тэмдэглэгдсэнээс үзвэл Причюпис тосгонд олон үеийн хүмүүс насаа элээжээ. Жимс ургамал, ан амьтан ер байгалийн хишиг бүрэн ой хөвч, тэр хавьдаа хамгийн том Меркис болон бусад хэд хэдэн жижиг гол оршин суугчдын амьдрал суурьшилд нөлөөтэй, сэтгэл санаанд таатай байдаг буй заа. 

	Энэ орчмын жигд гоёмсог байгаль, зөөлөн уур амьсгал хүний биед тохиромжтой учир нутгийнхан ураг саднаараа өндөр насалж ирсний нэг нь Мариона Урбелионите - Гудонене гэдэг эмэгтэй билээ. Тэр 1857 онд хуучин Пирчюпист төрөөд 1957 онд 100 настай байхдаа тосгоныхоо түүхийг яруу тодхон хүүрнэдэг байсан гэнэ. 

	Нутгийн хүмүүс мал маллан, ан гөрөө хийж, жимс түүн, ойн аж ахуй эрхэлж, хоёр нарны хооронд уянгат дуу дуулан амьдарсаар оюун билиг, хөдөлмөрч гараараа төрөлх тосгоноо хувьсган соёлжуулж иржээ. 

	1932 оны намар Пирчюпист литва сургууль албан ёсоор нээгдэж Вильнюсийн багш Казис Асташка томилолтоор очиж байсан байна. Энэ сургуульд 50 орчим хүүхэд суралцаж эхэлсэн бол сүүл сүүлдээ өөр тосгоны ардууд ч хүүхдээ тэнд сургах болов. 

	Ардын багш Казис Асташка сургуульд хичээл заахын ялдамд оршин суугчдын гэр орноор явж тэдэнд бичиг үсэг заадаг байв. Тийм ч учраас нутгийн ард иргэд тэр багшийн нэрийг дурсах дуртай байдаг. Эндхийн хүмүүс төдхөн гэгээрэн боловсрохын зэрэгцээ тосгоны нүүр царайг хувьсгасан олон гоёмсог барилга босгожээ. 

	1944 оны зун цаг... Морины суман дэл шиг жигдхэн ойн дээгүүр нар мандаж, улбар шаргал туяа нь Пирчюпис тосгоны сүрлэн дээвэртэй жижиг жижиг дүнзэн байшингийн цонхонд тусаад үржилт хөрсний шимээр өнгө засаж шилмүүс навч нь шүүсээр дүүрсэн цэцэрлэгийн модод салхигүй намуун үед ямар нэг чимээ чагнах мэт дүнсийж байжээ. 

	Хөвгүүд охидын алтан шаргал үс нарны туяаг хураагаад авч байгаа мэт улам өнгөжин эрүүл биеийн тэмдэг хацарт нь ягаан туяа татаж байв. 

	Тэгтэл Өмнөд Пирчюписээс хоёр гурван километрийн зайтай газар буун дуу сонсогдов. Дайны үед буу дуугарах нь ерийн хэрэг байдаг учир хэн ч гайхсангүй. Түгшсэн зүрхнүүд түгшсэн хэвээрээ л байв.

	Арван нэгэн цаг болохын үест тосгоны өмнө талаас машин нүргэлэн дуугарч дуулдлаа. Хоромхон зуур гитлер цэрэг суусан ачааны машинууд ой дотроос хэдгэнэ шиг дүнгэнэлдсээр гарч ирэв. Тийнхүү урилгагүй «зочид» тосгонд орж ирээд машинаасаа үсрэн бууцгаав. 

	Дөрвөн зуу орчим цэрэг Пирчюпис тосгоны хашаа байшин, зоорь, ер онгорхой үүдтэй бүгдэд орж, эрэгтэй, эмэгтэй хүмүүс, хүүхэд багачууд, өвгөд эмгэд ер амьд бүхнийг гудамжаар элдэн хөөв. Сандарсан хүмүүсийг автомат буугаар зэвсэглэсэн цэргүүд бүсэлж, тал талаас нь шахахад хүмүүсийн уйлах, хашхирах сонсогдовч тэдгээр цэрэг галзуурсан араатан лугаа адил загнан, хөхөө хөхөж байгаа хүүхдийн цусаар ч жадны үзүүр «мялааж», эгэл амьтсыг буудан, махан толгод босгож гарав. Тэгээд тэд эзний нь амь голыг тасалсандаа бах нь ханаж эхнэр хүүхний хөхний даруулга, даашинз, дээл, айлын ор дэр, унадаг дугуй, оёдлын машин, ууттай гурил, үр тариа, мах сэлтийг машинд ачиж, үргэн зайлсан тахиа гахайг ч хөөцөлдөн барьж аваад, хашаа агуулах мэтэст харуул манаа тавьжээ. 

	Гитлер цэргүүд, үл ойлгогдох үг хэлэн бархиралдаж гишгэсэн газар бүхэндээ цуст мөр үлдээж, олон сайхан айл гэрийн ам бүлийг хүйс тэмтрэн үнс чандруу болгож мах цусны холбоотой элгэн садан үр хүүхэд эх; эцэг, эгч, дүү нарыг их галын дунд амьдаар нь шатаав. Шатсан байшин, хашаа, эд агуурс, хүний хүүрийн хярвас хэншүү үнэртүүлсэн утаа Пирчюписийн тэнгэрт баагьж, энд тэнд бүгж үлдсэн хүний нулимс урсаж үүгээр түүгээр гинших уйлах нь сонсогдов. Тэгэвч энгийн номхон ардын зүрхэнд хэчнээн их зориг хуримталж байдаг билээ. 

	Хүүхэд багачуудаас өвгөд эмгэд хүртэл гар хумхиж суусангүй. Төрөлх тосгоноо орхиж өвдөг сөхрөн бууж өгсөнгүй. Тэгээд ч Пирчюпис үлдсэн. Гитлерчүүдийн хийсэн нүглийг тэндхийн газар шороо, булш, музей хэн бүхэнд жигшим харуулж байна. 

	— За сайн нөхөд минь, эдгээр зургийг үзэцгээ! Гитлерчүүд ямаршуу янзтай байж вэ?.. гэж музей тайлбарлаж байсан хүн, хананд өлгөсөн зураг заан ярьж байсанд бидний анхаарал өөрийн эрхгүй татагдлаа. Туурганы зургийг үзвэл нялх хүүхдийг гитлер цэрэг инээгээд жадалж байгаа харагдана. 

	Түүнийг харахад нүд халтирч дотор зарсхийн, нуруугаар хүйтэн оргилоо. 

	Тэндхийн партизан хүн, 

	— Энэ бол зураг. Бид ийм аюулт явдлыг нүдээрээ үзэж зовлон гамшгийг нь биеэр амсаж туулсан юм даа гэлээ.

	Тэндээс гадагш гарвал Пирчюпис тосгоны бяцхан иргэд тал талаас гүйж ирээд амьд цэцгээр «дайлав». Тэдний цовоо цэнхэр нүд хөөр баярыг харахад үрэгдсэн хүмүүсийн ач гуч, үлдсэн хүмүүсийн үр сад эд л биз дээ хөөрхий гэж эрхгүйеэ бодогдов. 

	Хүний үр залгамжлалыг тасалж юу ч дийлшгүй, нэг баатар үрэгдэж байхад түүний үр сад, бас нэг эрэлхэг хүн эхийнхээ хэвлийд бойжиж байх жишээтэй. Хүний үр залгамжлалыг тасалж юу ч дийлшгүй! 

	 

	ТҮҮДЭГ ГАЛЫН ДЭРГЭД

	Нар шингэхийн үеэр битүү ойн чигээс чийглэг зөөлөн салхи үлээж автобусны цонх нээлттэй байхад тун таатай. Бид ойн гүн рүү орж ирлээ. 

	— Энэ ямар нэртэй газар вэ? гэж асуухад минь бидэнд үйлчилж явсан урьхан харцтай литва бүсгүй:

	— Руднинкайн ой гэдэг, одоо манай партизаны бааз ойртлоо гэв. Тэгтэл модон дотор алга таших чимээ гарч хүүхдийн дуу цангинан сонсогдлоо. Гайхан харвал биднийг пионер сурагчид тосон баяр хүргэж байв. Хүн амьтан үл үзэгдэм бөглүү ойд хүртэл Литвын найз нар биднийг угтаж, хурц анхилуун үнэрт шинэхэн цэцэг барьж элэгсэг сэтгэлийн дурсгал энгэрийн тэмдэг зүүж өглөө. Хөвгүүд охид «Наран үүрд мандаж байг! Тэнгэр үүрд цэлмэг байг!» гэж дуулаад «Энх тайван! Эв найрамдал» гэж нэг түрлэгээр өгүүлэн алга ташлаа. Шилмүүст навчит модны мөчир салаа шивнэлдэж, нүсэр ой мөнхийн зүүрмэг нойрноос сэрэх шиг. Ойн эрүүл агаар цээж дүүрэн амьсгалж, өсвөрийн хүүхдийн дуу сонсож байхад бие хөнгөрч нисэн дүүлмээр санагдаж билээ. Хүүхдийн дуу, цэцгийн үнэр... Ойн чөлөө цөм сэтгэлд аялаг... шинэ санаа бодол төрүүлнэ. 

	Бид партизаны баазад бүр дөхөж ирээд автобуснаас буутал «ойн эзэн» литва партизан нар угтаж авлаа. 

	Партизаны бааз гэдэг нь зэвсэг хэрэглэл тавьсан сүрхий сүртэй юм байх шиг төсөөлж байснаас минь шал өөр. Хэдгэнийн хошуу багтамгүй өтгөн ойд газар ухаж барьсан, модны хөвхөн дээвэртэй хэдэн пүнз байна. Хоёрын зэргээр орж үзвэл нэг нь партизан нарын сууц, нөгөөдөх нь халуун усны газар гэнэ. Сууцанд хөндий банзан орхон, халуун усны нь газар нэг муу зуухнаас онц илүү юмгүй. Энд Литвын партизан нар амьдарч дайсны эсрэг тулалдаж байжээ. 

	Шөнийн ойд түүдэг гал дүрэлзлээ. Галын оч, үүлгүй тэнгэрийн одны зүг үсэрнэ. Бараан ойн дунд үл мэдэг салхитай учир модны орой сэрвэгэнэн хөдөлж, галын дөл өрвөлзөнө. Партизаны багийн ахлагч хүндэт нөхөр Т. С. Зиманасын хэлсэн үг санаанд тод байна. 

	Гитлерийн булаан эзлэгчдээс эх нутгаа хамгаалсан партизан нар. 1943 оны аравдугаар сарын шувтаргаар тэнд очжээ. Энэ ойд партизаны гурван бригад, арав гаруй баг байрлаж байв. Партизан нар хамгийн эгзэгтэй газрыг олж байрласан учир немцүүд2 их ойд хаа, юу байсны учрыг ололгүй самуураад дайчдыг илрүүлж чадсангүй. 

	Партизан нар өдөр бүр Москва, Вильнюстэй холбоо барьж байжээ. Литвад зөвлөлт засаг дөнгөж ялаад байхад дайн эхэлж, Литвын хөрөнгөтөн нар немцүүдэд тус хүргэж байсны дээр партизан нар гол баазаасаа алс хол байсан учир тэд хамгийн хүнд нөхцөлд тулалдаан хийжээ. Партизан нар өөрсдийгөө илрүүлэхгүйгээр цаг мөч бүр шургуу тэмцэж хожиж байсан аж.

	Тэд одоо Литва улсын социализм, коммунизмын байгууллын тэргүүн шугамд явж байна; Ганцхан Зиманасыг л аваад үзэхэд тэрээр «ТИССА» («Правда») сонины эрхлэгч бөгөөд эдүгээ эрдмийн зэрэг хамгаалахаар бүтээлийн чөлөө аваад байна. 

	Энх тайван социализмын хэрэг нь бүхний сайн сайхны төлөө үйлс учир нийгэм журмын гэр бүлийн нэг гишүүн БНМАУ-ын залуус бидний зол жаргалд литва партизан нар бас л их хувь нэмэр оруулсан юм. Хаа ч газрын залуу үе ахмад үеэ хүндэтгэж тэдний замналаар замнадаг. 

	Партизаны түүдэг дүрэлзэн асаж байна. Тэрхүү ялсан партизан нарын түүдэг галын гэрэлд Африк, Ази, Европын олон үндэсний залуус сэтгэлийнхээ үгийг ярилцан бүжиглэж байна. Дуулж байна. Бидний найрамдал түүдэг галын илч шиг халуун!

	 

	ЭРДСИЙН БУЛАГ

	Ой хөвчийн дээгүүр цэнхэр суунаг татаж цэлмэг тэнгэрийн хаяатай нийлжээ. Нар нэлээд дээр хөөрсөн авч илч хариу байгаа нь намрын шинж эрхгүйеэ орж буйн тэмдэг.

	— Энэ газар намар орой болдог юм аа гэж манай нэг нөхрийн өгүүлэхэд нөгөө нь:

	— Тийм юм, манай нутагт цас орсон дуулдсан гэж хэллээ. 

	Үнэхээр бид хол газар явжээ. Эндхийн ой бараг ногоон хэвээр, хааяа нэг алтан шар мод үзэгдэнэ. 

	Ойн чөлөөгөөр бухалдсан өвс харагдаж, бидний суусан автобусны нээлттэй цонхоор чийглэг зөөлөн салхи үлээж, хадлангийн талбайн ойрмог гарахад хатсан өвсний үнэр ханхийнэ. Урдах зам шигүү ойн дундуур нарны гэрэлд мөнгөн тууз адил зурайх бөгөөд нэгэн жаахан ташуу өгсөж, униарт тэнгэр өөд цоройсон нь багана мэт санагдана. Автобус дотор суусан хүмүүс мөнөөхөн дуу дуулж, Төв Африкийн нэг гялалзсан хар залуу бидний дотор илүү хөгжөөнтэй агаад литва ардын «Тумба Тумба» гэдэг дуу аялж байлаа.

	Олон хоногийн аян хийсэн бид хот тосгон, албан, үйлдвэр, сургууль, соёлын газар орох болгондоо хүмүүсийн бэлэглэсэн цэцэг тэвэр тэвэрсээр сүүл сүүлдээ цэцгэн дотроос дөнгөж цухуйх төдий явдаг болов. Бас манай төлөөлөгч бүр энгэртээ янз бүрийн дүрс загварын тэмдэг хатган зүүжээ. Хаа газрын залуус чөлөөтэй уулзан, санал бодлоо солилцож ийнхүү цэцгийн баглаа тэврэн бие биеийнхээ оршин суудаг орон газар үзэн, нүд тайлж байвал юутай таатай хэмээн бодож, ялимгүй алжаалыг түр умартан явсаар нэг хэсэг ойн сэжүүр тойрон өнгөрвөл замын хажууд, биднийг цэцэг даллан тосож буй пионер сурагч голдуу угтагсад харагдана. Манай автобус ч зогслоо. 

	Жаахан жаахан хөвгүүд охидын зарим нь автобусанд орох хаалганы гишгүүрт шалмаг үсрэн гарахад зарим нь нуруу нам учир ай чуу гэж гараад бидэнд цэцгээ барилаа. Тэгмэгц бид ч аяны тэрэгнээс түр бууж, тэдэнтэй уулзан хаяг авъя гэсэнд нь хаягаа яаран сандран бичиж өгөхийн ялдамд бас тэр жаалуудын хаяг авч байхад сургуулийн сурагчид хөгжим бөмбөр нижигнүүлэн, дуу дуулж «Энх тайван»,«Найрамдал» гэсэн үгийг нэг түрлэгээр хэлж алга ташицгаав. Энэ мэтээр Литвын ард олон, өсвөрийн бяцхан иргэд биднийг зам зуур тосон цөөн минут уулзаад цэцэг, дарцаг даллан дуу дуулж үдэхдээ аян замдаа сайн явж, литва нутагт тавтай зочлоод дэлхийн залуучууд оюутны эв санааны нэгдлийн чуулга уулзалтын тунхаглал, баримт бичгийн үзэл санааг ажил хэрэг болгохын төлөө хэрэгтэй бүхнийг хийхийг ерөөж байлаа.

	Бид нэг хэсэг зам хороогоод дээрхийн адил уулзалт хийж үдүүлж явсаар Друскининкай гэдэг рашаан сувиллын газар хүрэлцэн ирэв. 

	Тэнд биднийг найрсаг сайхан хүлээн авсныг үл нуршин өгүүлбэл энэ рашаан сувиллын газар битүү ойн чөлөө, голын хөвөөнд байдаг ажээ. Энэ нь литва нутгийн хамгийн урд хязгаар юм. 

	Анир чимээгүй нарсан ойн хүний биед тэнхэл өгөм үнэр, литвын ардын сэтгэл шиг нутгийн цэвэр агаар ногоон ойд умбасан хот аяны бидэнд таатай. Ялдам зантай хонгор үстэй бүсгүйчүүд биднийг угтан уулзаж, рашаан амралт, шинэ хотынхоо тухай ярьж, модны чөлөөгөөр зассан замаар алхав. 

	— Манай Друскининкай Бүгд Найрамдах улсынхаа хэмжээн дээр дээгүүр ордог рашаан сувиллын газар шүү! Литвад урин дулааны улирал хамгийн урт байдаг газар энэ дээ! Жилийн дундаж температур цельсийн нэмэх 6,5 градус байдаг юм. Ид зуны улиралд бол манай энд бүр ч сайхан! Та нэг ирж амраарай! Заавал шүү. Таныг хүрэлцэн ирэхийн цагт манай хотынхон, амралтын газрынхан улам ч тохилог орон байранд угтаж авна гэж Циолкевицуте гэдэг охин сэтгэл хөөртэй инээмсэглэн ярьж байв. 

	Друскининкайн дөрвөн зүг найман зовхисоос өтгөн шилмүүст ой хүрээлжээ. Рашаан амралтын хотын зүүн талаар Неман гол намуухан урсана. Түүний мандалд наран сөрөг өндөрлөг эргийн дагуух ойн сүүдэр тусч, усан онгоц хөвөх бөгөөд эргийн дагуу загасчин зугаалагч нарын завь хэвтэнэ. 

	Бид явсаар рашаан оргилуурын дэргэд ирж, аян замд явахад ус барьсан хүн дайралдвал уснаас нь заавал амсдаг ардынхаа заншил даган цоргоор гоожих рашааны таг мулталж шилэн аяганд хийгээд амсаж үзвэл хүхэр хүчил амтагдсан халуун рашаан байв. Энэ нь манайхаар бол Хужирт, Жанчивлан, Туулын рашаантай чанар ойр бололтой.

	Энэ рашаан сувиллын газар эргэх дөрвөн улиралд хүний эрүүл мэндийн төлөө үйлчилж байдаг агаад гайхамшигт эрдсийн булаг, эрхэс махбодыг анагаан тэтгэх шавар, хүний биед эмнэлгийн ач тус бүхий цэцэрлэгээрээ алдаршиж олон газрын хүмүүсийг эрхгүйеэ өөртөө татжээ. Энд сувилуулагчдаар барахгүй, тойрон аялагч, амрагч, зочин, зөвхөн ЗХУ-аар зогсохгүй гадаадын олон орны гийчин ирдэг ажээ. 1963 онд энд 70 илүү мянган хүн амарч сувилуулжээ. 

	Манай төлөөлөгчид Друскининкай гэдэг рашаан сувиллын газар очлоо

	 

	Друскининкайн рашаан булгийн усанд орж бие эмчлэхэд зориулсан тусгай газар байдаг. Тэр рашаан булгийн ус нь хоол боловсруулах эрхтний ажиллагаа сайжруулах, үе мөч, зүрх судасны өвчин, цусны даралт ихдэх, элэг, цөс, шархираа болоод мэдрэлийн олон янзын өвчин, арьс өнгө, хамар хоолойн зарим өвчнийг анагаах чадалтай. Эндхийн рашаан газрын алс гүн дороос оргилон гардаг бөгөөд давст шорвог булаг олон юм. Литва хэлээр «друска» гэдэг нь монголчилбол «Давс» гэсэн үг бөгөөд Друскининкай гэдэг нэр үүнээс үндэслэн гарчээ. Нутгийн ард олон аль эрт XVIII зууны үед давст булгийн уснаас давсыг нь ялган амьдрал ахуй, эмнэлэгт хэрэглэж байжээ. 

	«Спалис» (октябрь) гэдэг булаг секундэд 3 литр эрдэст ус өгч байна. 

	Эрт дээр цагт гадаад дотоодын хөрөнгөтөн баяд ихэс цэнгэж байсан энэ газар Зөвлөлт засгийн жилүүдэд нийт ардын эрүүл энхийг сахих эмнэлэг байгуулагдаж, үзэгдээгүй их хувьсан өргөжиж байтал фашист дайран эзлэгчид, рашаан амралтын олон сайхан байшин барилгыг галдан шатааж, эмнэлгийн өдий төдий хэрэгсэл сэлтийг устгажээ. 

	Дайны өмнө хотын барилгын 90 хувь модон байшин байсан бол Зөвлөлтийн хүмүүсийн хөдөлмөрч гараар хот, хурын дараах цэцэг шиг сэргэж, ахар богино хугацаанд сувиллын 150 салбар газар орон сууцны олон тооны байшин, дунд сургууль байгуулагджээ. 

	Тэр хотын оршин суугч нэгэн иргэнтэй ярилцвал тэрээр:

	— Бид рашаан сувиллынхаа газрыг үндэслэн байгуулсны 125 жилийн ойг 1962 онд тэмдэглэсэн. Одоо манай хотод төрөл бүрийн тоног төхөөрөмж бүхий сувиллын хэдэн том газар бий.

	Тэд гол төлөв рашаан амралтын газрын баруун хэсэг, хамгийн өтгөн цэцэрлэгийн дунд байрладаг. Тэдгээрийн томхон нь Тевине, Нямунас, Дайнава, Белоруссия зэрэг юм. Бас хотын төв хэсэгт Друсконис нуурын эрэгт «Бильнюс» гэдэг томоохон сувиллын газар бий гэж ярилаа. Энд бас өсвөрийн хүүхдэд зориулсан Саулуте (Солнышко) гэдэг сувиллын газар бий.

	Друскининкайн рашаан сувиллын газар очсон хэн ч уйдахгүй. Тэнд үзвэр үйлчилгээний газар юм үзэж, биеийн тамирын төрөл бүрийн тоглоомоор наадаж болно. 

	Тэр ч байтугай хүний биеийг гимнастикаар чийрэгжүүлэн, агаар, нар, салхиар эмнэдэг ажээ. 

	Бид шавар эмчилгээний тасгаар орж сонирхлоо. Рашаанд ороод буюу шавар тавиулсны дараа амрах таатай тохилог тасалгаа олон байна. Бүх эмчилгээг эмч нарын нарийн заавраар хийнэ. Рашаанд ороод шавар эмнэлэг хийлгэвэл эрүүл энх болно гэж тэндхийн хүмүүс ярьдаг. 

	Друскининкайн рашаан сувиллын газар ойрын жилүүдэд улам өргөжиж бүгд найрамдах улсын эмчилгээний газрын чухал томоохон төвийн нэг болно. 

	Манай Монгол улсын уудам газар нутгийн хаагуур ч явсан рашаан булаг тоолшгүй олон. Тэдгээрийн заримыг эмнэлэгт хэрэглэж рашаан амралтын газар хэд хэдийг байгуулсан юм. Манай рашаан амралтын газар олон орны эрдэмтэн, мэргэжилтэн, сувилуулагч нарын сонирхол татдаг билээ. Өөрийн орны рашаан сувиллын газрыг Друскининкайн рашаан сувиллын газартай зүйрлүүлээд ийн сэтгэрүүн: «монголын ой хөвчийн цэнгэг агаар хүний биед ашигтайг бодож Друскининкайн рашаан амралтын жишээгээр нутгийн чанартай буюу нийтийн чанартай рашаан сувиллын газар хангай нутагт нэмэн байгуулж болох юм. Сүүлийн жилүүдэд хөдөө аж ахуйн нэгдлүүд өөрсдийн малчин ажилтан нарыг амруулах амралтын газар байгуулж байгаа учир цаашид нутаг нутгийнхаа рашаан усыг түшиглэж байгуулбал бүр ч таатай. Юуны өмнө нутгийнхаа рашаан усыг нөхцөл бололцооныхоо хэрээр зөв сайхан ашиглаж байгаа Архангай аймгийн Чулуут сумын «Шинэ амьдрал» нэгдэл зэрэг газрынхны санаачилгыг дэмжүүштэй байна. 

	Хөвсгөл аймгийн Жаргалант сум гэхэд л «Улаан туг» нэгдлийн нутаг дахь Хөнжлийн эхний болон адгийн рашааныг сувилал амралтын газар болгон өргөтгөж болох юм. Нөгөөтээгүүр Отгон тэнгэр, Гурван нуур, Сөгнөгөр, Тэрэлж мэт байгалийн нөхцөл таатай амралт сувиллын газар сул биетэй хүмүүсийг чийрэгжүүлэх биеийн тамирын эмнэлгийн газар байгуулбал юутай тус. Энэхүү саналыг минь манай амралт рашаан сувиллынхан эрхбиш анхаарах бол уу гэж бодож явтал минь Литвын нөхөд биднийг усан онгоцонд сууж Неман голоор зугаална уу гэж урилаа. 

	Хэдэн жилийн өмнө бөмбөг тэсэрч түймэр шатаж байсан нутгийн усны мандлаар бид онгоц хөлөглөн зорчив. Эргэн тойронд шилмүүст ой үргэлжилж, голын эрэг дагуу дэрсхэн багачууд тоглож яваа харагдлаа. 

	Друскининкайн эрдсийн булаг хүний өвчнийг анагаадаг шиг дайны шархыг хөдөлмөрийн шимээр эмнэжээ. Ер нь хүний тэмцэл, хөдөлмөр энэ дэлхийн эмгэг хуучийг анагаана.

	 

	ХҮҮХДИЙН САНАА БҮХНЭЭС АРИУН

	Ирээдүй хэтийн хөгжлийн тухай тэр цагт бүтээн босгох, зохион үйлдэх зүйлсийн тухай өнөөгийн хүн бүр төсөөлөн бодож байна. Энэ төсөөлөл бодол хэрхэн биелэх нь өсвөрийн үеийг оюун санаа тунгалаг, бие махбод эрүүл саруул хүмүүжүүлэхтэй холбоо бүхий юм. Зөвлөлт социалист Бүгд Найрамдах Литва улсын өсвөрийн үеийнхэн хөдөлмөрт дуртай, аав ээж, ах, эгчийнхээ элбэрэл, нам засгийнхаа хайр халамжид шимтэй хөрснөө ургах алимын нялх, залуу мод мэт торниж байна. 

	Бид литва орноор зочлохдоо хаа л бол хүүхэд багачуудтай уулзаж өхөөрдөж явлаа. Вильнюсийн төв хийгээд хотын дүүрэгт хүүхдийн цэцэрлэг олныг үзсэн.

	Есдүгээр сарын 28-ны өдөр Вильнюсийн хүүхдийн нэг цэцэрлэгт зочилсон минь санаанд тодхон. Биднийг аяныхаа автобуснаас буумагц цэвэрхэн хөөрхөн хувцастай бяцхан охид хөвгүүд бие биеэсээ уралдаж угтан ирээд цэцэг барьж билээ. Тэр өглөө хотын дээгүүр манан хөөрсөн байсан. Харин биднийг хүүхэдтэй уулзах үеэр манан арилж намрын цагаан нар ээж байв. Цонхоор нэвтрэн орж ирсэн нарны гэрэлд хүүхдүүдийн хонгор шар үс улам өнгө ороод юм бүхэн нь гялалзсан цэмцгэр танхимд эрүүл агаар дүүрч цэцгийн үнэр анхилж байв. 

	Хүүхдүүд, зочин биднийг угтаад өөр өөрийн нуруунд таарсан сандал ширээгээ эзэлж тоглоомоо дэлгэн барилга угсарч цамхаг босгож эхлэв. Энэ чинь ирээдүйн их барилгын дүр зураг бус уу. Энэ хүүхдүүд ирээдүйн зохион бүтээгч инженер билээ. 

	— Цэцэрлэгийн жаалууд ажилсаг улс шүү гэж намайг хэлэхэд бяцхан иргэдийн багш цэнхэр нүдтэй, үүрийн туяа шиг улбар шаргал үстэй бүсгүй инээмсэглэж:

	— Тийм ээ, манай хүүхэд бүр хөдөлмөр хийх эрмэлзэлтэй гэнгүүт тоглоомын шүүгээний зүг намайг урин

	— Энэ манай хөдөлмөрийн хүмүүжил олгох тоглоомын булан, энэ нь интернационалын хүмүүжил олгох тоглоомын булан гэж шургуу зааж ярилаа. Тоглоомын буланд хүрз, алх, барилга байшингийн бие хэсгийг дуурайлган хийсэн загвар байх агаад олон үндэсний хувцастай хүмүүс хамтран хөдөлмөрлөж хөл нийлэн бүжиглэж буй мэтийг үзүүлжээ. Ийнхүү тэр бяцхан иргэд нялх балчраасаа хүн төрөлхтөн хийгээд байгаль ертөнцийг бахдан хайрлах үзлээр хүмүүжиж байдаг нь илэрхий. Тэдэнд хүний муу санааны өчүүхэн толбо ч халдах эрхгүй юм. 

	Хүүхдүүд нэг нэгээрээ, хэд хэдээрээ дуулж бүжиглэв. Тэд баатар нислэгийн тухай, алим жимс, гэгээ гэрэл, нар, амгалан огторгуйн тухай дуулж, эв найртай өсөж бойжих хүслийг бэлгэдэн үзүүлсэн бүжиг хийлээ. 

	Тэд бас овсгоо самбаа шалгах, шөрмөс шандас чангалах тоглоом тоглож үзүүлэв. Хэдэн хүүхэд хоёр хоёр цагариг авч нэг нэг бяцхан сандал дээр суугаад тусгай дохиогоор эсрэг талын суудалд уралдаж хүрэх «далайн аянд» тарахдаа эхний цагариг дотор орж ард үлдсэн цагаригийг урдаа оруулж дараагийн цагаригт орж уралдлаа. Тэр нь завиар сэлж буй хэрэг юм. Тусгай барианы газар завиа хэн түрүүн аваачна тэр овсгоотой шалмагт тооцогдоно.

	Жаал хүү миний урд ирж ёсорхуу мэхэлзээд тэр тоглоомоор наадна уу гэж намайг урилаа. Манай аяны нөхөд ч бас уригдав. Бидний хэдэн томчуул хоорондоо уралдах болов. Тийм аялалд би анх удаа гарсан учир их сандарчээ. Тэгэвч бяцхан аялагчдын «туршлагыг» урьд нь авсан учир «аялалд» түрүүлэв. 

	Цэцэрлэгийн жаалууд бидэнд дор бүрдээ бэлэг барьж биднийг үдэж билээ. 

	Вильнюст 100 шахам мянган хүүхэд сургуулийн өмнөх асрамж хүмүүжлийн газар өсөж байгаа бөгөөд 7—16 насны бүх хүүхэд сургуульд суралцаж байна. Вильнюст 40 мянган хүүхэд ерөнхий боловсролын сургуульд, арав гаруй мянган хөвгүүд охид тусгай мэргэжлийн дунд сургуульд суралцаж байна. Өөрөөр хэлбэл Вильнюсийн дөрвөн хүний нэг нь сургуульд суралцдаг. Литвын Бүгд Найрамдах Улсад хүүхдэд зориулсан бараа хамгийн элбэг, хамгийн хямд байдаг. Олон хүүхэдтэй гэр бүлд манай орны нэгэн адил байнга санаа тавьдаг ажээ. 

	Хүүхдийг ямар ч үнэ төлбөргүй эмчилдэг бөгөөд зөвхөн Вильнюс хотод хүүхдийн эмнэлгийн нэгдсэн том газар дөрөв, салбар эмнэлгийн газар хэдэн арав, нэгдсэн болоод салбар больниц олон ажиллаж байна. Тэнд хоёр мянга гаруй эмч зөвхөн хүүхдийн эрүүл мэндийн төлөө ажиллаж байгаа ажээ. Ийнхүү Литвын ард түмэн үр хүүхдээ үнэнхүү сайхан өсгөж хүмүүжүүлж байгааг нүдээр үзэв. 

	Хүүхдийн санаа бодол шиг ариун юм ертөнцөд үгүй. Өнөөгийн хүүхэд коммунизмын баатар! Таван тивийн бүх хүүхэд Литвын багачууд шиг жаргах болтугай!


ОЙ МОДНЫ ТУХАЙ СЭТГЭМЖ

	(Уран нийтлэл)

	 

	Галт тэрэг, автобусны цонхоор ч нисдэг хөлгийн далавчин доогуур ч ногоон ой үргэлжилнэ, Европын ой өтгөн; тэгэхдээ бүр зулзаган ой их юм аа. 

	Дуу шүлэгт дандаа гардаг цагаан хус үзэсгэлэн гоо бүсгүй хүн шиг санагдана. Царс, нарсны анхил үнэр ямар нэг сайн сайхан амьд юм, амьдрал байгааг илтгэх ажээ.

	Ойн мод урттай, богинотой, заримын нь шилмүүс, навч өтгөн багсгар, заримынх нь шингэн. Хэсэг мод гоёмсог шулуун байхад нөгөө хэд нь тахир мухир. Хүний ертөнцийн хүрээлэнд янз янзын улс байдаг шиг ой мод бас л тийм. Ой мод газрын хөрсний шим, агаар, нар гурвыг хүснэ. Хөрст Дэлхий, агаар, ус нар гэрэл байхгүй бол хүн ч бас яахин амьдарч чадах билээ.

	Нарлаг намуун өдөр ой модонд чимээ шуугиан үл гарах агаад түм буман салаа мөчир нь асар тэнгэрээс хур хишиг горьдох мэт харагдана. Алтан нарыг бараан үүл хааж, шуурга тавивал модны мөчир найган ганхана. Тэгэхдээ салхины үлээх дагуу хэсэг мөчир найгахад нөгөө хэсэг нь хойноос нь тэмүүлэх мэт ганхавч нэгийгээ дарж хавирахгүйг хичээх шиг санагдах юм. 

	Ойн дотор хэчнээн олон янзын мод ургана вэ. Тэд хүний адил, өдөр хоногоор өсөж идэр сайхан цогцос болсноо өвгөрч хорвоогоос халина. Тэр зуур нэг модны амьдралд нөгөө нь саад үл болох. Өнгийн цэцэг, амт шим бүрэн төгс жимс дэлгэрч түм буман жигүүртэн амьтан ой шугуйд хуран цуглана. 

	Нутаг нутгийн ой өөр, нэгэн ойн мод ч өөр өөр. Гэвч тэд бүхэн хоорондоо «эвтэй найртай» түүний адил энэ дэлхийн бүх орон, хүн төрөлхтөн энх тайван зэрэгцэн оршвол таатай яа!

	Зорьж ирсэн зочдын үг

	
МАНАЙ АМЬДРАЛ ГИЙЧНИЙ НҮДЭНД

	«Зан сайтай айлд хүн болгон цуглана. Замаг сайтай усанд шувуу болгон хурна» гэгчээр найрсаг зочломтгой хөгжүүн Монгол оронд газар газрын зочин гийчин ирдэг. Тэдний нэлээд хэсэг нь залуучууд байдаг. Тэд социалист монгол орны өнөөгийн хөгжил, залуусын амьдралыг үзээд төрсөн сэтгэгдлээ хэвлэлд бичсэн байх нь олонтоо.

	 

	* * *

	 

	1958 оны тавдугаар сард олон Улсын Оюутны Холбооны нарийн бичгийн дарга С. Чоутхури (энэтхэгийн) тэргүүтэй ОУОХ-ны төлөөлөгчид манай улсад анх удаа зочлон иржээ. 

	Төлөөлөгчдийн бүрэлдэхүүнд «Дэлхийн оюутны сонин» гэдэг сэтгүүлийн ерөнхий эрхлэгч Сатир Мохаммед, Польшийн оюутны нийгэмлэгийн орлогч дарга Иржи Киотек, Судан улсын Картумын их сургуулийн Оюутны Холбооны Зөвлөлийн дарга ОУОХ-ны гишүүн Абул Гашили Саад, Алжирын Мусальман оюутны «Ужема» гэдэг ерөнхий холбооны төлөөлөгч ОУОХ-ны гишүүн Ауфи Мафуд, Экваторын оюутны Холбооны төлөөлөгч М. Бурбано нар оролцжээ.

	Айлчлалын дараа тэд сэтгэгдлээ бичиж үлдээсэн юм. 

	Төлөөлөгчдийн тэргүүн С. Чоудхури сэтгэгдэлдээ «Монголын оюутан залуучуудын хөдөлгөөн бол өнгөрсөн үеийн үндэсний эрх чөлөөний тэмцэл болон одоо үед үндэснийхээ тусгаар тогтнолыг бэхжүүлэх үндэсний бүтээн байгуулалтын үйл хэргийн салшгүй хэсэг мөн. Түүнчлэн бид... Монголын ард түмний олон зуун жилийн соёлын баялаг өвийг үзэж бахархлаа... Монголын ард түмэн хохирол, зовлон амсаж, асар ширүүн тэмцэл хийсний дүнд шинэ соёл боловсролоо хөгжүүлж байгааг үзэж мэдлээ. Монголын үндэсний кино, мөн урлагийн хүмүүсийн тоглолт нь дээр дурдсан зүйлийг улам нотолж байна» гээд Монголын оюутан залуучууд нөхөрлөл, энх тайвныг эрмэлздэг нь даян дэлхийн энх тайвныг бэхжүүлэхэд ихээхэн хувь нэмэр болж байгааг тэмдэглэжээ. 

	 

	* * *

	 

	МХЗЭ-ийн Төв Хорооны урилгаар Дэлхийн Ардчилсан Залуучуудын Холбооноос зохион байгуулсан олон улсын залуучуудын төлөөлөгчид 1958 оны наймдугаар сарын 22-ноос 26 хүртэл манай улсад айлчилжээ. 

	Төлөөлөгчдийн бүрэлдэхүүнд Африкийн залуучуудын зөвлөлөөс Пай Аллена, Бельгийн коммунист залуучуудын Эвлэлээс Жан Жено, Дэлхийн ардчилсан Залуучуудын Холбооноос Флореа Василе, Суданы залуучуудын эвлэлээс Ахмет Али Шахийн нар оролцсоны дээр Канадын Христос шашинт оюутны хөдөлгөөний нарийн бичгийн дарга Винсе Горинг төлөөлөгчдийн хамт иржээ. 

	 

	Флореа Василе: «... Монголын залуучуудын тэмцэлд бид бахархдаг юм. Бид Монгол оронд зочилж байх хугацаандаа монголын залуучуудын амьдралтай танилцаж хэрхэн ажиллаж, сурч байдгийг мэдлээ. 

	Социализмын бүтээн босголтод та бүхний ололт амжилт бүр нь дэлхийн энх тайвны төлөө тэмцэлд хувь нэмэр оруулж байгаа хэрэг юм.

	 

	Жан Жено: «Танай орон социализм байгуулж байна. Тэгэхдээ танай орон бусад улсаас өөр их онцлогтой. Тэр нь юу вэ гэвэл: Танай орон феодалын нийгмээс хөгжлийн капиталист шатыг алгасан социализм байгуулж байгаа хэрэг үйлс юм. Би танай оронд хайртай. Энд үзэж харсан бүхнийг ард түмэндээ хэлж өгнө».

	 

	Пай Амена: «Монголоос Африк хүртэл асар хол юм. Гэвч би өөрийн эх орон залуучуудын дунд байгаа юм шиг сайхан сэтгэгдэлтэй байна. 

	Өнөөдөр та бүхэн эх орондоо социализм байгуулах үйлсэд лут их амжилт олж байна. Өнөөдөр танай оронд социализм ялна гэдэг бол маргааш манайд социализм ялна» гэсэн үг юм.

	 

	Ахмет Али Шахиин: БНМАУ бол ЗХУ-ын дараа ардчилал социализмын замд орсон анхны орон юм. Энэ оронд зочилж байгаа өөрийгөө би азтай хувьтайд тооцож байна. 

	Винсе Горинг: Танай оронд богино хугацаагаар зочлохдоо олон сайхан зүйл үзэж сонирхлоо. Танай орныг би маш сайхан орны нэг гэж бодож байна.

	 

	* * *

	 

	Олон Улсын Оюутны Холбооны нарийн бичгийн дарга Н. Р. Мартинес манай оронд зочлоод «Student news» сэтгүүлд Монгол улсын тухай бичжээ. 

	«... 1965 онд дуусах таван жилийн төлөвлөгөөний зорилт нь одоогийн Монгол орныг хөдөө аж ахуй - аж үйлдвэрийн орноос аж үйлдвэр, хөдөө аж ахуй орон болгон хувиргах ажээ. Таван жилийн төлөвлөгөөний эцэст үндэсний орлого 60 хувь, үйлдвэрийн бүтээгдэхүүн бараг хоёр дахин нэмэгдэх юм» гээд манай улсын хөдөө аж ахуй, гадаад худалдаа, төмөр зам, соёл боловсролын хөгжлийг бичжээ.

	Монгол орны газар бүхэнд олон мянган залуусын ажилсаг чанар тодорч эх орныхоо бүтээн байгуулалтын ариун үйлсэд үлэмж үүрэг гүйцэтгэж байгааг үзээд үл бахархахын эрхгүй...». 

	«Монголын сайхан орноор хоёр долоо хоног гаруй айлчилсныхаа дараа энэ оронд үнэхээр шинэ амьдралын гэрэл гэгээ цацарч хөгжил соёл нь урагш дүүлж байгаа улс юм гэдгийг би сайн ойлгож билээ» гэжээ. 

	 

	* * *

	 

	«Та нөхдийн олсон амжилт танай оронд төдийгүй дэлхий дахины ач холбогдолтой болж, социалист лагерийн хүч чадалд нандин хандив болохын гадна хөрөнгөтөн орны коммунист залуучууд бидний тэмцэлд зохих үр дүнгээ өгч, биднийг ямагт зоригжуулж байдаг билээ» гэж МХЗЭ-ийн XIV Их хуралд оролцсон францын коммунист залуучуудын эвлэлийн төлөөлөгч Жан Карпантье хэлжээ.

	 

	* * *

	 

	Дэлхийн залуучууд оюутны VII их наадамд оролцсон Индонезийн төлөөлөгчдийн тэргүүн манай оронд зочилсон тухай үлдээсэн сэтгэгдэлдээ монголын залуучууд ихээхэн зочломтгойгоос гадна энх тайван, найрамдлыг эрхэмлэж байна. 

	Монголын ард түмэн эх орончийн зэрэгцээгээр интернационалч ард түмэн бөгөөд үндэсний хийгээд интернационалынхаа үүргийг нэр төртэй биелүүлж байна гэжээ.

	 

	* * *

	 

	Индонезийн Жакарта хотын «Бинтанг Тимур» сонины сурвалжлагч шог зураач Сибраани манай оронд зочилсон тухайгаа бичихдээ:

	— Монгол хүмүүсийн туйлын нөхөрсөг, дотно харьцаа, ажилч хичээнгүй байдлыг бид гайхав. 

	... Европын орчин цагийн хотын барилгын адил шинэ шинэ гоёмсог барилга барьж байгаагийн зэрэгцээгээр монголын ард түмний... нэлээд хэсэг нь гэрт суудаг ажээ. Баяр цэнгэлийн үеэр сум харван морь уралдуулах юм.

	Энэ нь монголчуудын өвөрмөц заншил билээ. Монголчууд эх орондоо туйлын хайртай дуртай байгааг... бид үнэхээр хүндэтгэж байна. 

	Монголчууд... ихээхэн чинээлэг аж төрж хүмүүсийн бие махбод эрүүл чийрэг байгааг (бид) үзлээ. 

	Танай орны аль ч газар эрэгтэй эмэгтэй хүн, хүүхэд, аятай сайхан хувцаслажээ. Ялангуяа хүүхнүүд хар, хөх, шар, ногоон, ягаан, улаан зэрэг олон өнгийн дээл өмсдөг нь тун гоёмсог. Тэдний царай эрүүл саруул, улаа бутарч байгааг харахад тэд ямар ч гэсэн муу биш сайн амьдарч байгаа нь илт байна. 

	Тэд чансаатай хоол идэж, уул, тал, хот газар ажиллаж амьдардаг учир ихэд чадмаг хүчирхэг харагдаж байна гэжээ.

	 

	 

	Энэ мэтчилэн тив тивийн зочин гийчин нар Монгол орон, Монголын залуучуудын хөгжил үйлсийг бахдан бичсэнийг тоочин баршгүй.

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	[image: Image]



	




	⁂

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк) 

	
1965 оны хэвлэлийн Хэвлэн нийтлэлийн мэдээлэл

	МХЗЭ-ИЙН ТӨВ ХОРООНЫ ХЭВЛЭЛ

	 

	Б. ЖАМД

	 

	ЦАРС МИНЬ ЦЭЦЭГЛЭЖ БАЙГ

	(Уран нийтлэл, тэмдэглэл)

	 

	Редактор С. Жамбалдорж

	 

	УЛСЫН ХЭВЛЭЛИЙН ХЭРЭГ ЭРХЛЭХ ХОРОО

	Улаанбаатар 1965

	 

	Техн. редактор Я. Бадарч, Д. Эрдэнэчимэг

	Хянагч Д. Цэгмэд

	 

	Хэвлэлтэд 1955 оны 6-р сарын 16

	 

	Цаасны хэмжээ 70x108, 1/32

	 

	Хэвлэсэн тоо 5000 

	хэв. хуудас 4,25

	 

	А—22236

	Захиалгын № 290

	 

	Улсын хэвлэлийн комбинатад хэвлэв

	Улаанбаатар, Сүхбаатарын талбай. 2 

